Poštovane dame i gospodo narodni poslanici, otvaram sednicu Trećeg vanrednog zasedanja Narodne skupštine Republike Srbije u 2009. godini. Na osnovu službene evidencije o prisutnosti narodnih poslanika, konstatujem da sednici prisustvuje 140 narodnih poslanika. Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema. Konstatujem da je, primenom elektronskog sistema za glasanje, utvrđeno da je u ovom momentu prisutno 96 narodnih poslanika, odnosno da je prisutno više od jedne trećine narodnih poslanika i da postoje uslovi za rad Narodne skupštine. Obaveštavam vas da su sprečeni da prisustvuju sledeći narodni poslanici: Nikola Krpić, Slavica Đukić-Dejanović. Saglasno članu 84. stav 2. Poslovnika Narodne skupštine, obaveštavam vas da je predsednica Narodne skupštine Slavica Đukić-Dejanović sazvala ovu sednicu za četvrtak, 22. januar 2009. godine, dakle, u roku kraćem od roka utvrđenog u članu 84. stav 1. Poslovnika Narodne skupštine Republike Srbije, zbog potrebe da Narodna skupština što pre razmotri predloge akata iz određenog dnevnog reda. Poštovane dame i gospodo narodni poslanici, uz saziv Trećeg vanrednog zasedanja Narodne skupštine Republike Srbije u 2009. godini, koje je sazvano na zahtev 168 narodnih poslanika, saglasno članu 106. stav 3. Ustava Republike Srbije i članu 166. Poslovnika Narodne skupštine Republike Srbije, dostavljen vam je zahtev za održavanje Trećeg vanrednog zasedanja sa određenim dnevnim redom sadržanim u tom zahtevu. Kao što ste mogli da vidite za Treće vanredno zasedanje Narodne skupštine Republike Srbije u 2009. godini, određen je sledeći D n e v n i r e d: 1. Predlog odluke o utvrđivanju sastava stalnih delegacija Narodne skupštine Republike Srbije u međunarodnim parlamentarnim organizacijama, 2. Predlog odluke o razrešenju i imenovanju članova i zamenika članova Republičke izborne komisije, 3. Predlog odluke o izmenama Odluke o izboru članova Odbora Narodne skupštine Republike Srbije. Podsećam vas da je članom 106. stav 3. Ustava Republike Srbije predviđeno – da se Narodna skupština sastaje u vanredno zasedanje na zahtev najmanje jedne trećine narodnih poslanika ili na zahtev Vlade, sa unapred određenim dnevnim redom. Dakle, u odnosu na dnevni red koji za vanredno zasedanje odredi ovlašćeni predlagač, ne mogu se predlagati nikakve promene dnevnog reda. Prelazimo na 1. tačku dnevnog reda: – PREDLOG ODLUKE O UTVRĐIVANjU SASTAVA STALNIH DELEGACIJA NARODNE SKUPŠTINE REPUBLIKE SRBIJE U MEĐUNARODNIM PARLAMENTARNIM INSTITUCIJAMA Primili ste Predlog odluke o utvrđivanju sastava stalnih delegacija Narodne skupštine Republike Srbije u međunarodnim parlamentarnim institucijama, sa ispravkama, koji je podnela predsednica Narodne skupštine. Podsećam vas da, prema članu 160. stav 3. a shodno članu 94. Poslovnika Narodne skupštine Republike Srbije, ukupno vreme rasprave za poslaničke grupe iznosi pet časova, kao i da se ovo vreme raspoređuje na poslaničke grupe srazmerno broju narodnih poslanika članova poslaničke grupe. Pošto ukupno vreme rasprave za poslaničke grupe iznosi pet časova konstatujem da je vreme rasprave, po poslaničkim grupama, sledeće: Poslanička grupa Za evropsku Srbiju – jedan sat, 33 minuta i 36 sekundi; poslanička grupa SRS – jedan sat, 8 minuta i 24 sekunde; Poslanička grupa G17 plus – 28 minuta i 48 sekundi; Poslanička grupa DSS - Vojislav Koštunica – 25 minuta 12 sekundi; Poslanička grupa Napred, Srbijo – 25 minuta i 12 sekundi; Poslanička grupa SPS - JS –18 minuta; Poslanička grupa LDP – 14 minuta i 24 sekunde; Poslanička grupa Nova Srbija – 10 minuta i 48 sekundi; Poslanička grupa manjina – 8 minuta i 24 sekunde i Poslanička grupa PUPS – 6 minuta. Molim poslaničke grupe, ukoliko to već nisu učinile, da podnesu prijave za reč, sa redosledom narodnih poslanika. Obaveštavam vas da je poslanička grupa SRS ovlastila narodnog poslanika Aleksandra Martinovića da bude ovlašćeni predstavnik Poslaničke grupe po ovoj tački dnevnog reda. Saglasno članu 160. stav 2. Poslovnika Narodne skupštine, otvaram jedinstveni pretres o Predlogu odluke. Pošto predlagač, predsednica Narodne skupštine gospođa Slavica Đukić-Dejanović nije prisutna, po Poslovniku se ne obraćam njoj sa predlogom da uzme reč. Da li predsednici, odnosno predstavnici poslaničkih grupa žele reč? Narodna poslanica Nataša Jovanović želi da govori o povredi Poslovnika. Narodni poslanik Miloš Aligrudić želi da govori o povredi Poslovnika. Reč ima narodni poslanik Miloš Aligrudić.
Po Poslovniku, čl. 27. i 77. Prvo, malo o članu 27. koji se odnosi na vas, predsedavajuća. Dakle, kada otvorite sednicu, ne tačku dnevnog reda, i vidite da se neko javlja po povredi Poslovnika, pretpostavlja se da valjda ima nešto da kaže što je najverovatnije vezano za proceduru. To što se u Narodnoj skupštini često dešava da se i po drugom osnovu ljudi jave i da pričaju nešto što nije vezano za proceduru, nego za neku materijalnu suštinu o nečemu, pozivajući se na druge članove Poslovnika, kao što su članovi 225. i 226. ne možete znati unapred, morate ljudima dati reč da biste to saznali. To je prva primedba na vas, jer ne postoji nikakav rok niti u Poslovniku piše kada i u kom trenutku ko sve treba da se javi po Poslovniku, a kada ne sme. Druga stvar je vezana za postupanje predsednika Odbora za inostrane poslove, pa vi koja reprezentujete predsednika Parlamenta ovde u Narodnoj Skupštini treba da budete obavešteni o ovome, kao i ostali narodni poslanici. Naime, grupa od šest narodnih poslanika, što čini više od jedne trećine članova Odbora za inostrane poslove, zatražila je od predsednika Odbora zakazivanje sednice za jutros, u 9.00 časova, sa tačkom dnevnog reda koja bi se odnosila na to da se raspravi malo o ponašanju predsednika Odbora za inostrane poslove tj. o njegovom kršenju Poslovnika, kako to vidimo mi koji smo potpisali. Možda nismo u pravu, ali valjalo bi malo o tome raspraviti. Član 77. Poslovnika kaže, da ako predsednik Odbora to ne učini, čak tamo stoji kumulativno i u roku koji je određen, onda to čine, pa je dato alternativno, zamenik predsednika Odbora ili predsednik Narodne skupštine. U tom smislu, bez obzira što je predsednik Odbora za inostrane poslove zakazao sednicu za sutra, u 11.00 časova, suprotno onome kako smo tražili, koristeći svoje ovlašćenje iz člana 77. Poslovnika, sednicu odbora sam zakazao za danas, u 13.45 časova. Obavestio sam službe da to učine i očekujem da službe sprovedu svoju obavezu i da to učine za danas, u 13.45 časova. Toliko o tome. Time sam istovremeno obavestio i sve članove Odbora za inostrane poslove koji su ovde prisutni, da će sednica sa tom tačkom dnevnog reda biti danas, u 13.45 časova.Hvala vam.
Nema povrede člana 27. u delu vaše opaske da se ne daje reč dok nije otvorena sednica, jer nemate na čega da dajete primedbu o povredi pošto sednica ne teče. Opominju me da se kaže – na šta. Izvinjavam se, mi u Vojvodini kažemo – na čega. Dakle, nemate na šta da date primedbu pošto sednica ne teče, pa ne može da ima ni primedbi o proceduri. Onog trenutka kada sednica započne, tog trenutka svi oni koji žele da dobiju reč, a imaju pravo po članu 100, reč i dobijaju, čemu smo sada i svedoci. U drugom delu vaše opaske o kršenju Poslovnika, vi ste ispričali u vašem izlaganju kako se Poslovnik poštuje, a ne da se krši. Podneli ste zahtev, sednica je zakazana, to je korišćenje kapaciteta Poslovnika Narodne skupštine za članove odbora i za predsednika odbora. Korišćenje kapaciteta Poslovnika je i da vi u ime drugih poslanika zakažete sednicu i nema ničega od kršenja Poslovnika, ali ima u vašoj nameri da to predstavite kao kršenje Poslovnika, zloupotrebe Poslovnika. Upozoravam vas da poštujete član 104, da poštujete sve nas ovde i da ne zloupotrebljavate Poslovnik. Narodni poslanik Miloš Aligrudić se ponovo javio za reč o povredi Poslovnika i dobija reč na osnovu člana 100. stav 1.
Dakle, mislim da vi vašim rečima vređate Poslovnik i proceduru utvrđenu ovim poslovnikom. Pod jedan, a idemo od kraja, od ovog poslednjeg što ste rekli –ne možete vi smatrati da ja kršim član 104. Poslovnika vređajući dostojanstvo Narodne skupštine, ili šta već tamo piše, time što iznosim svoje tumačenje Poslovnika i ono što mislim da je prekršaj tog poslovnika od strane drugih narodnih poslanika, uključujući i vas. To stvarno nije normalno, to što vi pričate. Druga strana, ja nisam ukazivao na to da ja kršim Poslovnik, nego sam ukazivao na to da narodni poslanik prof. dr Dragoljub Mićunović krši Poslovnik i da sam morao sam učiniti nešto u pogledu toga da se spreči kršenje Poslovnika, što sam i preduzeo i o tome sam obavestio narodne poslanike. Taj deo naravno nije pozivanje na prekršaj, to je nešto što sam uzgred rekao. Kad je reč o sednici, vi čim otvorite sednicu, čim počnete izlaganje, teoretski možete prekršiti Poslovnik. Šta da ste počeli, umesto da čitate ono što je ispred vas da pričate, recimo, o Diznijevim stripovima? Neko bi morao da se javi po Poslovniku i da kaže – gospođo predsedavajuća, stvarno nije normalno da o tome pričate, imamo nešto što je ispred vas, neki tekst koji se ispred vas nalazi i što mora biti deo procedure. Znači, prosto ne možete reći da zato što niste otvorili tačku dnevnog reda, da se zbog toga niko ne može javiti da iznese primedbu o povredi Poslovnika. To zaista nije u redu! Ukazujem vam na to. S druge strane, opet vam podvlačim, u odgovoru na moju primedbu koju sam izneo pri prvom javljanju, vi ste govorili taman ovoliko koliko ja sad govorim, to je minut i 45 sekundi. Hvala vam.
Narodni poslaniče, imam dužnost da vam objasnim da nema povrede Poslovnika ako je nema. To je obaveza koju ja poštujem, pošto je zapisano u Poslovniku i bilo bi dobro da svi poštujemo ono što piše u Poslovniku. Ne možete izneti primedbu na povredu procedure sednice koja nije započela. To je današnji slučaj. Kad je sednica započela dobili ste reč i objašnjavali da se vi i ja razlikujemo u tome kad sednica počinje. Srećom, piše kad je sednica započela, tako da je ovo svojevrsna zloupotreba Poslovnika. Ponavljam, vi ste izneli proceduru oko zakazivanja odbora. Niti je narodni poslanik Dragoljub Mićunović prekršio Poslovnik u toj proceduri, niti ste vi prekršili Poslovnik, niti je predsednica Narodne skupštine prekršila Poslovnik pri procesu zakazivanja sednice Odbora za inostrane poslove. Drugi put vas upozoravam, vi kršite Poslovnik zloupotrebljavajući pravo da dobijete reč o povredi Poslovnika, a zatim u svom izlaganju ne govoreći o povredi Poslovnika. Narodni poslanik Miloš Aligrudić traži da se glasa o povredi Poslovnika koju je izrekao u danu za glasanje. Narodna poslanica Nataša Jovanović želi da govori o povredi Poslovnika i dobija reč na osnovu člana 100. stav 1.
Gospođo Čomić, dame i gospodo narodni poslanici, reklamiram povredu čl. 104, 46. i 77, i tražim da se Skupština u danu za glasanje izjasni da je Dragoljub Mićunović, narodni poslanik i predsednik Odbora za inostrane poslove prekršio Poslovnik i sada ću da vam obrazložim zbog čega. Prošle nedelje smo u više navrata bili pozivani na sednice Odbora za inostrane poslove sa unapred utvrđenim dnevnim redom. Vi ste, takođe, član, gospođo Čomić, Odbora za inostrane poslove i vi znate da je prva tačka dnevnog reda bila – Utvrđivanje predsednika u grupama prijateljstva u koje su se poslanici prijavili. Druga tačka je bila – Upućivanje delegacija Narodne skupštine Republike Srbije, između ostalog i na redovno zimsko zasedanje Parlamentarne skupštine Saveta Evrope. Kako smo obavešteni od predsednika Narodne skupštine, gospođe SlaviceĐukić - Dejanović, na završetku prošlonedeljnog rada i zasedanja, da je prof. Mićunović dao (to je ona nama rekla usmeno, sa tog mesta predsedavajućeg) objašnjenje da on tumačeći Poslovnik Parlamentarne skupštine Saveta Evrope smatra da je delegacija Narodne skupštine Republike Srbije nelegitimna i doneo je nešto u pisanoj formi, što ona nije želela da pročita, jer je želela zvaničan dokument sa njegovim potpisom, što mi je i sama kao potpredsedniku rekla. Šta se desilo posle toga? Insistirala sam kao potpredsednik Skupštine i član Odbora za inostrane poslove da dobijem zvaničan dopis koji će da potpiše Dragoljub Mićunović, da vidim kakvo je to njegovo fantastično tumačenje Poslovnika Parlamentarne skupštine Saveta Evrope. U delegaciji učestvuje u tri-četiri godine, koliko profesore Mićunoviću, a inače, moja ocena je, skromna doduše, da se tamo niste nešto pretrgli od rada, ali kasnije ćemo o tome kako ste vi bili uzdržani kada su nam zlikovci spremali rezoluciju o Kosovu i Metohiji, arecimo, neki britanski poslanici su glasali protiv. Kako to da jedan Britanac glasa protiv, a vi ste uzdržani kada su u pitanju interesi Srbije?! Kako to da ne razgovarate o posledicama rusko – gruzijskog rata i ne zanima vas to što mi gospodinu Kosačovu i ruskoj delegaciji dajemo podršku za amandmane, a vi ste tad slučajno izašli iz sale ili uopšte niste na zasedanju? Kako to da ste član samo jednog komiteta, političkog, u Savetu Evrope, a ne učestvujete ni u radu tog komiteta? Meni ste rekli kada me je SRS predložila da radim u četiri komiteta, u dva kao aktivan član, u dva da budem zamenik člana, da je to preveliko breme za moja nejaka pleća. Eto, vidite koliko su mi jaka pleća, a koliko su vaša slaba, jer vi ne radite ništa za interes države Srbija koja vas je tamo delegirala. Poslali ste dopis, koji ću da fotokopiram i da podelim članovima Odbora za inostrane poslove, u kome vi lično obaveštavate, zaista, javiću se kasnije po Poslovniku, neutemeljeno, prof. dr Slavicu Đukić-Dejanović, kako ste i naslovili ovde, predsednika Skupštine, zbog čega mi danas nismo tamo. To što mi danas nismo u Parlamentarnoj skupštini Saveta Evrope, to je bruka za vas koji ste na vlasti: i za Borisa Tadića, za Nadu Kolundžiju i za Dragoljuba Mićunovića i za sve vas ovde koji to podržavate! Samo da znate, gospodine Mićunoviću, takav vaš stav ne podržava najmanje trećina članova delegacije koji su iz vladajuće koalicije (i zaista su sa najvećim mogućim ne žaljenjem) pre svega zato što zastupaju interese građana Srbije tamo, poput gospođice Elvire Kovač koja pripada stranci manjina, koju ovog puta želim da pohvalim za razliku od vas koji ništa niste uradili da štitite interese Srbije u Parlamentarnoj skupštini Saveta Evrope.
Molim narodne poslanike da svoja izlaganja o povredi Poslovnika obave u poslovnikom propisanom roku od tri minuta. Nema povrede nijednog od navedenih članova. Predsednik Odbora nije prekršio proceduru ni u jednom od koraka pri zakazivanju Odbora za inostrane poslove, a Skupština će se u danu za glasanje izjasniti o povredi. Narodni poslanik Dragan Todorović želi reč, želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, prekršen je član 77. Molim vas da mi ne računate ovo vreme, pošto ću ga citirati: "Sednicu Odbora saziva predsednik Odbora. Predsednik odbora dužan je da sazove sednicu odbora na zahtev najmanje trećine od ukupnog broja članova odbora, odnosno trećine punog sastava odbora u smislu čl. 24. i 42. ovog poslovnika, kao i na zahtev predsednika Narodne Skupštine." Vodite računa o ovom delu: "Ako to ne učini u zahtevanom roku, sednicu odbora saziva zamenik predsednika odbora ili predsednik Narodne Skupštine". Šest članova Odbora za inostrane poslove zahtevalo je da se sednica održi danas u 9.00 časova. Dragoljub Mićunović nije zakazao sednicu i ono što po Poslovniku ima pravo učinio je potpredsednik Odbora za inostrane poslove, gospodin Miloš Aligrudić, i zakazao je sednicu za 13.45 časova. Nije bitno, već je bitno da Dragoljub Mićunović krši Poslovnik. Ovde piše vrlo jednostavno i razumljivo za svakog čoveka – šta treba da uradi i na koji način. Međutim, ovo pokazuje vaš odnos prema Skupštini i prema poslanicima, vašu samovolju. Za vas je najbitnije i najvažnije vaš politički interes. Šta vas briga za Skupštinu, šta vas briga za Poslovnik, šta piše u Poslovniku – vi imate većinu i vi ćete izglasati sve ono što bude trebalo i kada vam bude trebalo. Kakvo je vaše poimanje demokratije, posebno gospodina Mićunovića, kada je u pitanju Parlamentarna Skupština Saveta Evrope on je to pokazao kao predsednik Parlamenta državne zajednice SCG. On je tada odveo delegaciju u Strazbur koja ni u kom slučaju nije predstavljala tadašnji parlament, jer u toj delegaciji nisu bile zastupljene neke stranke, pre svega nije bila zastupljena SRS. Pazite, odveo je delegaciju čiji je smisao da predstavlja parlament, a piše – srazmerno broju poslanika. Delegacija treba da odrazi tu srazmernost broja poslanika i u što većoj meri ravnopravnost polova, odnosno da budu i žene unutar te delegacije, ali šta to briga gospodina Mićunovića. On je završio posao, napabirčio neku delegaciju, stavio u avion – i za Strazbur. To što ste vi prekršili Poslovnik Parlamentarne Skupštine Saveta Evrope vas ne interesuje. To što sada kršite Poslovnik, takođe, vas ne interesuje. Ali, gospodine Mićunoviću, mislim da vama ne priliči, da kažem, da pred kraj političke karijere na ovakav način ostanete zabeleženi kao predsednik Odbora za inostrane poslove. Oprostite na ovom prekoračavanju vremena. [[Aplauz.]]
Nema povrede članova koje ste naveli u svom izlaganju. Korišćen je pun kapacitet Poslovnika za zakazivanje Sednice odbora. Predsednik Odbora je traženu sednicu zakazao za sutra. Poslanici koji žele sednicu Odbora, što je njihovo pravo, smatraju da treba da se održi danas. Ja vas molim da sa ozbiljnošću prilazite takvoj ozbiljnoj instituciji kao što je povreda procedure, jer ovde nema povrede procedure. Molila bih vas da ne zamenjujemo tehnička i proceduralna pitanja za politička pitanja, jer je to kršenje Poslovnika i odredbi koje nas obavezuju – kako ćemo koristiti član 100. Narodni poslanik Miloš Aligrudić želi da govori o povredi Poslovnika i dobija reč na osnovu člana 100. stav 1.
Dakle, ovako, nisam želeo da reagujem. Ovo je sada stvarno tehničko pitanje, nema veze sa politikom, politiku ćemo kasnije. Za to ima vremena ceo dan. Ne možete reći – maločas je predsednik Odbora zakazao sednicu sutra, za 11.00 časova, a oni koji su tražili sazivanje sednice, želeli su nešto drugačije i na tome da zaustavite ono o čemu vi govorite. Činjenica je da sam u svojstvu zamenika predsednika Odbora, na osnovu člana 77. Poslovnika, zakazao sednicu za danas, u 13.45, o čemu su službe obavestile telefonom narodne poslanike, a saziv će uskoro stići. Znači, službe već šalju taj poziv za 13.45. Ne možete pogrešno interpretirati ono što je ovde rečeno. Dakle, ja vas najlepše molim, skoncentrišite se i vodite svoj posao onako kako treba.
Na žalost svih onih koji zloupotrebljavaju odredbe Poslovnika, ja sam skroz skoncentrisana. Dakle, tražili ste u ime šest poslanika da se sednica održi danas, u 9.00, a to je korišćenje kapaciteta Poslovnika Narodne skupštine. Predsednik Odbora je sednicu zakazao za sutra u 11.00, koristeći kapacitet Poslovnika Narodne skupštine. Šest poslanika koji traže sednicu zakazali su, opet koristeći kapacitet Poslovnika Narodne skupštine, za danas, u 13.45. Nigde nema kršenja Poslovnika, osim u tome što vam ja dajem reč da govorite o kršenju Poslovnika, a kršenja Poslovnika nema. Znači, radi se o vašoj zloupotrebi procedure. Molim vas da o tome povedemo računa kada u vezi s tim koristimo prava iz Poslovnika. Narodni poslanik Miloš Aligrudić želi da govori o povredi Poslovnika i dobija reč na osnovu člana 100. stav 1.
Po članu 27, ponovo. Šta da radim? Ne možete ukazivati na moju povredu procedure, kada tvrdim da vi vređate proceduru. To je moje tumačenje onoga što sam čuo od vas i moje je pravo da na to reagujem. Vaše je pravo da mi kažete da nisam u pravu. Moje je pravo posle toga da zatražim da se o tome izjasni Skupština u danu za glasanje. To je sve vrlo prosto. Vaša primedba – da ja kršim Poslovnik time što se javljam da istaknem povredu Poslovnika sa vaše strane u smislu člana 27, apsolutno je neprimerena i trebalo bi zbog toga da vas bude sramota.
Još jedanput, dobili ste reč a da niste objasnili zbog čega ste dobili reč. To je naše zajedničko kršenje Poslovnika. Narodni poslanik Miloš Aligrudić traži repliku. Ne možete da dobijete repliku, pošto ja nemam izlaganje. (Miloš Aligrudić: Želim po Poslovniku.) Možete dobiti reč po Poslovniku kada vam objasnim zbog čega niste u pravu pri prethodnom izlaganju. Dakle, ako se daje reč po članu 100. stav 1, gde se govori o povredi procedure, onda je predsedavajući dužan da objasni da li je bilo ili nije bilo povrede procedure. Nekoliko puta ste dobili reč sasvim u skladu sa Poslovnikom i nijedanput niste dokazali, niti objasnili da je došlo do povrede procedure. Odnos između narodnog poslanika i predsedavajućeg je takav da predsedavajući ima obavezu da objasni da li je došlo do povrede procedure, a poslanik nema. Poslanik želi da govori jer smatra da je došlo do povrede procedure. Ako smo tri puta istakli jednu istu povredu Poslovnika, onda je nepotrebno svako dalje insistiranje na ponavljanju jedne iste povrede koju smo pretresli – vi u isticanju povrede, ja u objašnjavanju, kršenje procedure. Narodni poslanik Miloš Aligrudić želi da govori o povredi Poslovnika i dobija reč na osnovu člana 100. stav 1.
Hvala. Ako izvršite kasnije uvid u stenografske beleške onoga što smo govorili u proteklih 10 minuta utvrdićete da ni jednom nisam istakao istu povredu Poslovnika, odnosno povredu Poslovnika iz istih razloga. Isticao sam povredu člana 27, koji je opšti član, koji se odnosi na rukovođenje sednicom, ali sam svaki put iz drugih razloga izašao i to iz razloga koje ste mi vi dali načinom vašeg izlaganja i obraćanja meni kao narodnom poslaniku. Toliko o tome, ne bih dalje obrazlagao, uvažavajući sve drugo što ste rekli. Naravno, jedino što sada tražim jeste da se o ovim povredama Poslovnika, na koje sam ukazao, Skupština izjasni u danu za glasanje, pa da vidimo ko je u pravu, pri čemu se zna da će većina svakako izglasati da ja nisam bio u pravu. To je prosto tako.
U danu za glasanje Narodna skupština će se izjasniti o primedbama poslanika Miloša Aligrudića u svakom od slučajeva kada je želeo da govori o povredi Poslovnika i dobio reč na osnovu člana 100. stav 1. Narodni poslanik Dragan Todorović želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, pozivam se na član 239, gde se kaže da Narodna skupština odlučuje o utvrđivanju sastava stalne delegacije za učešće u radu Parlamentarne skupštine Saveta Evrope itd. Hteo bih da ukažem na jednu činjenicu koja je postala pravilo kada je u pitanju Skupština Republike Srbije i kada je u pitanju DS. Na ukazivanje kršenja Poslovnika i ponašanja predsednika Odbora za inostrane poslove, Dragoljuba Mićunovića, većina ćuti, DS ćuti, uopšte ih ne interesuje – jeste, tačno je da je prekršen Poslovnik, ali mi imamo većinu i šta nas briga. Mi ćemo u danu za glasanje odlučiti da nije bilo kršenja Poslovnika i završena stvar. Gospodin Mićunović je, samo da podsetim Skupštinu Srbije, jedan od retkih, ako nije i jedini predsednik kome su izglasali, i to većina iz koje je on bio, da je kršio Poslovnik. Očekivalo se od čoveka koji ima minimum nekog moralnog kredibiliteta, seća se toga i gospodin Batić, da je posle toga trebalo da dođe do podnošenja ostavke. Zamislite da se utvrdi da je neki sudija kršio zakon. Da li bi taj čovek mogao da ostane na tom mestu na kome je? Međutim, to za gospodina Mićunovića apsolutno nije značilo ništa. Molim vas, Skupština je odlučila većinom glasova, nisu to bili glasovi samo opozicionih poslanika, nego i poslanika vladajuće većine, izglasala ja da je profesor Mićunović prekršio Poslovnik! Kao da se ništa nije desilo, profesor Mićunović je nastavio i dalje da vodi Skupštinu. I to su problemi sa kojima se mi suočavamo. Drugi problem, vidite, zašto ne izađete za govornicu i ne kažete da je trebalo da naša delegacija bude izglasana u roku od šest meseci od momenta kako je konstituisana Skupština Republike Srbije. Zašto to niste uradili? Ista stvar kada je u putanju i budžet. Umesto da ga donesete kako zakon nalaže, da ga Vlada usvoji onako kako zakon nalaže, 1. novembra, vi ste uradili 7. decembra. Sećate se Zakona o putnim ispravama, optuživali ste ponovo poslanike opozicije, opstrukcija Skupštine itd. A doneli ste ga u minut do 12 i to zahvaljujući razumevanju poslanika opozicionih stranaka, jer vi ste za to nesposobni, vas interesuju samo incidenti, koje vi izazivate vašim ponašanjem da biste optužili poslanike opozicije. Zašto niste na vreme sazvali sednicu na kojoj je trebalo da se odrede delegacije? Ne, opet čekate početak zasedanja Skupštine Saveta Evrope i tu nalazite opravdanje – evo, opozicija ponovo, među njima SRS, sprečava da se odrede delegacije. To je stvarno neverovatno. Pri tom, predsednik Poslaničke grupe ZES Nada Kolundžija kaže – ja ću se zalagati da predstavnici SRS ne budu u toj delegaciji. Molim vas, ima li to neke logike, ima li tu elementarnog poimanja demokratije?! Ako bi mene pitali, ja se ne bih složio da budu predstavnici DS, ali to nije moje, ne zavisi to od mog mišljenja i mog poimanja, gospođo Kolundžija. Pročitajte šta treba da predstavlja delegacija svake Skupštine, pa ćete shvatiti šta ste rekli novinarima i javnosti. Hvala i izvinite zbog prekoračenja vremena. [[Aplauz.]]
Narodni poslaniče, nema povrede člana 239. Materijal za današnju sednicu je napravljen u skladu sa Poslovnikom i kada bude počela rasprava potpredsednika poslaničkih grupa ili po prijavljenim govornicima, onda možemo govoriti o rešenjima ili o načinu na koji je došlo, a u skladu sa članom 239, do predloga delegacija za parlamentarne institucije. Istine radi, 22. septembra 2008. godine je predsednica Narodne skupštine, Slavica Đukić-Dejanović, prvi put tražila dogovor i saglasnost predsednika svih poslaničkih grupa da se, u skladu sa članom 239, oforme nove delegacije, uključujući delegaciju za Parlamentarnu skupštinu Saveta Evrope, jer jeste tačno da šest meseci nakon izbora delegacija iz prethodnog saziva gubi legitimitet pred Parlamentarnom skupštinom Saveta Evrope. I u jednom od slučajevima, sledećim, predsednica Narodne skupštine je tražila da se napravi dogovor i da se donese odluka o delegacijama, u dva maha, kada smo na sednicama imali izbor članova odbora, ta tačka nije mogla da bude na dnevnom redu, jer nije bilo političkog dogovora među predsednicima poslaničkih grupa o sastavu delegacije. Potpuno sam saglasna sa vama da je to zajednički problem i da je neoprostivo da smo zakasnili sa odlukom o delegacijama u parlamentarnim institucijama, ali jesmo, to je realnost. Nismo zakasnili zato što se niko nije setio, nego zato što nije bilo moguće postići politički dogovor o sastavu delegacija za parlamentarne institucije organizacije u Evropi i u svetu. Narodna poslanika Vjerica Radeta želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, javljam se na osnovu čl. 104. i 221, a u vezi sa članom 226. Poslovnika Narodne skupštine. Prošle nedelje Skupština zajednica opština KiM između ostalih zaključaka donela je zaključak i da se traži od Vlade Republike Srbije da se Oliver Ivanović smeni sa mesta državnog sekretara u Ministarstvu za KiM, zbog njegovih ličnih istupanja u javnosti, kada su u pitanju interesi Srba na KiM. U međuvremenu desio se još jedan skandal, još jedna skandalozna izjava Olivera Ivanovića, koji je za medije izjavio da će pregovori Beograda sa Prištinom o statusu KiM biti obnovljeni tek kada Srbija uđe u EU. On je, kako navode mediji, prekjuče naveo da će pozicija Srbije biti daleko bolja i da će se EU prema nama odnositi sa više respekta kada postanemo punopravni član Unije. Ovo što je Oliver Ivanović izneo, čuli smo i sa ovog mesta, sličnu izjavu, od jedne koleginice, pripadnika vladajuće koalicije. Ta gospođa, narodni poslanik, rekla je, takođe, da Srbija treba da razgovara sa Prištinom, kada su u pitanju problemi na KiM. Očigledno je da pokušava u javnosti da se proturi ta teza, da se ispita puls građana Srbije, narodnih poslanika, pre svega poslanika opozicije i da se na mala vrata Priština uvede kao sagovornik sa Beogradom u razrešavanju problema na KiM. Dakle, očigledno je da je Skupština zajednice opština na KiM bila potpuno u pravu kada je tražila da se Oliver Ivanović smeni sa mesta državnog sekretara. U ime poslaničke grupe SRS tražim od vas gospođo Čomić da već u toku dana od predsednika Vlade Republike Srbije zatražite odgovor na pitanje – da li je ovo što iznosi Oliver Ivanović zvaničan stav Vlade Republike Srbije? Ako jeste – odakle Vlada Republike Srbije crpi ovakva ovlašćenja, pošto je Skupština donela Rezoluciju koja je potpuno suprotna od toga. A, ako to nije zvaničan stav Vlade, onda je pitanje – šta će predsednik Vlade učiniti sa inicijativom da se smeni Oliver Ivanović, kao očigledno nedostojan predstavnik srpskog naroda sa KiM, sa funkcije državnog sekretara. Izvinjavam se zbog prekoračenja vremena. [[Aplauz.]]
Reč ima narodna poslanica Nataša Jovanović. Želi da govori o povredi Poslovnika i dobija reč na osnovu člana 100. stav 1.
Gospođo Čomić, povređen je Poslovnik, član 1. i član 104, zbog pogrešnog tumačenja i dopisa koji je predsedniku Skupštine poslao Dragan Mićunović, predsednik Odbora za inostrane poslove. Naime, malopre, kada mi je pozvonio mobilni telefon, izašla sam, pošto me je pozvao kolega iz jedne prijateljske zemlje, koji je parlamentarac u Parlamentarnoj skupštini Saveta Evrope, da me pita da li se nalazi u zgradi Saveta Evrope i da li ćemo se danas u 14.00 časova videti na Komitetu u kome zajedno učestvujemo? To vam sve govorim zbog činjenice da je prof. Mićunović slagao i obmanuo i Skupštinu i Slavicu Đukić-Dejanović, s obzirom na činjenicu da je naš legitimitet potpun danas na zasedanju Parlamentarne skupštine Saveta Evrope, i kako se ovaj kolega čudi što me danas neće videti u 14.00 časova, tako će se začuditi i neko ujutru u 8.30, neka koleginica na drugom komitetu. To nije smešno, gospodine Milivojeviću, nego žalosno, što danas Srbija nije u Parlamentarnoj skupštini Saveta Evrope i što je, zloupotrebivši funkciju predsednika Odbora za inostrane poslove, u dopisu, čiji ću deo da vam pročitam, prof. Mićunović obmanuo predsednika Skupštine, samim tim i sve vas. Naime, trebalo je od jutros legitimno da učestvujemo i da radimo po tačkama dnevnog reda. Prva tačka dnevnog reda je – akreditacije, redovne godišnje akreditacije. To nema veze sa izmenama u sastavu delegacija, ako su se desile u međuvremenu, gde su održani izbori. Prošle godine od članica Saveta Evrope, osim u Srbiji, izbori su održani u Rusiji, Moldaviji, Gruziji, Makedoniji, Jermeniji i u Monaku. Uopšte nije tačno da je nama istekao legitimitet, a istekao je rok za prijavu, kako je to uobičajeno, ali predsednik Skupštine Slavica Đukić-Dejanović je svojim dopisom, na šta ima pravo, obavestila Parlamentarnu skupštinu Saveta Evrope o sastavu naše delegacije za ovaj put, za danas, 26. januar. Zašto mi nismo tamo?! Zbog Dragoljuba Mićunovića, zbog Nade Kolundžije, zbog vas iz DS! Zašto mi danas ne možemo da radimo svoj posao – da štitimo interese države Srbije u Parlamentarnoj skupštini Saveta Evrope? Zašto ste onemogućili mene i sve druge kolege da danas odgovorno radimo svoj posao, kao što ga radimo, za razliku od Dragoljuba Mićunovića? Zato što se onda dosetio da tumači kako njemu odgovara Poslovnik Parlamentarne skupštine Saveta Evrope, naravno, nakaradno, jer, gospodine Mićunoviću, da ste vi sada u zgradi Saveta Evrope i da ste jutros ušli, kao što niste, na biro ili na poslaničku grupu kojoj pripadate, niko vas ne bi na vratima zaustavio sa onom akreditacijom koju imate i mogli biste normalno da prođete i da idete na sednicu Parlamentarne skupštine Saveta Evrope, jer tamo stoji, a proveriću i u međuvremenu, vaše ime na mestu gde obično sedite i svih članova delegacije. Ovo je bruka za Srbiju, ali bruka za vas iz DS. Nemojte da optužujete nas srpske radikale. Mi smo danas hteli da radimo, vi ste krivi što u međuvremenu, u roku od šest meseci nije izglasana nova delegacija, a danas smo u tom sastavu mogli ravnopravno da učestvujemo sa drugim kolegama u Savetu Evrope i da štitimo interese države Srbije. (Predsedavajuća: Tri minuta i 30 sekundi.) Očigledno je da vi samo nećete da štitite interese srpskog naroda i svih građana Srbije i to neka služi vama na čast. Tražim da se Skupština izjasni o ovome, jer ste vi obmanuli i Parlament i predsednika Skupštine.
Molim da se u danu za glasanje Narodna skupština izjasni o povredi člana 104, koju je izrekla narodna poslanica Nataša Jovanović. Narodni poslanik Dragan Šormaz želi da govori o povredi Poslovnika i dobija reč na osnovu člana 100. stav 1.
Takođe, mislim da je prekršen član 104. Poslovnika Narodne skupštine. Prekršila ga je cela poslanička većina, ali, recimo, da je za to najviše kriva, na moju žalost, trenutno nije prisutna, predsednica Parlamenta, jer je ona ta koja je popustila pred sujetom jednog čoveka. Sujeta je omiljen đavolov greh! To što je uradio gospodin Dragoljub Mićunović, uradio je samo iz tog razloga. Danas Srbija nema predstavnika, niko nije otišao na sednicu Parlamentarne skupštine Saveta Evrope. Danas se održava politički komitet, na kome jedan poslanik iz Švedske daje izveštaj o situaciji na Kosovu i Metohiji i na osnovu toga će biti usvajana rezolucija, a nikoga iz Srbije tamo nema. Za to vreme se formira kosovska vojska pod nekim drugim imenom. Predsednik Republike kaže da 2 hiljade 500 lako naoružanih ljudi i nije neka vojska, da ne predstavlja bezbednosni rizik za Srbiju. Tačno, ne sada, ali, ako mi ovako nastavimo – da nas nema na svim forumima gde se razgovara širom sveta, između ostalog i o Kosovu i Metohiji, ako nastavimo da radimo ovde pogrešno i da prihvatamo Euleks, a oni nam formiraju, odmah posle toga, vojsku Kosova, a potom će sudove, tužilaštva i carinu?! Naravno, ako američki oficiri za to vreme vrše obuku te vojske, šta mislite da će biti sledeće? Pa, naravno da će im kupiti tenkove, naravno da će im dovesti borna kola, pa, naravno da će im kupiti artiljeriju, pa, naravno da će im kupiti avione, hoćemo li onda razmišljati da li su bezbednosni rizik za Srbiju ili ne?! Ali, dok sujetni ljudi vladaju ovim parlamentom i dok ih drugi slušaju, naravno i da ćemo biti i dalje u ovoj situaciji, jer vi ste i nesposobni, nesposobni ste da donesete budžet, nesposobni ste da odgovorite na ekonomsku krizu, nesposobni ste da branite Kosovo, nesposobni ste da izglasate delegaciju, pored toga ima i sujetnih među vama. Šta Srbija da očekuje od svega toga, nego samo ovo? Član 104. Poslovnika je i te kako povređen. Možete da glasate o tome, zahtevam da se glasa da je predsednica Parlamenta prekršila Poslovnik. Trebalo je da insistira da delegacija ide. Dovoljno je bilo njeno pismo obaveštenja. Vi glasajte suprotno. Na taj način ćete, takođe, pokazati koliko vam je stalo do Srbije. [[Aplauz.]]
Nema povrede člana 104, niti ste dali obrazloženje za povredu, a Skupština će se izjasniti o tome da li je povređen član 104. ili ne. Narodni poslanik Zoran Krasić želi da govori o povredi Poslovnika i dobija reč na osnovu člana 100. stav 1.
Gospođo Čomić, pozivam se na član 27. Poslovnika Narodne skupštine. Smatram da je predsednik Narodne skupštine i svako ko predsedava sednici Narodne skupštine, a povodom ovog pitanja koje je na dnevnom redu, pre svega mislim na prvu tačku predloženog dnevnog reda, izvršio tešku povredu ne samo Ustava, nego pre svega Poslovnika. To nije tehnička povreda organizacije ovog posla, nego još jedan nemerljivi doprinos onih koji vladaju u Republici Srbiji stvaranju opšte konfuzije u političkom životu u Republici Srbiji. Dok se dešavaju tako negativni procesi u Republici Srbiji, u okruženju, nekome je stalo da prouzrokuje i održava i kontroliše konflikte u Narodnoj skupštini, koja poprilično gubi svoj legitimitet. Imamo orkestriranu kampanju napada od strane medija, imamo situaciju da se izbegava rasprava u Narodnoj skupštini o egzistencijalnim pitanjima ovog naroda. Setite se samo pitanja izglasavanja rezolucije povodom Kosova i Metohije. Ona je vešto izbegnuta da ne bude na dnevnom redu Narodne skupštine, a onda smo saznali da je vlast pozvala Euleks. Naravno, sutradan je odmah počela da kuka kako Euleks ne poštuje propise, niti pravila UN i da se omogućava nesmetani razvoj i učvršćivanje pozicije, navodno nezavisne države Kosovo. Iz ovih dosadašnjih izlaganja povodom povrede Poslovnika, svako razuman može da zaključi da je predsednik Narodne skupštine, verovatno u koaliciji sa predsednikom Odbora za spoljnu politiku, učinio ovaj gnusni čin da, praktično, nema ko Srbiju da predstavlja u međunarodnim organizacijama, gde treba da se čuje i srpski glas povodom ovoga što se dešava na Kosovu i Metohiji. Mislim da nije dovoljno samo da se kaže – neka to nekome služi na čast, već da moramo da primenimo i rigoroznije mere u Parlamentu, jer neko prouzrokuje krizu, održava krizu, kontroliše krizu, kriza u Parlamentu se širi i postaje kriza u celom društvu. Mora da se prekine sa ovim nelegitimnim statusom, nelegitimnim stanjem u Narodnoj skupštini. Mnogi zahtevi odavno čekaju. Inicijativa za formiranje novih delegacija, za izbor novih poslanika koji će da nas zastupaju u međunarodnim organizacijama odavno je na stolu. Zašto nije rešeno? Zašto nisu rešeni svi problemi koji su prethodno pitanje za današnju raspravu i za današnju sednicu? Nekome je interes da se održava kriza, da se održavaju konflikti, da se narušava politički život, kako bi u tom mraku i u tom glibu neko završio najprljavije poslove. Naravno, po zadatku iz inostranstva, u saučesništvu sa nekima iz ove zemlje. Molim vas da se u danu za glasanje utvrdi i da se glasa da je predsednik Narodne skupštine, predsedništvo Narodne skupštine izvršilo tešku povredu člana 27, i narušilo elementarne interese srpskog naroda. [[Aplauz.]]
Nije bilo povrede člana 27. Predsednica Narodne skupštine je sazvala ovu sednicu i pripremu materijala za ovu sednicu obavila je u skladu sa Poslovnikom, a prema međunarodnim institucijama i međunarodnim organizacijama je postupala u skladu sa obavezom, po propisima tih međunarodnih organizacija i institucija. Saglasna sa vama, kao i sa narodnim poslanikom Draganom Todorovićem, da je šteta što Narodna skupština nije obavila ovaj posao, ponavljam objašnjenje, 22. septembra je predsednica Narodne skupštine pozivom predsednicima poslaničkih grupa započela konsultacije, u želji da se obavi odlučivanje o delegacijama u parlamentarnim institucijama Evrope i sveta i nažalost, zbog nepostojanja političkih dogovora, do toga nije došlo. Neophodna je odluka o tome ko predstavlja ovu skupštinu nakon izbora i to je, mislim, svima jasno. Narodna skupština će se u danu za glasanje izjasniti o povredi Poslovnika. Narodna poslanica Nataša Jovanović želi da govori o povredi Poslovnika i dobija reč na osnovu člana 100. stav 1, pa narodni poslanik Slobodan Samardžić.
Javljam se na osnovu Poslovnika, čl. 225. i 226, gospođo Čomić, pošto vi uporno tvrdite suprotno od onoga što mi govorimo, kao i dosadašnji šef naše delegacije, gospodin Miloš Aligrudić, koji je savesno i odgovorno radio postao u interesu Srbije i srpskog naroda, kao i mi poslanici SRS, u Parlamentarnoj skupštini Saveta Evrope, na osnovu Poslovnika i člana 226, tražim od vas, kao predsedavajućeg, pošto predsednik Skupštine trenutno nije tu, obavestila nas je da ja na službenom putu u inostranstvu, i od Ministarstva inostranih poslova, da u toku današnjeg dana kontaktiraju našu misiju u Strazburu, našu ambasadu, Parlamentarnu skupštinu Saveta Evrope i da nam dostavi informaciju o našem legitimitetu. Uporno tvrdim, kao što je i tačno, a s obzirom i na činjenicu da sam uredno, kao i ostale kolege, dobila poziv za učešće na današnjem zasedanju, je l'tako, i o radu komiteta, da smo mi danas nesmetano, kao i čitave nedelje, mogli da radimo, bez obzira na to što ste propustili, i to je vaša krivica i DS, da u proteklih šest meseci izaberete delegaciju koja je iz ovog novog saziva. Da ne bude zabune da ne biste obmanjivali javnost, a pogotovo Nada Kolundžija, kako radikali to sprečavaju i kako smo mi odgovorni što danas nismo tamo, mi smo želeli da budemo, imamo potpuni legitimitet i žalimo zbog toga što o važnim stvarima ne možemo da uzmemo učešće u raspravi, a mi smo i danas, ovog dana, i čitave nedelje legitimni predstavnici ove države, kao članovi delegacije. Želeli smo da razgovaramo i o radu Međunarodnog krivičnog suda, s obzirom na to da se predsednik tog suda obraća Parlamentarnoj skupštini Saveta Evrope i da govorimo o zlodelima koja su počinjena nad srpskim narodom, kao i ovoj najnovijoj ustaškoj tužbi protiv naše države i našeg naroda koji je preživeo takav genocid u poslednjem otadžbinskom ratu. Hteli smo da govorimo i da postavljamo pitanja i gospodinu Zapateru, premijeru Španije, zbog činjenice da i oni imaju isti problem kao što ga mi imamo sa našoj južnom pokrajinom i da aktuelizujemo, kroz Savet Evrope, nelegitimno priznavanje te šiptarske države. Želeli smo da govorimo o posledicama rata Rusije i Gruzije i da pomognemo ruskoj delegaciji u slučaju da ima, a obavešteni smo, amandmana na neku od te dve predložene rezolucije. Koleginica Elvira Kovač je želela već sutra da govori, kao predstavnik našeg parlamenta, o potrebama osoba sa invaliditetom i o pomoći, o rezoluciji, u tom smislu. Želeli smo da govorimo o tome kako da se unapredi demokratija, jer u Srbiji očigledno, pošto ima i takvih tačaka dnevnog reda, nema demokratije pod vlašću DS. Vi ste nas onemogućili, Dragoljub Mićunović, tako što je ovaj dopis koji nije utemeljen sa činjenicama poslao predsedniku Narodne skupštine i zbog toga tražim da se u toku današnjeg dana nadležni organi i vi kao predsedavajući, i Ministarstvo inostranih poslova, preko sekretara Parlamentarne skupštine Saveta Evrope, nadležnih odbora i predsedavajućeg, kao i preko Ministarstva inostranih poslova, zvanično informišu o tome kakav je status Miloša Aligrudića, Dragana Todorovića, Vjerice Radete ... (Predsedavajuća: Tri minuta i 30 sekundi.) ... Elvire Kovač, Željka Ivanjija, Nataše Vučković, Dragoljuba Mićunovića, Nataše Jovanović i svih ostalih koji su legitimni i jedino legitimni predstavnici ove države. A to što neko dobacuje da je negde, nešto, neki drugi put, ali pitanje je kada, a ja verujem nikada. Hvala. [[Aplauz.]]
Narodna poslanice, organ i organizacija koja je nadležna za delegacije je ova skupština. Narodni poslanik Slobodan Samardžić želi da govori o povredi Poslovnika i dobija reč na osnovu člana 100. stav 1.
Poštovani narodni poslanici, poštovana predsedavajuća, javljam se po čl. 225. i 226. i hteo bih da postavim pitanje i zatražim obaveštenje od predsednice Narodne skupštine ili potpredsednice koja je zamenjuje – da li je dobila zaključke Skupštine zajednica opština koja je održana u Mitrovici prošlog četvrtka? To pitam zato što u šestoj tački tih zaključaka postoji poziv Skupštine zajednica opština da ova skupština svoju sednicu održi u Mitrovici 17. februara ove godine, zajedno sa Skupštinom zajednica opština. O važnosti takve sednice Skupština na Kosovu ne treba mnogo govoriti, mislim da ste svi toga svesni. Sada je važno da se obave blagovremene pripreme, što znači da bi Skupština već danas, tj. njeno predsedništvo, trebalo da počne sa pripremama ovakve jedne sednice. Moguće je da se održi i dogovor među poslaničkim klubovima oko toga. To je jako važno zbog kontinuiteta naše politike na Kosovu, ali važno je i zbog toga da se ne ogrešimo i ne osramotimo pred Srbima na KiM, a to jesmo učinili, moram da se vratim na povod ove sednice, time što nismo poslali delegaciju ove skupštine na SE u Strazbur. To je moralo da se uradi zbog države, razume se, ali pre svega zbog ljudi na Kosovu koji gledaju veoma pažljivo šta država radi u njihovom interesu, kako u zemlji, tako i u inostranstvu. Švedski parlamentarac Fon Sidou je trebalo da napravi izveštaj o Kosovu, na osnovu koga bi se draftovala jedna rezolucija i ne da je štetan, nego je neprocenjiva greška što naši parlamentarci nisu tamo. Prvo moje pitanje jeste – kako teku pripreme za 17. februar i odlazak ove skupštine u Mitrovicu? Druga molba jeste da se ova stvar što pre, ako je moguće danas, već imamo neke predloge, konsoliduje i da delegacija, makar i sa zakašnjenjem, ode u Strazbur i ispravi ovu veliku grešku. [[Aplauz.]]
Narodni poslaniče, odgovor koji mogu sada da vam dam jeste da je narodna poslanica Gordana Pop-Lazić lično dostavila te zaključke predsednici Narodne skupštine i da se zahtev nalazi u proceduri. Sekretar će obavestiti kada stigne formalno, kroz pisarnicu i o organizaciji i o daljem toku, ako sam dobro prenela. Narodna poslanica Gordana Pop-Lazić želi da govori. Pošto ste pomenuti, imate pravo da objasnite.
Zahvaljujem, gospođo predsedavajuća. Dame i gospodo narodni poslanici, otkako smo počeli da radimo, već sat vremena, očigledno postoji neslaganje u mišljenjima, da li je naša delegacija u Skupštini Saveta Evrope trebalo danas tamo da se pojavi, odnosno da li ima legitimitet, da li ima akreditaciju ili nema. Po mišljenju poslanika SRS, a vidimo i poslanika DSS, ta akreditacije se ne dovodi u pitanje, što zapravo jeste suština stvari, sve dok predsednik Skupštine ne obavesti Skupštinu Saveta Evrope da je ta delegacija u nekom drugom sastavu. Ona to nije učinila. Naprotiv, poslala je pismo sa istom delegacijom koja je i do sada bila u Skupštini Saveta Evrope i mislim da se radi samo o samovolji gospodina Mićunovića, koji, naravno, izvršava ono što skupštinska većina traži, da nismo danas tamo prisutni i da nemamo mogućnost da o ovako važnim pitanjima, koja će biti na dnevnom redu, izrazimo svoj stav i damo, na kraju krajeva, svoj glas. Sigurno ćete reći na koji član se pozivam, pa u skladu sa čl. 225. i 226., mislim da bi Ministarstvo inostranih poslova moglo da nam pomogne i da nam da odgovor na to pitanje, da ne procenjujete vi kao predsedavajuća, da se mi ovde oko toga ne bismo prepucavali, a ono je kompetentno po tom pitanju, ko je u pravu? Sećate se, imali smo ovde razne situacije, u jednom mandatu dok je gospodin Predrag Marković bio predsednik Skupštine, sam je, bez odluke Skupštine, dostavio predlog delegacija u svim tim međunarodnim institucijama. Tada smo bojkotovali. Nismo uzeli učešće u tim institucijama, jer smo smatrali da je to jedan nelegitiman čin i da je potrebno da budu zastupljeni, po svim pravilima koji se zahtevaju, poslanici opozicije i pozicije, princip rodne ravnopravnosti, nacionalne ravnopravnost i da praktično reprezentuju državu Srbiju u tim institucijama, naročito u Skupštini Saveta Evrope. Postoji mogućnost da se o tome se ovde razgovara. Trebalo je još pre tri meseca, ali nažalost vama to uopšte nije važno. Postavila bih pitanje, zbog ovakvog ponašanja, gospodine Mićunoviću, oprostite mi zbog vaših godina, mnogo ste putovali pogotovo dok ste bili predsednik u Skupštini državne zajednice SCG, ali pokazali ste se u ovom trenutku kao nedostojni da obavljate ovako visoku funkciju, pogotovo što ste ignorisali sve druge članove vašeg odbora. Gospođa Čomić je barem u dva saziva, koliko ja znam, bila predsednik Odbora za inostrane poslove i vrlo dobro zna kako se taj posao radi. Vi smatrate da ste vi Odbor za inostrane poslove, a ne svi oni ljudi koji su predstavnici poslaničkih grupa ovog parlamenta. Mislim da bi i to pitanje trebalo da se postavi na samom Odboru za inostrane poslove. Zahvaljujem. [[Aplauz.]]
Narodna poslanice, moja je obaveza da vam odgovorim o pitanju informacija koje ste tražili. Parlamentarne delegacije su isključiva nadležnost Narodne skupštine Republike Srbije. Ministarstvo spoljnih poslova je servis za davanje podataka o odnosima sa zemljom domaćinom, o istorijatu odnosa sa Savetom Evrope, ako je samo o tome reč ili generalno o ekonomskoj, političkoj i svakoj drugoj saradnji i informacijama koje Ministarstvo spoljnih poslova ima. Bilo bi vrlo očigledno nipodaštavanje ove skupštine da ja pitam Ministarstvo spoljnih poslova da nam kaže kada prestaje akreditacija parlamentarne delegacije, koju ova skupština predstavlja, odnosno kada joj se završava mandat i kada je neophodno da predsednik ili predsednica Skupštine uz spisak članova delegacija dostavlja i odluku Skupštine o njihovom izboru, izmenama i dopunama, potvrđivanju prethodne ili na bilo koji drugi način. Postavili ste pitanje kao narodna poslanica i to pitanje ćete postaviti na Odboru za inostrane poslove. U ime Narodne skupštine neću dovoditi u pitanje ugled ove institucije, pitajući Ministarstvo spoljnih poslova šta je posao, nadležnost Narodne skupštine. Narodna poslanica Gordana Pop-Lazić želi da govori o povredi Poslovnika i dobija reč na osnovu člana 100. stav 1.
Gospođo Čomić, mislim da smo vi i ja potpuno ravnopravne. Vi ste narodni poslanik, ja sam narodni poslanik. Dozvoljavam da ste možda nešto pametniji, možda ste obrazovaniji, možda imate više informacija. Dozvoljavam da mislite da sam glupa, da sam nedovoljno informisana i upravo zbog toga, valjda, u Poslovniku i postoji taj čl. 225. i 226. Ja, Gordana Pop-Lazić tražim od Ministarstva inostranih poslova da mi odgovori – da li je naša delegacija u sadašnjem sazivu delegacija koja ima akreditaciju i koja bi danas mogla da se pojavi u Skupštini Saveta Evrope i ne bi bila vraćena? Oni to znaju, jer su oni upravo servis te delegacije u Strazburu. Nemojte vi da pitate. Vi sigurno znate, ali ja ne znam, pa ih molim da mi odgovore na to pitanje. [[Aplauz.]]
Pitanje možete postaviti u pisanom obliku i dostaviti ga Ministarstvu spoljnih poslova. Narodna skupština neće pitati Ministarstvo spoljnih poslova o svojim poslovima. Molim vas da vrlo pažljivo razumete šta tražite, da u ime Narodne skupštine predsedavajući to uputi kao zvaničan zahtev. Ministarstvo spoljnih poslova je servis ove institucije. Sastav ovih delegacija je posledica političkog dogovora predsednika poslaničkih klubova i političkih stranaka u Skupštini. Ministarstvo spoljnih poslova može o tom sastavu da misli šta god hoće. Ministarstvo spoljnih poslova je dužno da servisira informacijama o predmetu rada u Strazburu, u Briselu, za bilo koju delegaciju koja putuje bilo gde. Ministarstvo spoljnih poslova nećemo pitati o tome – da li naša Skupština ume ili ne ume da izabere delegaciju i da li naša delegacija ima ili nema mandat. Vaše je pravo da postavite, a lično je moja obaveza da čuvam dostojanstvo ove skupštine. To je jedini razlog zašto neće biti u uobičajenoj formi poslato u ime Narodne skupštine, nego ćete to pitanje postaviti na Odboru ili u pisanom obliku lično. Narodni poslanik Dragan Todorović želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, gospođo Čomić, pozivam se na član 226. Iskreno uvažavam vaš način vođenja Skupštine Republike Srbije. Nesporno je da vi ulažete ogroman trud da bi rad Skupštine Srbije bio u skladu sa Poslovnikom. Trudite se da uvek date doprinos tako što ćete objasniti ili obrazložiti, dati svoje mišljenje vezano za Poslovnik i bez obzira da li se sa time neki put slažem ili ne slažem, cenim i poštujem takav vaš način rada. Ima nekada nekih situacija kada jednostavno ne mogu da ostanem a da ne stavim javno primedbu na način kako vi tumačite Poslovnik. Član 226 (nemojte mi ovo računati) kaže: "Narodni poslanik ima pravo da traži obaveštenja i objašnjenja od predsednika Narodne skupštine, predsednika odbora Narodne skupštine, ministara i funkcionera u drugim republičkim organima..." Ministarstvo spoljnih poslova jeste jedno od najvažnijih ministarstava, ali ono nije izuzeto iz ovog člana Poslovnika. Za njega važe ista pravila kao i za sva ministarstva. Prema tome, poslanik, gospođa Gordana Pop-Lazić opravdano traži da joj se objasne neke stvari. Traži informacije. To, da li vi smete, ne smete, da li na bilo koji drugi način izbegavate da Ministarstvu inostranih poslova dostavite ta pitanja poslanika, moram da kažem, možda je vaš lični problem ili stranački problem. Gospođo Čomić, sećate se, da smo pre jedno mesec i po dana ovde protestovali protiv načina kako se ponaša engleski ambasador u Srbiji, koji je sebi dao za pravo da komentariše političke stranke, da ih on ocenjuje i da on na bilo koji način kaže – ova stranka treba, ovi poslanici treba ili ne treba... Pazite, meni je sada jasno da prema Ministarstvu inostranih poslova postoji neka blokada i to potpuna blokada, mesec i po dana mi nismo dobili odgovor, a tražili smo samo jednu jedinu stvar, da nam se kaže šta će tim povodom uraditi naše Ministarstvo inostranih poslova. Molim vas, gospođo Čomić, siguran sam da kada bi se to desilo u bilo kojoj državi na svetu, da taj ambasador ne bi ostao sedam dana, u vrh glave, u zemlji, da bi bio persona non grata i da bi završio svoju karijeru. Evo, mi mesec i po dana nismo dobili odgovor od Ministarstva inostranih poslova da li je nešto preduzeto. Siguran sam da do sada nisu preduzeli ništa, jer oni ne smeju. Kako može Ministarstvo inostranih poslova Srbije na bilo koji način da postavlja pitanje … (Predsedavajuća: Tri minuta i 30 sekundi.) … završavam, engleskom ili američkom ambasadoru, kada su oni u stvari i sastavili ovu vladu. Ta vlada zavisi od njih. Kako oni da postavljaju ta pitanja? To treba jasno i glasno reći građanima Srbije. To je problem sa kojim se suočava i naša Vlada i ova Skupština i građani Srbije. Sve dok je takva situacija, nažalost, od ove naše države neće biti ništa! Oprostite na ovom prekoračenju. [[Aplauz.]]
Saglasno vašem zahtevu, danas molim da se dostavi stenogram vašeg izlaganja koji se tiče zahteva o toku postupanja, a posle izjava jednog od ambasadora, prethodnog, u Beogradu i da se da obrazloženje zašto se kasni, jer je to pitanje iz nadležnosti Ministarstva spoljnih poslova. Delegacije nisu tema Ministarstva spoljnih poslova. Nadležnost na sastavu delegacija, na odluci o sastavu svih delegacija ima isključivo Narodna skupština, isključivu nadležnost i svako ministarstvo bi vam se obratilo sa tim odgovorom. Sastav delegacija, dogovor o delegacijama, mandat delegacija, isključiva je nadležnost Narodne skupštine. Molim vas, zaista vas molim, da svi zajedno učestvujemo u tome da odbranimo ugled i nadležnost naše zajedničke institucije, jer smo zajednički za nju odgovorni. Ministarstvo spoljnih poslova je servis svih delegacija. Ne može da komentariše šta je radila Skupština pri političkim dogovorima o delegacijama, ne može da komentariše i da vam daje odgovore o bilo čemu, jer nije nadležno za parlamentarne delegacije Narodne skupštine Republike Srbije. Mi smo nadležni, imamo problem i rešićemo taj problem. Narodni poslanik Dragan Todorović. Izvinjavam se, narodni poslanik Miloš Aligrudić, javlja se da govori o povredi Poslovnika. Izvolite.
Javljam se u vezi člana 27. i sve što ću kasnije reći u stvari objašnjava vašu povredu Poslovnika. Dakle, ako neko želi da prosledi pitanje nekom ministarstvu, nigde se u Poslovniku ne piše da ste vi kao predsedavajuća nadležni da tumačite da li je pitanje utemeljeno ili nije i kakav će odgovor Ministarstvo dati. Možda će Ministarstvo dati upravo onakav odgovor kakav ste vi sada nama predočili. Ali, pravo narodnog poslanika je da to pita, vaše je da to zabeležite, da to konstatujete i idemo dalje. Vi ste ponovo minut i po izgubili objašnjavajući narodnim poslanicima da neko nema pravo da postavi pitanje i kakav će odgovor od Ministarstva eventualno doći. O čemu se tu radi? Ovde je ključno pitanje, kada neko predloži neovlašćeno, bez odluke nadležnog odbora Narodne skupštine, da se ne ode u Strazburg iz razloga što je naša delegacija navodno nelegitimna, i što joj navodno neće biti verifikovan mandat u Strazburu, onda se prirodno postavlja pitanje je li to istina ili nije. I to je nešto što ćemo svakako raspraviti, što na Odboru za inostrane poslove, što ovde,kada zaista, a to jedva čekamo, otpočne rasprava po tački dnevnog reda, jer je to vezano za tu temu. Prema tome, to ćemo znati, nije problem, a znaćemo još brže i još lakše na sledeći način. Slavica Đukić-Dejanović, predsednica Narodne skupštine prosledila je u dva navrata pismo Parlamentarnoj skupštini Saveta Evrope u kojem moli da se postojeći saziv delegacije uzme i da se verifikuje u Parlamentarnoj skupštini, jer Narodna skupština još uvek nije izabrala novu delegaciju. To je činjenica. Zašto nije, to sa DSS nema veze, jer smo mi još pre četiri meseca insistirali kod predsednice Parlamenta i kod Nade Kolundžije da se to pitanje skine sa dnevnog reda i da se delegacija izabere. Zašto nije izabrana? Zbog nesposobnosti vladajuće koalicije da reši unutrašnje probleme u Narodnoj skupštini Republike Srbije i to je bilo vezano i za rad odbora i za izmene u odborima, i za sastav RIK, dakle, ne samo za ovu stvar. Sada se postavlja pitanje političkog oportuniteta Parlamentarnoj skupštini Saveta Evrope, neka vam ovo ne bude objašnjenje nego moje mišljenje, a objašnjenje može da da samo generalni sekretar Parlamentarne skupštine Saveta Evrope. Moje mišljenje je da njima, prema onome što sam čuo od njih i na jednom sastanku koji sam imao u avgustu sa Mateom Sorinasom, dakle, njihovo mišljenje je da je od nas potreban samo akt obaveštenja o tome ko predstavlja Skupštinu, a da je unutrašnja stvar Republike Srbije, odnosno ovog parlamenta, kako će do toga doći. Ono u čemu se potpuno slažemo, recimo, pretpostavljam, DSS i DS i ostali u parlamentu, oko čega nema spora, to je, da do toga može doći samo izborom u Narodnoj skupštini, znači, to nije problem. Postavlja se pitanje političkog oportuniteta. Šta ćemo da radimo ako zbog nesposobnosti vladajuće koalicije ne dođe do tog izbora na vreme, da li ćemo dopustiti diskontinuitet, koji je Parlamentarna skupština spremna da nam oprosti, i neučešće na važnim forumima na kojima se brane interesi države? To je ono što je osnovno pitanje, a to je očigledno ono što se prenebregava, da bi se u prvi plan izbacili politički sukobi i da bi se jedna, recimo, Poslanička grupa DS, razračunavala sa SRS, da bi se rešavao problem mandata i ostale stvari. Ako je to poenta i ako je preče … (Predsedavajuća: Tri minuta i 30 sekundi.) … završavam, od onoga što su poslovni države u jednoj međunarodnoj organizaciji tog tipa koja je za nas značajna, onda, svaka vam čast majstori! [[Aplauz.]]
Nema povrede člana 27, u obavezi sam da ga primenjujem u svakom od slučajeva i zahvaljujem vam na obrazloženju, jer ste izneli striktne činjenice. Generalni sekretar Parlamentarne skupštine Saveta Evrope zahteva spisak delegacije, odnosno sastav delegacije, a način na koji je došlo do imena na tom spisku nije od interesa Parlamentarnoj skupštini Saveta Evrope. Oni žele da delegacija koja bude prihvaćena i akreditovana poštuje njihova pravila i to podrazumeva rodnu ravnopravnost, odnosno određenu zastupljenost žena u delegaciji. Delegacija koja je do sada predstavljala Srbiju je delegacija o kojoj je morala biti doneta odluka u Skupštini da li i dalje predstavlja Srbiju i sa time smo saglasni. Ta odluka nije doneta, odgovornost se može utvrđivati raspravom, pozivanjem na povrede Poslovnika ili raspravom koja počne po prijavama za reč, ali ta odluka nije doneta i to je jedini razlog zašto delegacija u bilo kom sastavu trenutno nije u Parlamentarnoj skupštini Saveta Evrope. Narodni poslanik Dragan Todorović želi reč i dobija je na osnovu člana 100. stav 1.
Dame i gospodo narodni poslanici, javljam se po čl. 27, 104. i 226. Gospođo Čomić, jedino ako ovo ne protumačite da je kršenje Poslovnika, na kraju ću postaviti lično vama pitanje. Pre svega, složio bih se ovde sa izlaganjem gospodina Miloša Aligrudića, koji je rekao da je unutrašnja stvar Skupštine Srbije da izabere delegaciju Saveta Evrope i da je Savetu Evrope samo potrebno da se dostavi akt o tome da je izabrana delegacija, da tu delegaciju predstavljaju ti i ti poslanici Skupštine Srbije. Ali, pre tog akta treba učiniti nešto što podrazumeva izbor delegacije. Vi ste malopre rekli u vašem izlaganju ko je vlastan da taj izbor učini, to je jedino Skupština Srbije. Postavljam pitanje – kako vi ocenjujete da je u proteklom periodu u dva navrata grubom zloupotrebom predsednika Skupštine, jedanput Državne zajednice Srbija i Crna Gora, kojom je predsedavao Dragoljub Mićunović, ta delegacija bila sastavljena isključivo od strane Dragoljuba Mićunovića. Bez obzira na neke atribute vezane za Dragoljuba Mićunović, otac demokratije itd, postoji nešto što ste malopre rekli, sa čime se slažem, da ni jedna delegacija ne može biti izabrana ako je nije izabrao Parlament. Drugi put se to desilo ponovo, ponavljam, kada je Predrag Marković, presednik Skupštine Srbije, takođe, sam odredio delegaciju i poslao taj akt u Savet Evrope. Oni ne razmatraju da li je to urađeno onako kako preporučuje Savet Evrope – da delegacija bude odraz Parlamenta, da broj poslanika približno procentualno bude zastupljen i od strane pozicije i od strane opozicije, uz mogućnost da se na svaki mogući način pokuša da budu u što većoj meri zastupljene žene. Ovde imamo situaciju da su to uradila dva predsednika. Sada tražim vaše mišljenje – kako da se ponašamo u ovoj situaciji, kako da procenjujemo to što je uradio gospodin Mićunović i što je uradio Predrag Marković. I jedan i drugi su predstavljali i sadašnju vladajuću većinu, a i pređašnju vladajuću većinu. Gospođo Čomić, objasnite kad je u redu i kako da se formira bilo koja delegacija, a posebno kada je u pitanju Savet Evrope. Molio bih vas da nam to objasnite. Hvala. [[Aplauz.]]
Parlamentarne delegacije Narodne skupštine Republike Srbije za sve parlamentarne institucije i organizacije, a posebno za Parlamentarnu skupštinu Saveta Evrope, kojoj smo članovi i kojoj smo obavezni, jedina od svih međunarodnih institucija gde imamo međusobne obaveze, u 2009. godini imaćemo takve međusobne obaveze zbog potpisivanja Sporazuma o stabilizaciji i pridruživanju i sa EU, partnerske, dakle, parlamentarna delegacija se formira na osnovu procentualnog učešća svih poslaničkih grupa, odnosno stranaka koje učestvuju u radu Skupštine. Dobra praksa je da onda o sastavu te delegacije glasa cela Skupština, ceo Parlament, jer se podrazumeva da smo saglasni da se svi predstavljamo u međunarodnim organizacijama i institucijama. Srbija je imala teškoća u sastavljanju parlamentarnih delegacija za poslednjih osam godina, ali pravljene su i greške u svakom od mandata. Za parlamentarne delegacije Skupštine SRJ, pa onda državne zajednice SCG, ne znam detalje, znam njihov poslovnik koji je bio i prošao, ali zaista ne znam detalje pošto nikada nisam bila članica Skupštine. Dakle, Narodna skupština Republike Srbije mora imati reprezentativnu delegaciju u Parlamentarnoj skupštini Saveta Evrope, sastavljenu proporcionalno svim poslaničkim grupama i strankama predstavljene u Parlamentu, a po proceduri našeg Poslovnika. To je odluka koja nam nedostaje da bi danas delegacija u bilo kom sastavu bila u Strazburu. Znajući da su u pitanju svi sposobni, iskusni poslanici, potpuno sam sigurana da će to naša delegacija u budućnosti nadoknaditi. Narodni poslanik Miloš Aligrudić želi da govori o povredi Poslovnika i dobija reč na osnovu člana 100. stav 1.
Zbog toga što pitanje nadoknade nečega što je propušteno u Strazburu ima sledeće značenje, o tome nisam stigao maločas da govorim, jer je isteklo vreme od tri minuta, recimo, ukoliko bi gospodin Mićunović bio u pravu i ukoliko bi izjava gospođe Slavice Đukić-Dejanović, u petak, da nemamo delegacija bila u Strazburu protumačena kao volja Narodne skupštine da nas niko ne predstavlja došlo bi do diskontinuiteta u poslovima Parlamentarne skupštine i to bi značilo da ljudi koji su u komitetima, koji rotiraju po poslaničkim grupama, gube pravo da u njima učestvuju, pa sve i da danas izaberemo delegaciju. To znači da bismo morali za članstvo u tim komitetima da čekamo godinu do godinu i po dana. Isto važi i za one koji su bili u predsedništvima poslaničkih grupa u Savetu Evrope, to znači da u komitetima i u određenim telima u kojima se prethodno raspravlja agenda za sve što dođe na dnevni red plenarne sednice mi nemamo predstavnike. To znači da bismo morali ljude da vučemo za rukav, da jurimo po odborima na kojima nemamo pravo glasa, da molimo predsedavajuće da nam daju reč da bismo ubeđivali poslanike u situaciju u kojoj ne možemo svojim glasom učestvovati u donošenju odgovarajuće odluke, odgovarajućeg predloga i morali bismo da čekamo izvesno vreme. Naime, procedura Parlamentarne skupštine u Savetu Evrope za određene komitete i grupe političke, kroz koje se raspravlja agenda i dnevni red i na kojima se lobira za interes države, jeste takva da se u njime ne može steći članstvo automatski. Bilo kakvom interakcijom,bilo kakvim prekidom, prazno mesto se popunjava onima koji su na listi čekanja. Dobro je kada neka država ima veću delegaciju, tako da više lica bude na listi čekanja iz različitih grupa i da taj jaz ili da ta pukotina u neprisustvovanju, u neradu u grupama bude što manja u predsedništvima grupa. U ovom slučaju ako bi se ispostavilo da Parlamentarna skupština nema nameru danas da verifikuje mandate ovih lica koji su mislili da idu, onda bi došlo do ovog diskontinuiteta i do ove ogromne i teške posledice. To samo znači da bismo bili na taj način onemogućeni da u jednom značajnom narednom periodu radimo na neometan način u korist države Republike Srbije. Kada bi se desilo sasvim drugačije, da ti mandati budu verifikovani, dokazalo bi se da gospodin Mićunović nije bio u pravu i Slavica Đukić-Dejanović, da je njeno pismo proizvelo efekat, a da smo mi potpuno uzalud danas u Beogradu, umesto da štitimo interese Srbije i Kosova i Metohije na političkom komitetu. Šta god od ove dve stvari da bude, šta god od ove dve stvari da se desi, pokazuje da smo u gadnom sosu i pokazuje se da smo u tom sosu zbog odluke vladajuće koalicije, zbog vašeg bahatog stava, zbog vašeg nepoštovanja pravila igre i vaše nesposobnosti da rešite unutrašnje probleme u Narodnoj skupštini kako bi se stvari regularno i na vreme obavile.! To je suština priče. Ne može za ovo niko drugi da bude odgovoran od onih koji su preuzeli odgovornost vladajuće većine i tvrde da imaju 126 poslanika u Parlamentu. Morate to znati i ovo sam morao da kažem radi istine.
Nema povrede člana 27, samo sam dala informacije a narodnom poslaniku Slobodanu Samardžiću da dam informaciju da je danas zvanično stigao dopis u pisarnicu Skupštine od Skupštine zajednice opština Kosova i Metohije, tako da će procedura krenuti, pošto ste pitali šta je sa obaveštenjem. Želi da govori o povredi Poslovnika narodni poslanik Zoran Krasić i dobija reč na osnovu člana 100. stav 1.
Nadam se da će Skupština u danu za glasanje da bude u situaciji da odlučuje o tome ko je izvršio potvrdu člana 27. Poslovnika Narodne skupštine, da li predsednik Narodne skupštine ili predsedavajući, koji ga s vremena na vreme menjaju, a povodom ovog pitanja koje je tačka broj 1. na današnjem dnevnom redu. Mislim da je povređena obaveza staranja o primeni Poslovnika povodom ove 1. tačke dnevnog reda i ukazao bih vam na neke materijalne greške. Imate danas mnogo tih materijalnih grešaka, gospođo Čomić, ne znam šta je. Prva greška jeste da nismo članovi Saveta Evrope osam godina, mi smo članovi Saveta Evrope od 2003. godine. Samo da vas podsetim, sa gledišta Saveta Evrope desio se jedan veliki presedan, nije se desilo da neka država postane član Saveta Evrope u kojoj je u tom trenutku vanredno stanje. To se kod nas desilo, za vreme ona tri meseca vanrednog stanja u Republici Srbiji mi smo primljeni u Savet Evrope i to je jedan vrlo specifičan gest. Drugo, što se tiče izbora naših poslanika i predstavnika, ne samo u Savetu Evrope nego i u svim drugim predstavničkim telima, a tamo se na Zapadu zovu kao parlamentarne skupštine bilo koje međunarodne organizacije, određivanje od strane Republike Srbije ko će da nas predstavlja kao parlament nije pitanje dobre prakse, nego je pitanje koje je uređena članom 239. našeg Poslovnika. U Poslovniku jasno stoji da se o tome donosi odluka u Narodnoj skupštini i, jasno, da mora biti proporcionalno zastupljena svaka politička stranka legalno zastupljena u Narodnoj skupštini. Kasnije u svim tim parlamentarnim institucijama, kao primer uzeću Savet Evrope, svi ti naši delegati i naši poslanici dele se na parlamentarne grupe u Parlamentarnoj skupštini Saveta Evrope, pa su neki grupa narodnjaci, drugi su grupa socijalisti, tu se nalazite vi gospođo Čomić, odnosno DS, ima grupa i liberala. Setite se prošle godine da je gospodin Čedomir Jovanović pričao o neophodnosti da neko iz LDP-a, bez obzira na procenat učešća, mora da bude prisutan da bi i ta opcija bila zastupljena u Parlamentarnoj skupštini Saveta Evrope. To su pravila parlamentarizma. Nažalost, u Srbiji se ne poštuju ta pravila parlamentarizma. Gospođo Čomić, moram vas da podsetim, vi ste inicirali u leto 2006. godine, sa gospođom Suzanom Grubješić, da Predrag Marković pismom odredi sastav naše delegacije, jer ste vas dve izražavale nezadovoljstvo, ispod časti vam je da budete u delegaciji sa nekim ko je, takođe, predložen da bude član delegacije. Možda i ja izražavam nezadovoljstvo, možda se i meni gadi da budem u istoj delegaciji sa nekim, ali ja nemam pravo na tu vrstu gadljivosti. Molim vas da u danu za glasanje stavite ovo pitanje na glasanje – da li je predsednik Narodne skupštine povredio odredbe Poslovnika, član 27, odredba o staranju o primeni Poslovnika? Vidite i sami kolike ste materijalne greške učinili objašnjavajući, opravdavajući ovaj nelegitimni status.
Nema povrede člana 27. u postupanju predsednice Narodne skupštine. Kada sam govorila o dobroj praksi, nisam govorila o proceduri pripremanja materijala, nego o glasanju, da je dobra praksa da se za odbore za delegacije Skupština izjašnjava jednoglasno, jer je to naša zajednička odluka. To naravno ne može da bude poslovnički zahtev nikome. U pravu ste, u Savetu Evrope jesmo od 3. aprila 2003, ali pitanje koje mi je postavljeno ticalo se ne samo Saveta Evrope, nego čak i delegacija Skupštine državne zajednice Srbija i Crna Gora. Reč ima narodna poslanica Nataša Jovanović, želi da govori o povredi Poslovnika i dobija reč na osnovu člana 100. stav 1.
Gospođo Čomić, dame i gospodo narodni poslanici, moja je obaveza da kao član delegacije Narodne skupštine Republike Srbije u Parlamentarnoj skupštini Saveta Evrope, već u drugom sazivu, objasnim kakav je njihov poslovnik. Parlamentarna skupština Saveta Evrope uopšte ne ulazi u način izbora naše delegacije i da li će ona biti izabrana jednoglasno ili većinom poslanika u Narodnoj skupštini Republike Srbije, ali nas na to obavezuje član 239, našeg poslovnika. Njihov poslovnik od nas traži da bude proporcionalna zastupljenost stranaka koje su osvojile mandate nakon izbora i da se poštuje zastupljenost manje zastupljenog pola, u ovom slučaju žena. Sad se vraćamo na priču kako je to kod nas bilo. Dakle, gospođa Pop-Lazić je pomenula slučaj Predraga Marković koji je rukovodeći se takvim poslovničkim odredbama Parlamentarne skupštine Saveta Evrope poslao dopis u kome je gospodina koji se bavi akreditacijom, a i generalnog sekretara Teri Dejvisa, za koga Nada Kolundžija nije znala kako se zove generalni sekretar Parlamentarne skupštine Saveta Evrope, obavestio da je delegacija Narodne skupštine ta i ta. Mi srpski radikali smo bojkotovali, iz protesta što je on to uradio kršeći naš Poslovnik, član 239, i nismo otišli tamo. Šta se desilo kada smo izglasali ovu delegaciju za koju tvrdim i dan-danas da je legitimna, jer smo dobili pozive i mi možemo koliko sutra, ako neko od nas ode, da uđe normalno sa našim akreditacijama, sa onima bedževima koje imamo, da se pojavimo na sednicama komiteta, kao što danas pojedine kolege nas kontaktiraju i traže nas. Dakle, tražim od vas da po članu 226. Poslovnika vi kao predsedavajuća, s obzirom na to da je Dragoljub Mićunović rekao u ovom dopisu i obmanuo Slavicu Đukić-Dejanović – sadašnja delegacija više nema legitimitet, jer ne uvažava odgovarajuće promene u sastavu Narodne skupštine nakon izbora, što je u izričitoj suprotnosti sa članom 6,2 Poslovnika o radu Parlamentarne skupštine Saveta Evrope, a osim toga neki su članovi delegacije u međuvremenu postali ministri, te bi takvoj delegaciji na početku plenarnog zasedanja, to je danas, odnosno jutros u 10.00 časova, verovatno (to nagađa Dragoljub Mićunović) bila uskraćena verifikacija mandata. Pošto se on bavi nagađanjem, molim vas da kao predsedavajući uputite dopis, jer je gospođa Đukić-Dejanović obavestila da je ona legitimno izabrana delegacija koja je izabrana prošle godine, odnosno sada već pretprošle, koja je učestvovala u radu svih zasedanja, i dan-danas odgovorno tvrdim legitimna na osnovu dopisa koji je poslala Slavica Đukić-Dejanović, jer bi se u protivnom desilo ovo o čemu je govorio gospodin Aligrudić. Morali bismo u narednoj godini i po ili dve dana da se kandidujemo za članstvo u komitetima. Mi smo i dalje predstavnici države Srbije. Da li vi mislite da sam ja ovo odštampala na internetu tek onako, zato što nemam šta da radim? Ovo je dnevni red koji sam dobila kao poslanik u Parlamentarnoj skupštini Saveta Evrope! Mi smo za njih legitimni! Gospođo Čomić, nemojte da bežite od istine da je Dragoljub Mićunović obmanuo srpsku javnost, da mi zbog njega nismo danas tamo i zato od vas tražim da u kontaktima, a vi imate to ovlašćenje, ako vam se ne sviđa i moja i prvobitna ideja gospođe Pop-Lazić, da kontaktiramo i ministarstvo, hajde da vratimo na vaša ovlašćenja... (Predsedavajuća: Tri minuta i 30 sekundi.) ... kontaktirajte, molim vas, Parlamentarnu skupštinu Saveta Evrope, Teri Dejvisa, koga god, da proverite da li je jutros, danas, u 10.00 sati izvršena ponovna akreditacija nas poimenično, da sada ne nabrajam, jer da smo bili jutros tamo, mi srpski radikali osporili bismo jedno ime sa te liste, pošto je u pitanju jedan građanin, pa kako ne može da uđe u ovu skupštinu, osporili bismo mu da može da uđe i u Savet Evrope. Hvala. [[Aplauz.]]
Reč ima narodni poslanik Petar Jojić, želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, dobro je ovo kada se čuje od predsedavajućeg da je SRS u pravu, tj. da je Dragan Todorović, šef Poslaničke grupe bio u pravu kada je uputio prigovor u odnosu ko je kriv zbog toga što Srbija nema danas svoje predstavnike u Savetu Evrope, odnosno na toj sednici koja se tamo održava. Gospođo potpredsedniče, mislim da ste time pokazali jednu spremnost da se zaista objektivno, istinito i realno u ovom parlamentu postupa i da se radi, što je po meni pozitivan korak. Gospođo potpredsedniče, na osnovu čl. 225. i 226, tražim obaveštenje kada ću dobiti odgovore i obaveštenja na postavljena brojna pitanja, a pre svega pitanje koje se odnosi na broj kompanija iz Hrvatske koje posluju na teritoriji Republike Srbije. Posebno sam u više navrata tražio, a odgovora nema, u odnosu na državno poljoprivredno zemljište i zemljište čiji su vlasnici bili drugi subjekti u Republici Srbiji, a koje su kupili moćnici i profiteri iz Hrvatske, posebno kada je u pitanju Kompanija "Agrokor", tj. gospodin Todorić, jer prema nekim informacijama ogromne površine poljoprivrednog zemljišta uzeli su Hrvati po najnepovoljnijim uslovima za Republiku Srbiju . Molim vas, kao predsedavajućeg, da od Ministarstva za poljoprivredu zatražite konačno izveštaj o tome hoće li ministar za poljoprivredu da nam da to obaveštenje ili neće. S druge strane, ako mi dozvolite, ja bih konačno postavio pitanje i ministru za trgovinu gospodinu Slobodanu Milosavljeviću –kada će da prekine da obmanjuje javnost i građane Republike Srbije? Kada će i koje mere preduzeti radi stabilizacije cena u Srbiji, s obzirom na to da su cene počele da divljaju, a jutros je na državnoj televiziji gospodin Slobodan Milosavljević izašao sa još jednim pokušajem obmane javnosti i sa brojnim neistinama kada su u pitanju cene poljoprivrednih proizvoda, tj. i prehrambenih? Tražim još jedno pitanje i obaveštenje – tražim izveštaj i obaveštenje za 2005, 2006, 2007. i 2008. godinu koliko je Srbija uvezla robe a koju proizvode i kompanije, i preduzeća, i firme i individualni proizvođači u Srbiji? To tražim jer imam informacije da se uvozi ona roba koja se u Srbiji proizvodi, ali se nakon donošenja novog zakona i oslobađanja carina i jednostranog pristupa ovom čuvenom sporazumu sa EU otvorila vrata bogatašima da se i dalje bogate, a da sirotinja i naši siromašni građani... (Predsedavajuća: Tri minuta i 30 sekundi.) ...zahvaljujem, završavam, nemaju mogućnosti da prodaju svoje poljoprivredne proizvode kojih u ovoj Srbiji ima. Hvala vam. [[Aplauz.]]
Narodni poslaniče, deo stenograma biće upućen ministru poljoprivrede. Što se tiče vašeg zahteva za obaveštenje o vrsti i količini uvezenih roba mi nemamo kvote, nemamo kontigente, tako da to ne može Ministarstvo da vam da. Privatne kompanije uvoze. Eventualno da se obratimo carini. Je l' bi vam to bilo dovoljno? (Petar Jojić sa mesta: Ali Vlada kontroliše carinu.) Dobro, da se uputi carini, zato što nemate na koji način da dobijete od Vlade podatak te vrste, jer se uvoz ne carini za Vladu. Razumela sam. (Petar Jojić sa mesta: Da se uputi carini, jer se konačan podatak neće dobiti od Vlade. Sve što uđe u Srbiju od poljoprivrednih proizvoda ili bilo kojih roba, mora biti na granici evidentirano.)
Evo gospođo Čomić, kada je malopre gospodin Krasić tražio da mu se dostavi odgovor na neko pitanje vi ste se upustili u to da vi meritorno odlučujete i da kažete – nije potrebno da se dostavi, u danu za glasanje će se glasati i šta ti ja znam. Vidite, ne možete vi da preuzimate ingerencije Skupštine. Ja nisam stigla, prosto sam propustila, jer su drugi imali prednost da izađu za ovu govornicu, da vam kažem da nisam zadovoljna vašim odgovorom vezano za moje pitanje koje sam postavila MIP-u i da tražim da se Skupština u danu za glasanje izjasni o tome – da li ste vi prekršili Poslovnik. Ubeđena sam, pazite, većina može da odluči svašta, dok je SRS navikla da bude odgovorna i za sušu i za poplave i za ne daj bože zemljotrese. Šta će većina reći ne znam, ali vi ste dužni da na osnovu mog zahteva, prvo, koliko god da je neumesno pitanje, dostavite na onu adresu na koju sam ja to tražila. Ako sam nezadovoljna vašim odgovorom koji ste mi vi dali nakon mog izlaganja – takođe, da se Skupština o tome izjasni, pa neka kaže da ste vi u pravu. Verujem da će se tako i desiti, ali ćemo imati priliku jednog dana da vas podsetimo na to što ste radili, budite sigurni, kao što vas sada podsećamo, a vi priznajete, kakve ste greške u prošlosti pravili, počevši od 2000. godine naovamo. Kada bismo počeli sve to da nabrajamo, verujte, mogli bismo čitav dan o svemu tome da govorimo. Međutim, posle napravljene greške obično dolaze posledice koje je teško otkloniti. Ne kažem da je ova sednica Skupštine Saveta Evrope od nekog našeg možda vitalnog značaja, ali je veoma važno da kontinuitet postoji, pogotovo za vas koji se kunete u tu Evropu i koji kažete da ne treba da budemo ksenofobični, da treba da kontaktiramo sa svetom. Logično je i da budemo tamo i da nas bude, da nas ljudi znaju i da čuju naše mišljenje, da podržimo druge, kako bi drugi kada je nama važno podržali nas. Molim vas da malo ozbiljnije vodite ovu sednicu, da malo više uvažavate narodne poslanike, jer ćemo mi onda morati da se ponašamo na jedan drugi način u odnosu na vas, odnosno mi ćemo manje uvažavati vas, a mislim da smo do sada pokazali visok stepen poštovanja prema onome ko sedi za stolom predsedavajućeg. Hvala. [[Aplauz.]]
Nema povreda članova ni 104. ni 27. Uvažavaćemo se onako kako nas Poslovnik Narodne skupštine obavezuje. Što se tiče dužnosti da se pojavljujemo po čl. 225. i 226., da se iko ikome obraća, ona ne postoji, kao što članovi 225. i 226. nisu iz oblasti povrede procedure, nego su iz oblasti prava i dužnosti narodnih poslanika. To podrazumeva da svaki narodni poslanik ima prava i dužnost da se obavesti o svemu što mu je potrebno za rad. Prećutni je dogovor ovog saziva i prethodnog saziva, kao stečeno pravo, jer se tako skupštine prave, ne samo Poslovnikom, nego nasleđenom praksom koju smatramo dobrom, koristi se čl. 225. i 226. da bi se dobila reč i da bi se govorilo. Podrazumeva se da taj prećutni dogovor poštujemo svi. Nisam prekršila ni taj član ni pravo poslanika da dobije reč, niti sam prekršila član 27. i član 104, u bilo kom trenutku javljanja zbog želje da se govori o povredi Poslovnika bilo kog poslanika, a naravno Narodna skupština će se izjasniti u danu za glasanje o vašem predlogu – da je Poslovnik ipak prekršen. Narodni poslanik Dobrislav Prelić želi da govori o povredi Poslovnika i dobija reč na osnovu člana 100. stav 1. Samo još da obavestim Narodnu skupštinu, izvinite poslaniče, da će se sednica Zakonodavnog odbora Narodne skupštine Republike Srbije, održati danas, 26. januara 2009. godine, sa početkom u 13.30 časova, u plavom salonu, pa molim članove Zakonodavnog odbora da prisustvuju sednici. Izvinite, poslaniče, za čekanje, izvolite.
Hvala, gospođo Čomić. Dame i gospodo narodni poslanici, čuli smo od poslanika SRS i poslanika DSS ko je u stvari kriv i zbog čega mi danas nemamo predstavnika u Parlamentarnoj skupštini Saveta Evrope. Najlakše je, kao što to vi obično radite, prebaciti svu odgovornost i krivicu na poslanike SRS. Međutim, siguran sam da je, pre svega, građanima Srbije, sve i apsolutno jasno. Ja ću, gospođo Čomić, iskoristiti priliku da govorim na osnovu člana 226., pošto je to materija koja je na neki način direktno vezana za sredinu iz koje dolazim, za veliki broj građana Srbije, a to je poljoprivreda. Mi smo pokušavali u jako puno navrata da upozorimo Ministarstvo poljoprivrede da je situacija više nego ozbiljna i alarmantna. Ja sam lično, gospođo Čomić, za vikend obišao više od 30 poljoprivrednih proizvođača koji se bave isključivo proizvodnjom mleka. Verovali ili ne, u petak je isplaćeno mleko poljoprivrednim proizvođačima za ekstra klasu po ceni od 18 dinara, koja je do pre dva meseca bila 34 dinara, znači govorim vam o ekstra klasi mleka. Sve ono što je ispod ekstra klase mleka, to je 90% proizvodnje u našoj Srbiji, otkupljivači mleka, pre svega mislim na ''Imlek'' koji vrši otkup mleka u mojoj opštini, toliko su zahtevni da više ne znaju šta da izmisle i na koji način da obore cenu našim proizvođačima – od somatskih ćelija, bakterija, vode u mleku, čistih izmišljotina, samo da se skine cena mleka koja je došla na neverovatnih 12 dinara za prošli mesec, bruka i sramota. Ako Ministarstvo poljoprivrede misli da će se na ovome završiti – neće sigurno. Budite sigurni da će naši poljoprivredni proizvođači, ne samo što će, nažalost, i što sada prosipaju mleko, nego izaći na ulice i blokirati puteve, jer neće dozvoliti ovakvu pljačku. Naš poljoprivrednik je pre svega radan i vredan. Ljudi su podigli kredite i to hipotekarne kredite. Sada masovno vrše pokolj stočnog fonda. Pouzdana informacija, gospođo Čomić, da je industrija mesa ''Matijević'', koja vrši otkup stoke, dovela veterinara, nećete verovati, ljudi, uništavaju stočni fond, prodaju steone krave na vagu. To je od Boga greota, ali ljudi jednostavno nemaju mogućnosti da opstanu na ovakav način i ovakvim odnosom. Molim vas da se zakaže Odbor za poljoprivredu, pre svega, da poštujete proceduru, da se vrate mesta koja pripadaju SRS u tom odboru, ljudima koji će se boriti za interese poljoprivrednika. Izvinjavam se, gospođo Čomić, za vreme, siguran sam da ste i vi zainteresovani za ovu temu, imaćemo prilike još o ovome da prodiskutujemo. [[Aplauz.]]
Reč ima narodna poslanica Elena Božić-Talijan, želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, čl. 104, 205. i 206. Ponovo tražim objašnjenje od predsednice poslaničke grupe ZES, gospođe Nade Kolundžije, jer nisam dobila objašnjenje koje sam zatražila u petak. Vidim da su isto pitanje postavili još neki poslanici, međutim, gospođa Kolundžija nije našla za shodno da bilo kakav odgovor da. Moram da se vratim na skandaloznu izjavu gospođe Kolundžije, u vezi sa formiranjem delegacije za sednicu Skupštine Saveta Evrope i citiraću ovu izjavu datu u četvrtak: "Ja, lično ću na Odboru za inostrane poslove predložiti da na sednicu Skupštine Saveta Evrope delegacija koja treba da krene u nedelju da u njoj ne budu predstavnici SRS, zato što oni krše sva pravila Saveta Evrope." Sada još, nakon svega, za glavnog krivca što nije formirana delegacija koja će otići na sednicu Skupštine Saveta Evrope, vladajuća većina, odnosno DS, proglašava SRS. SRS je sada kriva što ste se vi tek sada setili da formirate delegaciju, a imali ste šest meseci na raspolaganju. Dakle, SRS je kriva i zato što vi prekrajate izbornu volju građana, što kršite Ustav i zakon i što legalizujete krađu mandata poslanika SRS. Prigrabili ste neograničenu moć preko tajkuna, koji su ključni politički faktor u Srbiji i vašoj bahatosti i osionosti nema kraja! Ja sam već rekla da mi danas u Srbiji umesto demokratije imamo ''tajkunokratiju''. Vi ste ukinuli demokratiju i postali ste običan instrument za sprovođenje volje i interesa tajkuna, i američkog i britanskog ambasadora. Legalno izabrane predstavnike građana diskriminišete i pokušavate na svaki mogući način da ućutkate poslanike opozicije, a onima koji nelegalno sede u Skupštini obezbeđujete prava koja im ne pripadaju. Vi na najgrublji mogući način kršite Ustav i zakon uvek kada je to u vašem interesu. Ako neko pokuša da se tome suprotstavi i da zaštiti svoja prava, prava građana, vi ste spremni da ga razapnete na stub srama. Teško da mogu da nađem nešto što vi kao vladajuća većina niste prekršili. Očekujem odgovor od gospođe Kolundžije koja to pravila Saveta Evrope krši SRS? Zahtevamo odgovor i objašnjenje i od Borisa Tadića i od gospođe Kolundžije šta znači ova diskriminacija da poslanici SRS ne mogu da budu u delegaciji? Na osnovu kojih ovlašćenja vi nama ukidate prava koja nam prema Ustavu i Poslovniku pripadaju?! [[Aplauz.]]
Reč ima narodni poslanik Nikola Žutić. Želi da govori o povredi Poslovnika, pa narodni poslanik Bojan Mladenović.
Gospodo poslanici, javljam se po Poslovniku čl. 225. i 226. Tražim obaveštenje od predsednika Skupštine i nadležnih organa zašto je iz skupštinske procedure povučen Predlog zakona o udruženjima. Ja mislim da je ipak primarni interes države Srbije da se stvori pravni osnov za osnivanje i delovanje stranih nevladinih organizacija, donošenjem posebnog zakona, kako bi se kanalisao samovoljno rad stranih nevladinih organizacija, koje često rade protiv interesa Republike Srbije. U obrazloženjem povučenog Predloga zakona ističu se razlozi posebnog pravnog tretmana rada stranih udruženja tj. što u Republici Srbiji ne postoji propis kojim je uređeno delovanje stranih udruženja i nevladinih organizacija. Zakonodavac priznaje da su takva udruženja već niz godina prisutna na prostoru Srbije. Zakonodavac dalje ističe da je Srbija u obavezi da na ovakav detaljan način propisuje rad stranih udruženja, kada je njihovo delovanje uređeno međunarodnim dokumentima, kao npr. Evropskom Konvencijom o priznanju statusa pravnog lica međunarodnim nevladinim organizacijama, kojima je sloboda delovanja garantovana i to ne samo u okvirima države u kojoj je udruženje osnovano, već i van njenih granica, što znači obavezu države da stranim udruženjima omogući delovanje na svojoj teritoriji. Gospodo poslanici, evo još jednog razloga da se odupremo potpunoj evropeizaciji srpskog zakonodavstva, što se Srbiji nameće slobodno antidržavno delovanje evropskih nevladinih organizacija. Pravi destruktivni cilj pojedinih nevladinih udruženja skriven je lažnim formulacijama o osnovnoj svrsi njihovog rada, pa se često navodi da je njihova aktivnost usmerena na pružanje direktne karikativne i humanitarne pomoći, uspostavljanje saradnje u oblasti usavršavanja stručnih i naučnih saznanja i istraživanja. Jednom rečju, mnoga se predstavljaju kao filantropska udruženja, udruženja čovekoljubaca, dok se njihova prava suština vešto skriva. Zato državne vlasti, pre svih državna bezbednost i MUP moraju budno pratiti rad stranih udruženja i vršiti nadzor nad njihovim radom. S druge strane, srpska država mora pod hitno doneti i zakon o zaštiti države, kao što je to uradila kraljevina Srba, Hrvata i Slovenaca 1921. godine, donošenjem zakona protiv komunističke nemani, odnosno protiv njihovog antidržavnog rada. Rad mnogih nevladinih organizacija je nezakonit sa stanovišta državnog suvereniteta. Takav zakon bi se primenjivao protiv svih razbijača Srbije, a naročito protiv vojvođanskih ligaša. Iako je u članu 3. Predloga zakona o udruženjima istaknuto da ciljevi i delovanje udruženja ne mogu biti usmereni na nasilno rušenje ustavnog poretka i narušavanje teritorijalne celokupnosti Republike Srbije, na podsticanje neravnopravnosti, mržnje i netrpeljivosti zasnovanih na rasnoj nacionalnoj, verskoj ili drugoj pripadnosti, inostrane nevladine neprofitne organizacije, koje potpadaju pod odredbe ovog zakona, svojim radom upravo potkopavaju temelje ustavnog poretka i teritorijalne celovitosti. Dakle, smatram da je povlačenje ovog zakona, vrlo bitnog zakona, antidržavno delovanje i zato još jednom ponavljam i postavljam pitanje – zašto je povučen ovaj vrlo važan zakon.
Reč ima narodni poslanik Bojan Mladenović, želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, građani Srbije, javljam se po čl. 225. i 226, pitanje upućujem MUP. Naime, predsednik mesnog odbora Labudovo brdo, gospodin Boris Pruner, ispred SRS, fizički je napadnut sinoć oko 20 časova od strane Sredoja Vesića, odmetnutog člana SRS, a danas člana partije Tomislava Nikolića. Napad se dogodio na uglu ulice Oplenačke i Alije Alijagića, dok je Pruner skidao plakate SNS nalepljene na trafostanicu, što inače nije dozvoljeno zbog opasnosti od pregrevanja. Boris Pruner je penzionisani potpukovnik, diplomirani vazduhoplovni inženjer, istaknuti stručnjak Vazduhoplovnog instituta u Žarkovu, koji je bio u timu za projektovanje našeg vazduhoplova. Na takvog čoveka je na ulici nasrnuo Vesić, koji je odranije poznat kao vrlo incidentna ličnost. O ovom napadu je obaveštena policija i mi očekujemo da ona adekvatno reaguje. Ovo nije prvi fizički napad na članove SRS u Rakovici. Pre samo mesec dana, 23. decembra, napadnut je predsednik Saveta za sport i omladinu opštinskog odbora Rakovica, Novaković Vladimir, od strane Bratislava Lošića, takođe, člana SNS, a bivšeg radikala. Novakoviću su tada konstatovane brojne povrede, obaveštena je policija, ali do danas nije pokrenut krivični postupak. U opštini Rakovica članovi SRS se svakodnevno suočavaju sa pretnjama koje im telefonom i direktno upućuju članovi stranke Tomislava Nikolića. Po pravilu, u iznošenju takvih pretnji prednjače bivši odbegli članovi. Predsednik inicijativnog odbora SNS na Rakovici je Milosav Miličković, koji je sada prešao u ovu stranku i sa sobom poveo par članova SRS. Što se njega lično tiče, Vojislav Šešelj se svojevremeno zauzeo da njegovi roditelji, koje su bili zarobili šiptarski teroristi, uspešno razmene na Kosovu i Metohiji, a on mu sada vraća izdajom i time što huška bivše članove da prete nasiljem. Protiv njega je već podneto ili je u proceduri podnošenja petnaestak krivičnih prijava, jer je nakon odlaska iz stranke koristio ovlašćenja o potpisivanju ugovora sa odbornicima i tako raskidao ugovore, zloupotrebivši pečate i ovlašćenja. Dame i gospodo, čuli ste šta se sve dešava na opštini Rakovica, a pogotovo je čudno što to dolazi na inicijativu čoveka čije je roditelje spasao dr Vojislav Šešelj. Ta osoba, em je napustila SRS, em sada ovakve stvari radi protiv članova i aktivista SRS. Pitanje upućujem Ministarstvu unutrašnjih poslova: da li je preduzelo odgovarajuće mere u zaštitu aktivista SRS sa teritorije opštine Rakovica? [[Aplauz.]]
Reč ima narodni poslanik Dragan Todorović, želi da govori o povredi Poslovnika i dobija reč na osnovu člana 100.
Dame i gospodo narodni poslanici, javljam se po čl. 225. i 226. Hteo bih da skrenem pažnju, pre svega Skupštini Republike Srbije i našoj javnosti, na humanitarnu katastrofu koja se dešava u selu Donje Drenovce, opština Kosovska Kamenica. Ovo selo je već deveti dan bez struje. Zamislite, dame i gospodo narodni poslanici, samo šta se dešava u Beogradu kada ostanemo sat, dva ili više bez struje. Zamislite da je jedno skoro etnički čisto srpsko selo u Kosovskoj Kamenici, oko 100 kuća, devet dana bez struje. Po informaciji od strane predsednika opštine Bobana Jeftića, oni su obavestili Ministarstvo za Kosovo i Metohiju i naše organe vlasti, ali do današnjeg dana apsolutno nisu dobili ni jedan jedini odgovor, ni jedno jedino slovo. Mi tražimo od građana srpske nacionalnosti i onih drugih pripadnika nacionalnih manjina koji prihvataju državu Srbiju kao svoju, da ostanu na Kosovu i Metohiji. Pre svega, postavljam pitanje Ministarstvu za Kosovo i Metohiju: šta će učiniti ovim povodom? Postavljam pitanje ministru Goranu Bogdanoviću: da li će dozvoliti da na ovom primeru šiptarske vlasti potpuno sprovedu njihov plan o etnički čistom Kosovu? Posle ovog eksperimenta, oni će krenuti širom Kosova, kako bi isterali i poslednjeg Srbina sa Kosova i Metohije. Takođe, postavljam pitanje i predsedniku Republike Borisu Tadiću: šta će sada da uradi i kako da objasni postupanje misije Euleks –statusno neutralne, ona, koja je došla da, faktički, u skladu sa planom Marti Ahtisarija, formira sve institucije buduće države Kosovo i Metohija?! Dok Šiptari stvaraju svoje bezbednosne snage, praktično, nukleus vojske, dotle Srbima ukidaju struju. Devet dana sto domaćinstava u selu Donje Drenovce nema struju. Postavljam vam pitanje: gospodo, šta ćemo mi da uradimo, kao Skupština, da neko od nadležnih državnih institucija, pre svega Ministarstvo za Kosovo i Metohiju, učini sve što je u njihovoj moći sa predstavnicima međunarodne zajednice, tu pre svega mislim na UNMIK, kako bi ovo selo odmah dobilo struju? Ako ne budemo preduzeli ništa, verujte da je odgovornost i na našoj Skupštini, na poslanicima. (Predsedavajuća: Tri minuta i 30 sekundi.) Verujem da ste svi spremni da se izvrši pritisak na naše vlasti da učine sve što je u njihovoj moći i da nas još u toku današnjeg dana obaveste kakva je situacija vezano za selo Donje Drenovce. [[Aplauz.]]
Reč ima narodni poslanik Dragoljub Mićunović, želi da govori o povredi Poslovnika i dobija reč na osnovu člana 100. stav 1.
Čekao sam da se iscrpe svi prigovori, ali, javnosti radi, da kažem nekoliko stvari. Naravno, počelo je sve da li je prekršen Poslovnik. Ovde su neki nešto citirali, nešto su preskočili, nisu hteli da citiraju, ali o tome vodim računa i kažem sada, pred celom javnosti, da Poslovnik nije prekršen. Ovde se radi o različitim motivima da treći sat nismo prišli tački dnevnog reda, a koja toliko uzbuđuje veliki broj poslanika, a to je formiranje delegacije za Savet Evrope. Naravno, zakazao sam sednicu čim smo dobili zahtev da izaberemo delegaciju i tom prilikom sam rekao da očekujem, pošto je na dnevnom redu, da će to biti izglasano u četvrtak, da bismo mogli da donesemo na vreme odluku da se ide. To nije učinjeno. Ovde je po Poslovniku bio ceo dan. Sutradan sam rekao: u redu, probajmo do 13.30 u petak. Međutim, ni tada nije došlo do odluke o odlasku naše delegacije. U čemu je bio problem? Neko je ovde jednom malo pomenuo u čemu se sastoji problem i zbog čega nismo mogli da sastavimo delegaciju i zašto nije moglo da se glasa. U tom predlogu, koji je predložila predsednica Skupštine, u tu delegaciju su ulazili, pored mene, gospodin Aligrudić, Dragan Todorović i Željko Ivanji, Tomislav Nikolić i tu je nastao problem, jer se želi i dalje osporavati legitimitet Tomislava Nikolića u ovoj skupštini. Zatim, Branko Ružić, Čedomir Jovanović, Miloš Jeftić, Nataša Vučković, Bojan Kostreš, Nataša Jovanović, Vjerica Radeta, Velimir Ilić i Elvira Kovač. To je bila predložena delegacija i taj predlog je i sada na dnevnom redu, pa ako je nekome stvarno stalo da ispuni toliku svoju brigu za interese zemlje, evo prilike da sada glasa. Još uvek se može tamo stići, budući da nijedna od ovih tačaka koje su danas na dnevnom redu, direktno ne utiče na neke naše državne interese, ali do toga neće doći zato što ovu listu neće prihvatiti zbog Tomislava Nikolića. Onda sam, na traženje predsednice Skupštine – šta da se radi, rekao da ne mogu da zakažem nikakvu sednicu ako nemam nikakvu odluku. To bi bilo da popijemo samo čašu kisele vode i da se raziđemo. To sam u pismu njoj i rekao. Naime, uprkos insistiranju da se postigne dogovor o raspodeli mesta kandidata za predsednike, prvo, poslaničkih grupa prijateljstava, što još nije učinjeno, a sa druge strane, Narodna skupština nije izabrala stalne delegacije pri multilateralnim parlamentarnim institucijama, pa ni delegaciju za Parlamentarnu skupštinu Saveta Evrope, time je stvorena situacija u kojoj Odbor ne bi imao o čemu da raspravlja i odlučuje, te zbog toga je planirana sednica Odbora ... (Predsedavajuća: Tri minuta i 30 sekundi.) Mogu se javiti ponovo, ali moram da objasnim u odgovorima šta se upravo dogodilo. Što se tiče putovanja delegacije za Strazbur radi učešća na zasedanju Parlamentarne skupštine, Poslovnik o radu Parlamentarne skupštine u članu 10. izričito predviđa da nacionalni parlament, nakon parlamentarnih izbora, mora izabrati novu delegaciju za Parlamentaru skupštinu Saveta Evrope u roku od šest meseci, što u Narodnoj skupštini nije učinjeno. (Predsedavajuća: Četiri minuta.) To je bilo i prošli put, ali da ne bismo pravili dramu, da nekako ide, jednim pismom je zamoljena da se tom prilikom dozvoli staroj delegaciji da ode, ali time je to iscrpljeno, inače bi ova delegacija i krnja i koja ne odgovara rasporedu snaga u parlamentu mogla tamo mirno ... (Predsedavajuća: Četiri minuta i 30 sekundi.) ... četiri godine da radi. To je bio razlog. Drugi je član 6. Poslovnika o radu Skupštine Saveta Evrope, koji kaže da članovi delegacije koji treba da budu tamo moraju da predstavljaju odnos snaga u parlamentu. To je sad problem. Neke stranke su dobile mnogo manje na izborima, neke su se podelile, a šest meseci posle izbora mora da se izabere. (Predsedavajuća: Pet minuta.) Prema tome, nema prekršaja Poslovnika. Postoji nešto što se pokušava da stvori, privid, ali narod to gleda, treći sat, o čemu se upravo ovde razgovara, da li je povređen Poslovnik. Poslovnik nije povređen, jer u Poslovniku stoji da u roku, tamo piše, poslednji stav, da treba pet dana pre zakazivanja sednice da se obaveste ministarstva, da se obaveste svi zainteresovani, da bi došli. (Predsedavajuća: Pet minuta i 30 sekundi.) Ja samo to uradio odmah sutradan. A šta je uradila ova grupa koja predstavlja dve stranke, DSS i SRS, po završetku rada Skupštine, kada je sve gotovo, otišao sam, oni su zakazali sednicu za ponedeljak u 9.00 sati ujutru. Subotom i nedeljom ne radi Skupština. Ja sam u cik zore, zaboga, morao da budim poslanike. Rekao sam, izvolite, kad dođem, onda ćemo za sutradan, odmah prvog dana, zakazati sednicu ... (Predsedavajuća: Šest minuta.) ... i ona je zakazana za sutra, u 11.00 časova. Ako neko hoće da ide u Savet Evrope, neka omogući da se ide, neka se izglasa delegacija i sve je u najboljem redu. Više mi je stalo, nego mnogima, da taj kontinuitet našeg rada u Evropi bude nastavljen. On će biti nastavljen, ništa se ne bojte, primiće našu novu delegaciju, ali apelujem da mi do nje dođemo što pre, a sve drugo što su naši unutrašnji problemi, odnosa među pojedinim strankama, ne sme zbog toga da pati država. Više se neću javljati za reč. Izvinjavam se što sam ovoliko rekao, nažalost, demokratija je, između ostalog, i broj, glasaćemo o svemu, i na Odboru i na Skupštini ... (Predsedavajuća: Sedam minuta.) ... i time ćemo ipak postići neki civilizacijski nivo. Na klevete, na laži itd. nikad nisam odgovarao, pa neću ni sad, mada su mnoge izgovorene u dosadašnjem radu. [[Aplauz.]]
Reč ima narodni poslanik Dragan Todorović, želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, javljam se po članu 104, ali pre svega da odgovorim na neke konstatacije, da Poslovnik nije prekršen. Jeste, gospodine Mićunoviću. Vi imate tu mogućnost da će vladajuća većina potvrditi te vaše reči, ali ne možete da izmenite član 77. To što ste vi bolećiv čovek, imate razumevanja i nećete da budite poslanike, to mogu da prihvatim, ali nije predviđeno Poslovnikom. Kad bude predviđeno Poslovnikom da poslanici ne mogu da rade pre 9.00 ili 12.00 sati za sednice i to specijalno Odbora za inostrane poslove, jer gospodin Mićunović za to ima posebna razumevanja, ja ću to prihvatiti. Gospodine Mićunoviću, dok to ne bude pisalo u Poslovniku ne mogu to da prihvatim. Ovde vrlo jednostavno piše, gospodine Mićunoviću, da vam ne čitam, jer možete to da shvatite ... Da vam pročitam? Mislio sam da vam ne čitam jer smo vam već čitali, pa da ne shvatite kao uvredu, eventualno da pogrešno to protumačite. Ovde se kaže – ako predsednik odbora to ne učini u zahtevanom roku, sednicu odbora saziva zamenik predsednika odbora. Jednostavno, razumljivo, nema dileme po tom pitanju. Vi niste postupili u skladu sa zahtevom šest poslanika koji su tražili zasedanje Odbora za inostrane poslove, potpredsednik Odbora je, u skladu sa Poslovnikom, zakazao sednicu i tu nema nikakve dileme. Razumem da ste vi, recimo, pismenim putem obavestili ovih šest poslanika, pa da kažete – ne mogu da zakažem sednicu u 9.00 sati zato što neću da budim poslanike, neću ovo, neću ono itd, ali, recimo, hoću za 12.00, 13.00, 15.00 sati itd. Onda bih ja mogao da uvažim vaše razloge. Vi to niste hteli da uradite. Ovo je vaša očigledna namera, zato što iza vas stoji većina koja će glasati da niste prekršili Poslovnik, a jeste prekršili Poslovnik. Tu nema nikakve dileme. Problem je, gospodine Mićunoviću, što ste vi jedan od osnivača DS, otac demokratije, koji je u način funkcionisanja DS promovisao način funkcionisanja koji se ne menja, a to je politički interes. Sve drugo je nebitno. Vi kažete – demokratija je između ostalog i broj. Jeste, ali i procedura, gospodine Mićunoviću, i ona je mnogo važnija nego broj. Broj dolazi na kraju, ali procedura je ta koja omogućava demokratiju, gospodine Mićunoviću ... (Predsedavajuća: Tri minuta i 30 sekundi.) ... i žao mi je što ja moram to da vam govorim sa skupštinske govornice, jer procedura omogućava i onima koji nemaju broj ili su samo jedan, kao što su samostalni poslanici, jer po vašoj logici i po vašem poimanju demokratije mi ne bismo imali šta da tražimo u Skupštini. Broj odluči kako hoće i završi. (Predsedavajuća: Četiri minuta.) Završavam. Gospodine Mićunoviću, probajte da ove probleme, sa kojim se suočava DS, vi kao predsednik Političkog saveta, polako eliminišete, jer se taj broj kod vas pretvara u teror većine, a mi to nećemo da dozvolimo.
Narodni poslaniče, nema povrede ni člana 104, ni člana 77. Što se tiče člana 77. i rada odbora Narodne skupštine, iskorišćene su sve mogućnosti, odnosno puni kapacitet odredaba Poslovnika Narodne skupštine. Predsednik Odbora zakazao je sednicu za sutra u 11.00 časova. Šest članova Odbora zakazalo je sednicu za danas u 9.00 časova, pa za danas u 13.45 časova i ni u jednom od tih koraka Poslovnik nije prekršen, niti je predsednik Odbora za inostrane poslove prekršio Poslovnik. O tome će se, po vašem zahtevu, izjasniti Skupština u danu za glasanje. Narodni poslanik Miloš Aligrudić želi da govori o povredi Poslovnika i dobija reč na osnovu člana 100. stav 1.
Hvala. Ova osnova, i povreda Poslovnika član 104. i jedan vid replike, sve ću konzumirati u tri minuta, tako da ne bismo gubili vreme. Gospodine Mićunoviću, rekli ste maločas da ste zakazivali dva puta sednicu Odbora za inostrane poslove prošle nedelje, u četvrtak i u petak, i da ste oba puta otkazali tu sednicu zbog toga što ste shvatili da ne postoji volja neke parlamentarne grupe, da se dogovori oko pitanja delegacija. Zar je moguće da je to bila jedina tema dnevnog reda tih sednica? Zar nismo imali grupe prijateljstva? Zar nismo imali neke druge zahteve o kojima je Odbor trebalo da odluči? Zar niste imali zahteve za neka druga učešća u nekim drugim konferencijama i međunarodnim skupovima za to vreme? Zar su sva ova putovanja koja se upravo sada realizuju odlučena na sednici Odbora za inostrane poslove? Nisu. Imali ste neke druge obaveze. Mogu da razumem da ste jednu tačku mogli da skinete sa dnevnog reda koja nije bila sazrela, prema vašem mišljenju, za odlučivanje. Ne mogu da shvatim zbog čega otkazujete sednicu Odbora – to pod jedan. Pod dva, kada je sednica Odbora predložena, predloženo je vreme, to vreme u sebi konzumira i momenat od kada morate da je zakažete prema članu 77. Poslovnika. To niste učinili. Zamenik predsednika je to učinio i time je stvar završena. Ako insistirate da ta sednica bude i sutra, vi kao predsednik Odbora ste vlasni da to odlučite, bez obzira na današnju sednicu i mi ćemo kao članovi Odbora svakako doći i sutra i prekosutra, i svakog dana na sednicu. Tu nema spora. Druga stvar. Kada je reč o nečemu što je vezano za Strazbur, današnjeg dana, izgovorili ste ovde jednu neistinu, ne kažem laž, jer kada bih rekao laž to bi značilo da ste to namerno učinili, a ja to ne mogu znati, to vi znate najbolje, rekli ste da danas tamo nema ništa na dnevnom redu što utuče na interese države. To nije tačno. Pretpostavljam da niste znali, jer ne mogu da kažem ovo drugo, a vi se informišite. Danas je na dnevnom redu Politički komitet, koji ima situaciju na Kosovu, Bjorn fon Sidov je izvestilac. Vi ste član tog Političkog komiteta, kao što sam i ja. Danas nećemo biti u prilici da damo bilo kakvu refleksiju na tekst koji se odnosi, a vi znate vrlo dobro da tu postoji prvo, drugo čitanje i plenarna sesija, da je rad na nekoj rezoluciji, predlogu, preporuka itd, da se obavlja u svim tim fazama i da izostanak iz neke od tih faza neminovno vodi gubitku glasanja u slučaju plenarne sesije. Ukoliko nema angažovanja na komitetima koji prethode plenarnoj sesiji dovodimo državu u ozbiljan rizik da ono što želimo da promenimo nećemo moći da izlobiramo i da uradimo u roku koji je neophodan. To je jedna stvar. Druga stvar. Govorili ste o tome da je Slavica Đukić-Dejanović pismom obavestila Parlamentarnu skupštinu jesenas o tome da bi valjalo produžiti članovima delegacija pravo, koji su ostali u ovom sazivu, zato što nije još uvek bila izabrana nova. Da se odmah razumemo, potpuno se slažem da je naše interno pravilo upravo takvo da se delegacija mora izabrati u Skupštini Srbije. To je pitanje oko koga, verujem, niko ovde nema nikakvog spora. Postavlja se pitanje političkog oportuniteta na osnovu koga je Slavica Đukić-Dejanović, što vi niste ni sporili, napravila to pismo, ali ste prećutali da je 16. januara ove godine Slavica Đukić-Dejanović napravila isto ovakvo pismo, u kome obaveštava Parlamentarnu Skupštinu Saveta Evrope i kaže da postoje razlozi za to, i navodi ko će do izbora delegacije predstavljati tu delegaciju pred Parlamentarnom Skupštinom Saveta Evrope. (Predsedavajuća: Tri minuta i 30 sekundi.) Završavam. Budite malo strpljivi, jer je gospodinu bilo dato skoro sedam minuta. Dakle, to je nešto što ste zaboravili da dokažete i mi ćemo danas videti, u 12.00 sati je počela plenarna sesija. Moguće su dve stvari: ili su nama verifikovani ovi mandati koje je Slavica Đukić-Dejanović predložila danas, što bi značilo da smo mi potpuno uzalud ovde, umesto da radimo svoj posao tamo, ili nisu. Ako nisu verifikovani to jednako ne valja, jer sam već ranije govorio o opasnom diskontinuitetu, koji je za državu preči od oportuniteta rada Narodne skupštine. To je vaše pravo. To je vaš izbor. Možete da radite šta god želite. Ono sa čime se nismo složili i time završavam, da ne biste brinuli, to je da ne može niko od narodnih poslanika, tu uključujem i sebe, bilo koga drugog, da se javi u svojstvu šefa delegacije, predsednika skupštinskog odbora i da u ime, jer se predstavljate kao taj, niste se predstavili kao poslanik pa rekli, ne znam, to i to, nego ste se potpisali kao predsednik Spoljnopolitičkog odbora, to jest inostranih poslova. To znači da ste morali da imate raspravu u Odboru za inostrane poslove. To je suština. To je problem i o tome ćemo raspravljati. [[Aplauz.]]
Reč ima narodna poslanica Nada Kolundžija. Želi da govori o povredi Poslovnika i dobija reč na osnovu člana 100. stav 1.
Poštovana gospođo predsedavajuća, dame i gospodo narodni poslanicu, javljam se po čl. 101, 103. i 104 Poslovnika. Bez obzira na to što mi danas imamo na dnevnom redu teme koje uobičajeno ne izazivaju nikakve rasprave, a uobičajeno ne izazivaju rasprave samo zbog toga što opozicija ne želi da raspravlja o ovim temama, jer je jedini način da se izaberu delegacije u kojima učestvuje i opozicija, da se izaberu odbori i predsednici odbora, jeste da se postigne politička saglasnost i na osnovu te političke saglasnosti i parlamentarna većina glasa za to. Međutim, ovde je sada otvoreno, ne samo danas, ova sednica je prilika da se govori o stvarima koje su pozadina svega ovoga što se dešava ovde, a pozadina ovoga što se dešava ovde jeste činjenica da jedna poslanička grupa smatra da jedna druga poslanička grupa ne treba da ima predstavnike u parlamentarnim delegacijama. Oni traže da mimo pravila koja su inače uspostavljena i uvek su važila, da sve poslaničke grupe, srazmerno svojoj zastupljenosti, imaju predstavnike u stalnim delegacijama, da ovoga puta jedna poslanička grupa nema te predstavnike. Zbog toga oni nama poručuju, u svim razgovorima sa nama, u svim pokušajima da se napravi dogovor da se poštuje osnovno pravilo, koje je uvek poštovano, da oni neće da dopuste da se delegacije izaberu ukoliko u sastavu tih delegacija bude ta jedna parlamentarna grupa, za koju oni tvrde da ne treba da bude. Radikali tvrde da naprednjaci ne smeju da imaju predstavnike u parlamentarnim delegacijama i to je razlog zašto mi danas imamo ovu polemiku. Izgovori da su razlozi za ovakvu polemiku nešto drugo jeste samo pokušaj da se prikriju činjenice oko toga zbog čega mi danas raspravljamo o ovome. Napadi na predsednika Odbora za inostrane poslove su zapravo pokušaj da se, takođe, tema prebaci na nešto što apsolutno nije tema i ne može da bude. Svi znamo da smo mi već u nekoliko navrata pokušali da izaberemo delegacije i upravo zbog činjenice da radikali to neće da dozvole, kako oni razumeju parlamentarizam i demokratiju, mi smo to uspeli do sada da uradimo. Pošto je otvorena tema zakazivanja Odbora za inostrane poslove, želim samo opet, zbog javnosti koju ovde obmanjujete, da objasnim kako teku stvari. Istina je da jedna trećina poslanika ima pravo da traži zakazivanje sednice. Istina je da može da odredi rok, ali postoji poslednji stav tog istog člana, koji kaže koji su to rokovi. Molim vas, nemojte mi računati vreme, hoću da citiram stav – "Obaveštenje o datumu i dnevnom redu sednice odbora dostavlja se svim narodnim poslanicima, poslaničkim grupama i Vladi, najmanje pet dana pre održavanja sednice odbora. Izuzetno, obaveštenje o datumu i dnevnom redu može se dostaviti i u kraćem roku, pri čemu je predsednik odbora dužan da na sednici odbora obrazloži takav postupak". Kada je u petak stigao zahtev da se zakaže sednica Odbora za inostrane poslove, predsednik je zakazao sednicu za utorak, u 11.00 časova. Jutros je potpredsednik zakazao sednicu za danas. Hvala vam. [[Aplauz.]]
Reč ima narodni poslanik Dragan Todorović. Želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, gospođo predsedavajuća, javljam se po čl. 101, 103. i 104. Gospođo Kolundžija, pokazujete elementarno neznanje, moram da tako kažem, kada je u pitanju Poslovnik. Krećete od četvrtog stava kada je u pitanju član 77. Morate neke stvari ipak da prihvatite. Kada se daje neko pravo, jednoj trećini, mimo predsednika, to je da bi se sprečila samovolja predsednika. Dakle, zbog toga se to daje. Ne samo kada je u pitanju odbor, nego i kada je u pitanju predsednik Skupštine i bilo ko kada je u pitanju. Dajete pravo nekome da ga onemogućite da sprovodi svoju samovolju. Očito je da je u ovoj situaciji to samovolja predsednika Odbora za inostrane poslove. Nisam o tome imao nameru da govorim, ali da bi potpuno neke stvari razotkrili moraćemoi to da kažemo. Što se tiče sastava delegacije, kako to SRS može da bude razlog? O tome ćemo govoriti kada dođe na dnevni red. Drugo, tamo već postoji osoba koja ne treba da bude član delegacija, jer ta stranka nije učestvovala na izborima. Tu nema dileme. Ovde se radi o drugoj stvari, o želji gospodina Mićunovića da po svaku cenu delegacija ode u Strazbur sa novim predsednikom. Ta netrpeljivost između DS i DSS tinja još iz davnih vremena, odnosno od drugog sastava delegacije koja je išla u Strazbur. Vi ste sve učinili da omogućite gospodinu Mićunoviću da on ode kao predsednik delegacije. Zbog čega je to stalo gospodinu Mićunoviću? Neću da ulazim u to, ali je očito, želja da isključivo gospodin Mićunović predvodi tu delegaciju dovela do ove situacije. Zato ste, između ostalog, pokrenuli u novinama kampanju o trošenju sredstava. Neću u to da ulazim. Istražite sve, svi koji su odgovorni za to moraju da snose odgovornost, i moralnu i zakonsku itd, ali to opet govori o načinu kako vi želite da ostvarite svoj politički cilj ili svoj cilj. Odmah optužujete nekoga za koga mislite da će najlakše da prođe, a to je SRS. Gospođo Kolundžija, jedan broj naših poslanika je potpisao zahtev za održavanje sednice, drugi su pripadnici nekih drugih stranaka, ali vama je kriva SRS i jedini problem je SRS. Nije, jedini problem je DS. Za ovo neregularno stanje u Skupštini Srbije odgovorna je DS i tu nema nikakve dileme. [[Aplauz.]]
Nema povrede navedenih članova i nema neregularnog stanja u Skupštini Srbije. Narodna poslanica Nada Kolundžija želi da govori o povredi Poslovnika i dobija reč na osnovu člana 100. stav 1.
Poštovana gospođo predsedavajuća, dame i gospodo narodni poslanici, pozivam se na čl. 101, 103. i 104. Želim samo da kažem da to što neko sada pokreće pitanje odgovornosti budućeg šefa delegacije, a bio je prethodni šef delegacije, može da govori o njemu, a ne o nama. Ono što je obaveza novog saziva Parlamenta jeste da novi saziv Parlamenta, u skladu sa svojim sastavom bira nove delegacije. To nije pitanje da li mi to želimo ili ne želimo, to je obaveza. Dakle, tu nemamo mi šta da slobodno tumačimo svoj ili nečiji tuđi Poslovnik. Neki poslovnici međunarodnih institucija u koje mi biramo delegacije, takođe, imaju svoja pravila koja kažu da to treba da uradimo šest meseci nakon konstituisanja novog parlamenta, da šest meseci nakon konstituisanja još uvek može da nas predstavlja stara delegacija. Po vama bi ispalo da bi, bez obzira na izbore, mogla da ide delegacija četiri godine stara, sa starim šefom delegacije, kao da se ništa u Srbiji u međuvremenu nije desilo. To prosto nije moguće, tako da mi nemamo nikakvu žurbu, niti ličnu motivaciju bilo čiju. Mi imamo obavezu, da u skladu sa činjenicom da su u međuvremenu održani izbori, da su na tim izborima građani izabrali svoje predstavnike u ovu skupštinu i da mi imamo obavezu da u skladu sa tom činjenicom biramo, između ostalog, i stalne delegacije, mi samo to radimo i ništa više. I, ako vi kažete da je nakon osam meseci i više ova žurba, onda mi ne razumemo dobro neophodnu dinamiku i brzinu kojom treba da radimo. [[Aplauz.]]
Nema povrede članova. Narodni poslanik Dragan Todorović želi da govori o povredi Poslovnika.
I ja se pozivam na čl. 101, 103. i 104. Gospođo Kolundžija, opet neke stvari tumačite, verujem na pogrešan način, zato što ni u kom slučaju, ono što sam ja rekao ne može tako da se protumači kao što vi pokušavate da protumačite. Gospođo Kolundžija, evo jedno jednostavno pitanje. Kažete da je sastav delegacije morao da bude definisan najkasnije šest meseci posle konstituisanja Skupštine Srbije. Znate li vi koji je ovo mesec? Januar mesec. U maju mesecu su bili izbori. Šta ste radili do sada? Šta ste radili do sada?! Sada vam to odgovara i sada ste krenuli da se bavite ovim poslom. Gospođo Kolundžija, postavio sam pitanje gospođi Čomić i ona je korektno i pošteno odgovorila na postavljeno pitanje, šta se dešavalo, kako ona tumači situaciju kada su delegacije formirala dva čoveka, prvu Dragoljub Mićunović, bez odluke Skupštine državne zajednice Srbija i Crna Gora, drugu delegaciju Predrag Marković, takođe, samovoljno, bez odluke Skupštine Srbije. Hajde vi sada meni objasnite koji je demokratski način izbora delegacije? Pošto vi kažete – problemi sa bivšim predsednikom delegacije. Ja nemam nikakav problem. Nemam apsolutno nikakav problem kada je u pitanju gospodin Mićunović, kao šef delegacije u dva navrata, apsolutno, mene to uopšte ne zanima. Samo branim ovde pravo i princip, pre svega kada je u pitanju Poslovnik i mogućnosti koje ima predsednik nekog odbora i mogućnosti ukoliko predsednik ne postupa na način kako misle poslanici da bi trebalo, i imaju poslanici. Sada, to sam vam lepo rekao, ovaj prvi, drugi, treći, četvrti stav odnosi se na redovan postupak, na redovnu situaciju, a ovde ta situacija nije redovna, jer je to očigledno, čim je šestoro poslanika tražilo zakazivanje sednice, možda oni uopšte nisu u pravu, da se razumemo, ali je to njihovo pravo po Poslovniku. Ne može predsednik da odlučuje kada će ili neće, nego treba da postupi po Poslovniku. Nije postupio po Poslovniku, potpredsednik Odbora je postupio po Poslovniku i vi to branite. Hteli vi to da priznate ili ne, ja to do sada nisam hteo da ističem, jedan od osnovnih motiva je da predsednik delegacije bude Dragoljub Mićunović, to je istina i vi to ne možete da poreknete, ni jednom jedinom rečju. [[Aplauz.]]
Nema povrede člana 77. i nema nijednog prekršaja procedure u bilo kom koraku pri zakazivanju sednice Odbora za inostrane poslove, pa tako ni kršenje procedure od strane predsednika Odbora za spoljne poslove. Narodna poslanica Marina Raguš želi da govori o povredi Poslovnika i dobija reč na osnovu člana 100. stav 1.
Dame i gospodo, javljam se na osnovu člana 104. Poslovnika Narodne skupštine Srbije. Ono što je ovde zaista suština celokupnog sukoba i potpuno nelegitimnog statusa ovog saziva Skupštine jeste, profesore, doktore Dragoljube Mićunoviću, to što vi imate frakciju u ovom parlamentu koja se izdvojila iz najjače opozicione stranke. Volela bih da vi sada izađete, posle mene, naravno, ukoliko pronađete materijal, da odgovorite na to, ali bih volela, s obzirom na to da zaista slovite kao rodonačelnik demokratije ovde, da izvedete do kraja sledeću situaciju. Dakle, vi imate jednu grupu koja nije učestvovala na izborima, koja se izdvojila kao frakcija iz najjače opozicione stranke sa potpuno različitim političkim programom, mi ovde čak ne govorimo o ideologiji, dakle, različitim političkim programom. Građani Srbije, na majskim izborima, nisu glasali ni za jednu tačku političkog programa SNS, koja nije deo ovog parlamenta. Ili, da okrenemo situaciju na drugu stranu, a verujte da smo mi konsultovali i određene stručnjake koji se bave parlamentarizmom u svetu, ali dok problem ne rešimo u zemlji, za razliku od drugih koji se žale svetu na domaće neprilike, mi ćemo pokušati ovaj problem da rešimo u Parlamentu. Ne daj bože da se desi nekome od poslanika grupe Napred, Srbijo da ne može više da učestvuje u obavljanju poslaničkih dužnosti, volela bih da mi odgovorite sa koje liste ćete popuniti poslanički mandat? Tu vam stoje odgovori na sva ostala pitanja. Ono što građani Srbije, takođe, treba da znaju, suština celokupnog problema u Parlamentu u Srbiji je od raskola u SRS, odnosno pokušaja neuspelog puča je upravo volja vladajuće većine, a saznaćemo uskoro i zašto je to tako, da održi fragmentiranu opozicionu političku scenu van svih pravila i van svih demokratskih načela. Dakle, SRS sve vreme u okviru institucija političkog sistema radi ono što garantuje Ustav i svi prateći zakoni. Nama nije tema frakcija, nama je tema vladajuća većina koja je došla na krilima demokratije, srušila totalitarni režim, da vidimo da li će ispit demokratski da položi. Verovatno da je ovo proizvoljno tumačenje i da sve ono što jeste praksa parlamentarizma u svetu, posebno zapadnoevropskih demokratija, tumačim proizvoljno jer je to moj politički interes, ali ono što budete uradili vezano za političke delegacije, vraćanje mandata i na vraćanje legitimnosti ovoga saziva biće odgovor na ispit na kojem ste. Hvala vam i izvinjavam se na ovom prekoračenju. [[Aplauz.]]
Nema povrede člana 104. i nema nelegitimnog stanja u Narodnoj skupštini Republike Srbije. Narodna poslanica Nada Kolundžija želi da govori o povredi Poslovnika i dobija reč na osnovu člana 100. stav 1.
Uvažena predsedavajuća, dame i gospodo narodni poslanici, koleginica Raguš je potvrdila ono što tvrdim i razotkrila ono što je njen šef Poslaničkog kluba hteo da prikrije. Upravo tvrdimo da problem jeste u onome što ste rekli, pravite problem zbog toga što smatrate da jedna poslanička grupa po vama nije legitimna u ovom parlamentu, pa samim tim ne bi trebalo da bude predstavljena ni u parlamentarnim delegacijama, niti u bilo kom drugom odboru. Dakle, to tačno jeste ono što se ovde dešava i to sada želim da potvrdim, da ste zapravo potvrdili, bez obzira na to što je gospodin Todorović uporno pokušavao da negira, da je to problem. Dakle, to jeste problem. Moram da vas podsetim na još nešto. Postoji Ustav i postoji zakon, zakon koji jasno definiše pod kojim uslovima prestaje mandat pre isteka roka na koji je narodni poslanik izabran. Takođe, da vas podsetim da su mandati svih poslanika koji sede u ovom parlamentu potvrđeni u ovom parlamentu i ni jedan jedini mandat na osnovu zakona nije doveden još u pitanje. Dakle, svi narodni poslanici koji sede u ovom parlamentu imaju pun legitimitet da budu narodni poslanici, iz čega proizilaze i njihova prava da učestvuju u radu Skupštine, kao i svi drugi narodni poslanici, dok se na osnovu zakona ne utvrdi nešto drugo. Hvala vam. [[Aplauz.]]
Narodni poslanik Zoran Krasić želi da govori o povredi Poslovnika, pa narodna poslanica Marina Raguš, narodna poslanica Gordana Pop-Lazić i narodni poslanik Jadranko Vuković.
Gospođo Čomić, pozivam se na član 104. i molim vas da se u danu za glasanje gospođi Nadi Kolundžiji izrekne opomena za ovo što radi i kako vrši opstrukciju rada Narodne skupštine. Sada ću da objasnim o čemu se radi. Znate, nešto postoji kao prethodno pitanje i ono mora da se reši. Naravno, rešava se u institucijama sistema. Samo da vas podsetim, institucije sistema su bile i 2006. godine, pa je neko pitanje bilo rešeno, pa onaj ko nije bio zadovoljan rešenjem tog pitanja doveo je Gonzalesa, pa smo onda čuli velike priče o tome da je demokratija procedura, pa smo sada saznali da je to pravo apsolutne većine, pa smo onda preživljavali svih ovih osam godina procvata demokratije i tu vrstu primitivizma da nam se predstavlja da je velika demokratija kada se glasa iz Bodruma, kada se glasa iz Soluna, kada se otimaju mandata čitavoj poslaničkoj grupi i saznali smo da se demokratija krije u interesima nečega što je personifikacija demokratskog autoriteta. Tako smo saznali da je nastala individua, amebe, demokrate itd. Ovde nam se demokratski parlamentarno predstavlja samo ono što je interes jedne male grupe ljudi, koji kažu da su po opredeljenju demokrate, po ideologiji socijalisti, kada dođu u selo onda su patriote, kada dođu na B92 onda su evropejci. Na svakoj lokaciji imaju odgovarajući priču kojom žele da prikriju suštinu kako bi ostvarili svoj goli politički interes, koji nema veze ni sa Ustavom, ni sa zakonom ni sa Poslovnikom. Ovde se radi o jednoj velikoj manipulaciji. Jedan čovek želi da bude šef delegacije i potrebanmu je novi sastav te delegacije. To je prava suština. Neko ovde želi da održi nešto što je nelegitimno. Namerno neću da ulazim u tu temu, za tu temu sam vam pripremio elaborat. Na vašem sajtu Narodne skupštine stoji nešto suprotno od onoga što tvrdi gospođa Nada Kolundžija. Zar je moguće da ne znate strukturu Narodne skupštine, ne znate informacije, ne znate obaveštenja koja šalje Narodna skupština? Da li ste shvatili šta piše u uverenjima o izboru za narodne poslanike nekih ljudi, sa koje liste su izabrani, koju ideologiju treba da predstavljaju? To vas ne interesuje, jer vam završava posao, a vaš posao sada jeste očuvati konfuziju u Srbiji. Saučesnici ste svega onog najgoreg što se dešava u ovom narodu. Vi ovo stanje tako i održavate. Aligrudić kaže da je vrlo važna tema na Političkom komitetu. Izlazi čovek iz DS i kaže – nema veze, pusti to, veži mački o rep, to možemo i sutra, možemo i prekosutra. Zna se koja je snaga prisutna u Narodnoj skupštini. Poštujte tu snagu, poštujte volju birača, poštujte glas svakog birača. Mi ne tražimo 127 mandata, tražimo samo ono što su građani na izborima rekli da pripada SRS i drugih problema nema, ali vi ne dozvoljavate da se realizuje izborna volja građana. Nemamo šerpe, nemamo pištaljke, ne palimo Skupštinu, za razliku od vas, vi sve to radite i predstavljate da je to izvor demokratije. [[Aplauz.]]
Nema povrede člana 104. u izlaganju narodne poslanice Nade Kolundžije, ona je izrekla istinitu tvrdnju, da svi narodni poslanici imaju potvrđene mandate i da ne postoji nelegitimna situacija u Narodnoj skupštini Republike Srbije, a da svi oni poslanici koji imaju potvrđene mandate imaju sva prava i obaveze koje iz potvrđenog mandata narodnog poslanika kao statusa proističu. Da li želite da se Skupština izjasni o vašoj primedbi za povredu Poslovnika? (Ne.) Narodna poslanica Gordana Pop-Lazić želi da govori o povredi Poslovnika i dobija reč na osnovu člana 100. stav 1.
Poštovane kolege narodni poslanici, građani Srbije, evo još jednog dokaza nakon izlaganja gospođe Kolundžije da je za sve što se u državi dešava, pa i za elementarne nepogode, kriva SRS. U ovoj državi imamo Ustav i zakon i imamo šefa Poslaničke grupe ZES-a, ili kako se to nekada zvalo DOS-a, u stvari isto, sada je to Nada Kolundžija i ako stavite na tas vage Ustav i zakon, sa jedne strane, i stavite Nadu Kolundžiju kao ime i prezime i predstavnika te poslaničke grupe, uvek će da pretegne Nada Kolundžija. Nekada je to bio neko drugi na njenom mestu, nema veze koje je ime i prezime i koja je osoba, ali da li je moguće da iznad Ustava i zakona može da bude šef Poslaničke grupe vladajuće većine. Sećate se šta ste sve radili od 2000. godine, da ne ponavljam ovo što su moje kolege govorile, počevši od kriznih štabova i paljenja i svega ostalog, pa krađe mandata, pa izbacivanje poslanika DSS, pa smo u jednom momentu, zahvaljujući takvoj demokratiji, ako se sećate, imali preko 300 poslanika koji su bili ovde u Parlamentu, glasanje iz Bodruma, pa posle predsednik vaše stranke izađe i kaže – izvinite, to je istina, u pravu ste bili, ali to je naknadna pamet, pa će taj biti kao partijski kažnjen. Šta od toga imamo ako je prošao neki zakon koji nije trebalo da prođe? Nije li to zloupotreba, nije li to krivično delo? Molim vas, gospođo Kolundžija, nemojte da prejudicirate stvari, mi još nismo prešli na prvu tačku dnevnog reda. Vi ste apsolutno u pravu kada govorite o tome, ali mi sada govorimo o prethodnim pitanjima, o onome što se desilo do dana današnjeg dok nismo otvorili ovu prvu tačku dnevnog reda. Kada otvorimo tu tačku dnevnog reda, nemojte vi da budete glasnogovornik iz SRS-a, mi ćemo da kažemo zašto neko može ili zašto neko ne treba da bude predstavnik naše delegacije u međunarodnim institucijama. Sada još uvek govorimo o nepravilnostima čiji ste vinovnik vi, odnosno predsednik Odbora za inostrane poslove, koji naravno radi samo ono što se poslanička većina dogovori. Nemojte da zamenjujete teze, molim vas. Dakle, ostavite nam vreme, kada budemo počeli da govorimo o prvoj tački dnevnog reda mi ćemo da kažemo šta imamo, a vi, mislim, po tom pitanju treba da date samo odgovor, a najbolje bi bilo da delujete u skladu sa Ustavom i zakonom, kako bi se u ovoj državi poštovao Ustav. [[Aplauz.]]
Reč ima narodna poslanica Marina Raguš, pravo na repliku.
Gospođo predsedavajuća, hvala. Uvaženoj koleginici gospođi Kolundžiji, za koju intimno zaista smatram da vrlo razume demokratske principe, makar ne izgovarala to jasno i glasno vrlo često zbog političkih stavova stranke kojoj pripada, dakle, 11. maja 2008. godine, gospođo Kolundžija, na parlamentarnim izborima učestvovala je SRS, predala je Izbornu listu SRS dr Vojislav Šešelj i osvojila 78 mandata, na osnovu svoje ideologije i svog političkog programa. Dakle, ukoliko mi kažete da je Napred, Srbijo kao grupa građana, Srpska napredna stranka, učestvovala na majskim izborima 2008. godine, onda ću ja i te kako podržati tezu u kojoj vladajuća većina, odnosno demokratska vlast u Srbiji, nasiljem provodi ovde u Parlamentu potpuno nelegitimno stanje. Drugo, još jedan argument u prilog moje replike, a opet u kontekstu svega ovoga što se orkestrirano vodi protiv SRS. Godine 2009, 19. januara, predsedniku Narodne skupštine Republike Srbije u svojstvu ovlašćenog lica SRS-a dostavljene su ostavke Igora Bečića, Veroljuba Arsića, Jelene Budimirović. Oni su u skladu sa članom 102. Ustava stav 2. neopozivo stavili svoje mandate narodnih poslanika na raspolaganje SRS-u, na čiji predlog su izabrani za narodne poslanike. Izjavama su ovlastili SRS da o njihovim mandatima odlučuje potpuno. Pravo na repliku koristim u kontekstu zamena teza kod šefa Poslaničke grupe ZES-a, gospođe Nade Kolundžije, koja je nažalost izašla, ali vrlo sam uverena da će čuti, kao i da će za ovo čuti svi oni koji su vlasni da o ovom pitanju u državi Srbiji odlučuju. Puč na SRS izvršen je onog momenta kada ovaj broj poslanika koji su ostali ovde nisu hteli da priznaju nezavisno Kosovo i Metohiju i to je suština, kada nismo hteli da stavimo potpis na SSP. Ko iza toga stoji? Oni ambasadori, oni šefovi diplomatskih misija, takođe je nedopustivo, i za koje demokratska vlast u ovoj zemlji neće da reaguje zato što zna da je onaj ko je prvi put reagovao 2003. godine platio cenu kada je rekao da neće političkom scenom u Srbiji više moći da upravljaju šefovi ambasada. Dakle, imamo jedan projekat koji je očigledno skrojen van granica ove zemlje, ovde proveden, i sada imamo potpuno nelegitimno stanje u najvišem telu jedne države, kao što je parlament. Za uzvrat od vas samo očekujemo da poštujete demokratska načela i demokratsku proceduru i ništa više, da vratimo... (Predsedavajuća: Tri minuta i 30 sekundi.) ... izvinjavam se, samo da završim misao, normalan parlamentarni život u Srbiju, jer to košta sve nas, a najviše one koji su nas birali. Građani nisu birali SNS, građani su 11. maja birali ideologiju koju glasno izgovara dr Vojislav Šešelj i SRS i to je suština. [[Aplauz.]]
Reč ima narodni poslanik Jadranko Vuković, želi da govori o povredi Poslovnika i dobija reč na osnovu člana 100. stav 1.
Uvažena gospođo Čomić, dame i gospodo narodni poslanici, javljam se po Poslovniku čl. 101, 103. i 104. Naravno, reagovao sam na diskusiju gospođe Kolundžije, odnosno na njenu repliku koleginici Marini Raguš. Marina Raguš je locirala problem i gospođa Kolundžija je brzo reagovala kada je rekla – vi imate jedan problem kako ćete namiriti nešto i od neke druge poslaničke grupe ako nestane ova grupacija koja je pokušala da izvrši puč i koju vi sada štitite. Meni nije jasno, gospođo Čomić, kako vi štitite tu grupaciju, a čuli ste zamenika te stranke, Aleksandra Vučića kako brutalno napada gospodina Tadića, ruši režim Borisa Tadića. Evo, imam jedan konkretan primer... (Vjerica Radeta, sa mesta: Navodno, folira se.) Ja se bojim da će ga srušiti. U stvari, on ruši Tadića preko Ivice Dačića, gospodina Palme i ovih drugih koalicionih partnera. Problem jeste u onome što je rekla gospođica Raguš. Za vikend se nešto dogodilo, nešto je nekome obećano, gospodine Mićunoviću, iz te grupacije. Tomislav Nikolić je, noćas sam gledao pažljivo vesti, najavio da će ovde i dalje da galami, arlauče, da stoji za ovom govornicom, ali je odustao od toga. Očigledno je da je nešto tom čoveku obećano. Videli ste, neko je ovde arlaukao, neko je lupkao, a neko je prolupao. To su videli građani Srbije. Znači, vi morate shvatiti činjenicu koju je koleginica Raguš rekla, lista se zove dr Vojislav Šešelj-SRS. Na toj listi te grupacije nema, gospodine Mićunoviću. Što pre shvatite tu činjenicu, pre ćemo rešiti problem i vi ćete, gospodine Mićunoviću sigurno biti šef te delegacije. Ja čak znam da gospodin Todor vas uvažava i kad smo hteli nekad da vas malo kritikujemo zbog nečega, on kaže – nemojte Mićuna, on je korektan čovek itd. To vam ja iskreno kažem. Prema tome, dajte malo se dogovorite između sebe i rešićemo problem. Znači, nekome je nešto obećano i u vezi mandata, da li će se vraćati – neće se vraćati i zato je gospodin koji je arlaukao sa ove govornice danas miran i ne izlazi ovde. To je činjenica. Zahvaljujem se. [[Aplauz.]]
Da li predsednici, odnosno predstavnici poslaničkih grupa žele reč? Reč ima narodni poslanik Aleksandar Martinović kao ovlašćeni predstavnik poslaničke grupe SRS. Izvolite.
Dame i gospodo narodni poslanici, moram da počnem svoje izlaganje osvrtom na izjavu gospođe Nade Kolundžije koja je data u četvrtak, ponovljena je i danas – da u delegaciji Narodne skupštine Republike Srbije na sednici Parlamentarne skupštine Saveta Evrope ne treba da učestvuju narodni poslanici SRS, zato što, navodno, mi kršimo principe Saveta Evrope. Ta izjava je politički skandalozna i ona je apsolutno suprotna Ustavu Republike Srbije, a suprotna je i Poslovniku Narodne skupštine. Predlažem, gospođo Čomić, vama kao predsedavajućoj da ubuduće, kada nam u Skupštinu Srbije, od strane Vlade dođu određeni zakonski predlozi, da najpre konsultujete gospođu Nadu Kolundžiju da li su predlozi u dovoljnoj meri u skladu sa evropskim standardima, jer je očigledno da je gospođa Nada Kolundžija ovde sama sebi dala pravo da ona bude vrhovni sudija da li je nečije ponašanje u skladu sa evropskim principima ili nije. Naravno, gospođa Nada Kolundžija je danas pokušala na jedan prilično nevešt način da obrazloži svoju izjavu. Ponovila je ono što smo svi znali, a to je, da oni pokušavaju na silu, suprotno Ustavu, suprotno Poslovniku, da održe u Narodnoj skupštini Republike Srbije jednu političku grupaciju koja nije učestvovala na poslednjim parlamentarnim izborima. Svoj stav SRS o Predlogu odluke o utvrđivanju sastava stalnih delegacija Narodne skupštine Republike Srbije u međunarodnim parlamentarnim institucija temelji na članu 239. Poslovnika Narodne skupštine. Zanimljivo je da se je u materijalu koji je nama dostavljen, gospođa Slavica Đukić-Dejanović kao predsednik Narodne skupštine Republike Srbije, na stranici šest pozvala na osnov za donošenje ove odluke, tu se kaže ovako: ''Osnov za donošenje ove odluke je član 239. Poslovnika Narodne skupštine Republike Srbije, kojim je određeno da Narodna skupština odlučuje o utvrđivanju sastava stalnih delegacija u međunarodnim parlamentarnim institucijama.'' Ja moram da konstatujem da ovo pozivanje nije potpuno i da u Predlogu odluke nije dat valjan pravni osnov za donošenje ove odluke, zato što član 239. nije citiran u celosti, odnosno prosto, da li slučajno ili namerno, preskočena je jedna vrlo važna formulacija. Član 239. stav 2. glasi ovako: ''Predlog odluke o sastavu stalnih delegacija iz stava 1. ovog člana podnosi predsednik Narodne skupštine, u konsultaciji sa predsednicima poslaničkih grupa'', sada ide onaj ključni deo, ''vodeći računa o proporcionalnoj zastupljenosti političkih stranaka i zastupljenosti polova.'' Ključno je pitanje koje se sada ovde postavlja, dame i gospodo narodni poslanici – kojih političkih stranaka? Da li svih političkih stranaka koje postoje u Republici Srbiji, koje su registrovane kod nadležnog ministarstva ili samo onih političkih stranaka koje su učestvovale na poslednjim parlamentarnim izborima koji su održani 11. maja prošle godine? SRS smatra da u delegacijama Narodne skupštine mogu da učestvuju samo predstavnici onih političkih stranaka koje su učestvovale na poslednjim parlamentarnim izborima. Za SRS je to nešto što je potpuno normalno, što je neupitno i što je fundament parlamentarne demokratije svuda u svetu, a tako bi trebalo da bude i u Republici Srbiji. Gospodin Mićunović je pokušao da stvar svede na apsurd i da kaže da je demokratija na kraju krajeva broj. Nije, gospodine Mićunoviću,demokratija je pre svega izbor i demokratija je pre svega procedura. Procedura podrazumeva izbornu proceduru i proceduru u Narodnoj skupštini Republike Srbije. Naravno, gospodin Mićunović negoduje, ali kao dobrog teoretičara i filozofa demokratije, evo ja ga pozivam neka nam kaže koji to veliki teoretičar demokratije, počevši od Džona Loka, Džona Stjuarta Mila, Džona Rolsa i ostalih, smatra da u jednom parlamentu u svetu može da sedi politička partija koja uopšte nije učestvovala na parlamentarnim izborima? Ako nije bitno da li je neka politička stranka učestvovala na izborima ili nije, onda se postavlja pitanje – čemu izbori? To znači, onda nema razlike između parlamentarnih i vanparlamentarnih stranka i onda to znači da na kraju krajeva nije ni bitno koliko ste mandata osvojili, da li ste uopšte učestvovali na izborima. Dovoljno je, ako prihvatimo logiku vladajuće koalicije, da postoji jedna politička stranka, da je ta stranka registrovana kod nadležnog ministarstva i da stranka samim tim stiče pravo da ima svoje predstavnike u delegacijama Narodne skupštine u međunarodnim parlamentarnim institucijama. Smatra SRS da to nije tako i da svoje predstavnike u ovim delegacijama mogu da imaju samo one političke stranke koje su učestvovale na parlamentarnim izborima. Ko je učestvovao na parlamentarnim izborima? Moje kolege iz Poslaničkog kluba SRS o tome su govorile. Ja moram prosto zbog javnosti i sredstava javnog informisanja da tu činjenicu ponovim još jedanput. Dakle, na izborima 11. maja učestvovala je, između ostalih, i Izborna lista SRS koja se zvala – SRS dr Vojislav Šešelj. Evo, ja posedujem fotokopiju prve stranice te izborne liste, koja je predata u RIK 25. marta 2008. godine. Dakle, Lista se zove SRS-dr Vojislav Šešelj, prvi na Listi predsednik SRS dr Vojislav Šešelj, datum rođenja 11. oktobar 1954. godine, zanimanje profesor univerziteta, prebivalište i adresa stanovanja – Zemun, Milice Rakić 36. itd. Dakle, nosilac Liste je bio predsednik SRS dr Vojislav Šešelj. To je nešto što se apsolutno ne dovodi u pitanje. Koje još činjenice treba da se naglase u ovoj debati? Gospođa Nada Kolundžija se pozvala na to da su svim narodnim poslanicima potvrđeni mandati u Narodnoj skupštini Republike Srbije, ali je pri tome ispustila da kaže da narodni poslanik u Narodnu skupštinu ne pada sa neba, sa Marsa ili sa nekog drugog mesta, nego da dolazi u Narodnu skupštinu kao kandidat neke izborne liste. Nije dovoljno da se kaže da je nekome potvrđen mandat, nego da je potvrđen mandat nekome sa neke izborne liste, to je jako važno. Ne sede ovde poslanici i ne predstavljaju sami sebe, svoje članove familije, komšije itd, već predstavljaju neke političke stranke. O čemu se ovde radi? Ovde se radi o tome da bivši boljševici, bivši komunisti, bivši praksisovci imaju strah od političkih stranka. Oni su prihvatili silom prilika i silom životnih okolnosti demokratiju kao politički sistem, koja podrazumeva naravno i postojanje više političkih stranka, ali u njima i dalje tinja ona ideja koju su učili na kursevima Kominterne, SKJ, koju su proklamovali na raznim filozofskim školama posle Drugog svetskog rata – da su političke partije zlo, šta će to nama, to je skupo, to zbunjuje narod, bolje da postoji jedna politička partija. Sada vidite kako se ta ideološka, filozofska nit provlači čak do današnjeg dana. Danas oni koji vode DS, oni koji su njeni očevi osnivači, u stvari izražavaju strah od političkih stranaka. Njihovi učenici ovde prećutkuju jednu činjenicu – da narodni poslanici ne predstavljaju sami sebe i da nisu došli, kako bi se reklo, ex nihilo, ni iz ničega u Narodnu skupštinu, već su došli kao predstavnici određenih političkih stranaka. Samo da vas podsetim, dame i gospodo narodni poslanici, da je Ustavom Republike Srbije zagarantovana uloga političkih stranaka u kreiranju javnog mišljenja u Srbiji i kreiranju političkog života. Ne možete biti dosledne demokrate i reći – ja sam za demokratiju, ali ne priznajem ulogu određenih političkih stranaka. Možda se to nekome ne sviđa, možda neko smatra da ta partijska disciplina nije dobra, da nije u skladu sa nekom apsolutnom slobodom čoveka, ali gospodo, sloboda u demokratiji nije apsolutna sloboda. Nije sloboda da radite sve što vam padne na pamet, to je pravo da radite ono što vam Ustav, zakon odnosno, ovaj poslovnik dozvoljavaju. Prosto želim da podsetim gospođu Nadu Kolundžiju i sve predstavnike vladajuće koalicije na činjenicu da je RIK na osnovu člana 34, člana 85, člana 86. odnosno, člana 90. Zakona o izboru narodnih poslanika podnela Izveštaj o ukupnim rezultatima izbora za narodne poslanike Narodne skupštine Republike Srbije. Izveštaj je usvojen na sednici Republičke izborne komisije 20. maja 2008. godine. Sada se ovde postavlja jedno sasvim logično pitanje. Ne mora čovek da bude pravnik da bi postavio to pitanje i da bi na to pitanje dao validan odgovor. Važi li i dalje Izveštaj o ukupnim rezultatima izbora za narodne poslanike Narodne skupštine Republike Srbije ili ne važi? SRS smatra da Izveštaj važi, ali Izveštaj koji je podnela RIK i na osnovu kojeg Izveštaja je Narodna skupština potvrdila mandate narodnih poslanika u Narodnoj skupštini. Evo između ostalog šta se kaže u Izveštaju RIK – naziv izborne liste – SRS-dr Vojislav Šešelj, broj osvojenih glasova 1.219.436, broj osvojenih mandata 78. Na bazi ovog izveštaja Narodne skupštine Republike Srbije je 11. juna 2008. godine verifikovala mandate, odnosno potvrdila mandate narodnih poslanika, ali je potvrdila mandate narodnih poslanika koji su pripadali određenoj političkoj stranci. U parlamentarnoj demokratiji koja podrazumeva višepartijski politički život, nemoguće je narodnog poslanika odvojiti od njegove izborne liste, odnosno od političke partije kojoj pripada. Niko ovde nije glasao pojedinačno ni za Aleksandra Martinovića, ni za Nadu Kolundžiju, niti za bilo kog drugog, glasali su za neku izbornu listu. Izborna lista se zvala SRS-dr Vojislav Šešelj i ta lista je osvojila 78 mandata. Šta se u međuvremenu dešava? Od septembra meseca prošle godine Narodna skupština Republike Srbije je, nažalost, ne voljom SRS, dovedena u stanje političke patologije. U Narodnoj skupštini Republike Srbije sedi navodno neka politička stranka, koja uopšte nije učestvovala na parlamentarnim izborima i pri tome se nama od strane vladajuće koalicije spočitava da mi kršimo principe Saveta Evrope. Kršite ih vi, gospodo, iz vladajuće koalicije. Kažite nam jednu zemlju članicu Saveta Evrope, jednu zemlju članicu EU, jednu veliku svetsku demokratiju od SAD do Japana i Australije u kojoj je moguće da u parlamentu sedi politička partija koja nije učestvovala na parlamentarnim izborima, a da joj vi priznajete ista prava kao političkim partijama koje su učestvovale na izborima i koje su osvojile određeni broj mandata. Na neki način, čak i vi indirektno priznajete činjenicu da u Narodnoj skupštini Republike Srbije postoji nešto što je patološko, nešto što je nenormalno, nešto čega nema u zemljama EU, kojoj vi navodno težite. Gospodin Zoran Krasić je o tome vrlo argumentovano govorio, a ja ću da ponovim zbog javnosti. Dakle, i vi sami primećujete da se u Narodnoj skupštini Republike Srbije dešava nešto čega nema u uporednoj političkoj praksi. Na neki način dokaz toga je i veb stranica Narodne skupštine Republike Srbije. Veb stranica Narodne skupštine dokazuje tačnost onoga što na njoj piše. Putem veb stranice, ne samo narodni poslanici, pre svega građani Srbije, predstavnici sredstava javnog informisanja, međunarodni faktori, obaveštavaju se o tome šta se dešava u Narodnoj skupštini Republike Srbije. Sada, veb stranica to vam je kao zemljišna knjiga. Veruje se da je tačno, dok se ne dokaže da je suprotno. Mi verujemo da je tačno ovo što piše na veb stranici Narodne skupštine Republike Srbije. Evo šta piše, između ostalog, spisak narodnih poslanika, kaže broj pronađenih poslanika – 78. Svako ko se malo razume u računare i u internet može da dođe do ove liste do koje sam i ja došao, broj pronađenih poslanika – 78. Sada, pazite, kakav apsurd, kakav utisak, međunarodni faktori, pa i taj famozni Savet Evrope može da stekne o kredibilitetu ove Narodne skupštine. Pazite nelogičnosti i pazite apsurd. Da ne čitam sva imena. Između ostalog, Antić Zoran, Poslanička grupa Napred, Srbijo, stranka SRS. Arsić Veroljub, Poslanička grupa Napred, Srbijo, stranka SRS. Babić Zoran, Poslanička grupa Napred, Srbijo, stranka SRS. Budimirović Jelena, Poslanička grupa Napred, Srbijo, stranka SRS itd. Sada ja vas pitam, gospođo Čomić, kao predstavnika vladajuće koalicije, i celokupnu vladajuću koaliciju i Nadu Kolundžiju, da li je moguće po Poslovniku Narodne skupštine da jedna politička stranka ima dva poslanička kluba? Po ovome što piše na sajtu Narodne skupštine, a ja, recimo, verujem da je ovo tačno dok se ne dokaže da je suprotno, ispada da je moguće da jedna stranka ima dva poslanička kluba. Sada kada bismo se držali zdravo za gotovo ovoga što piše ovde, ispada da SRS ima dva poslanička kluba. Jedan se zove Poslanički klub SRS, a drugi se zove Poslanički klub Napred, Srbijo. To naravno nije moguće po Poslovniku i mi samo tražimo kada je reč o određivanju ovih delegacija da kao članovi delegacija Narodne skupštine Republike Srbije u međunarodnim parlamentarnim institucijama učestvuju predstavnici političkih stranaka koje su učestvovale na izborima, koje imaju legitimitet i legalitet sa stanovišta Ustava, zakona, sa stanovišta Poslovnika Narodne skupštine Republike Srbije. Smatramo da u ovim delegacijama ne treba da učestvuju oni koji pripadaju političkoj stranci SNS. Uopšte ne želim da govorim o ideologiji SNS. Recimo, ne želim da govorim kako je moguće da neko ko sebe smatra ozbiljnim čovekom, ko traži da mu Srbija veruje, ne tako davno, sada kada bi citirao neku izjavu Tomislava Nikolića iz 1991. ili 1992. godine on bi mogao da kaže – to je bilo davno, promenila su se vremena, promenile su se okolnosti itd. Čovek je ovde u leto 2007. godine izjavio da je naša ideologija, misleći na ideologiju SRS, četnička ideologija. Možete da proverite po stenogramu. Samo godinu dana kasnije taj čovek za 180 stepeni menja svoja politička uverenja. Kaže da to nikada nije rekao da on priznaje međunarodno priznate granice Hrvatske, da on jeste za Sporazum o stabilizaciji i pridruživanju itd, ali ja uopšte ne ulazim u to. Moguće je da se kod ljudi desi takva dramatična promena i takav salto mortale. Moguće je, ovde sada uopšte nije bitna ideologija. Opet se vraćamo na ono fundamentalno pitanje – da li ima razlike u Srbiji između političkih stranaka koje su učestvovale na izborima i političkih stranaka koje nisu učestvovale na izborima. Ima li razlike između parlamentarnih i vanparlamentarnih stranaka? Mi smatramo da ima. SRS smatra da sva prava koja su Poslovnikom predviđena pripadaju narodnim poslanicima koji su pripadnici političkih stranaka koje su učestvovale u parlamentarnom životu. Sada ja vas pitam, gospođo Kolundžija, šta je to suprotno principima Saveta Evrope. Je l' Savet Evrope možda nekada rekao da je sve jednako, učestvovali vi na izborima, ne učestvovali, bili parlamentarni, ne bili parlamentarni? Sve je to isto. Nije nikada rekao! Ključna stvar u demokratiji, ono što gospodin Mićunović ne zna ili neće da kaže, nije samo broj. Kada bi demokratija bila samo broj, onda šta bi bilo sa modernim čovečanstvom. Demokratija je pre svega izbor, demokratija je pre svega volja naroda i volja građana. Naravno, ovih dana u režimski mediji i prorežimski mediji vode jednu ubitačnu kampanju protiv SRS. Manipuliše se sa istraživanjima javnog mnjenja. Između ostalog, građani Srbije se zasipaju brojnim informacijama o tome kakav je rejting pojedinih političkih stranaka. Ja u ta istraživanja neću da ulazim, neću da kažem ni da su tačna, ni da nisu tačna, ali čak i da su tačna, neka partija Tomislava Nikolića na sledećim izborima osvoji 100 poslanika, 150, svih 250, ja ću biti prvi koji će da im skinem kapu, ali do tada morate, gospodo, da uvažavate rezultate parlamentarnih izbora koji su održani 11. maja 2008. godine. Ako to ne uvažavate, vi ćete državu Srbiju da uvedete u stanje potpuno pravnog i političkog haosa. Možda vama taj haos i odgovara, možda je ovo izjava Nade Kolundžije data baš zato da naša delegacija ne ode u Strazbur, u Savet Evrope, da se ne čuje glas Srbije, koja nije samo DS, o tome šta se u stvari dešava na KiM i uopšte šta se dešava u državi Srbiji i sa državom Srbijom. Na kraju, pošto mi vreme ističe, gospođo Čomić, završavam za nekoliko sekundi, režimski mediji od Tomislava Nikolića pokušavaju da prave žrtvu. On je čovek koji ne može da govori o Narodnoj skupštini – zuji, pokvareni, neobrazovani radikali mu ne dozvoljavaju da izrazi svoj stav. Makijaveli je rekao da kada jedna država zapadne u krizu treba se vratiti osnovama na kojima je ta država sazdana. Pitam vas, gospodo narodni poslanici, da li je država Srbija sazdana na krađi, lopovluku i otimačini? Možda neke države u Evropi i jesu, ali Srbija nije. I ako poslušamo Makijavelija i vratimo se na uzroke onoga što se dešava u Narodnoj skupštini, onda to nije lupkanje o klupu, onda to nije dobacivanje, onda je to krađa mandata. Njegoš je rekao, mislim da ta misao i danas važi: "Zlo činiti od zla se braneći, tu zločinstva nema nikakvoga". [[Aplauz.]]
Reč ima narodna poslanica Elena Božić-Talijan, želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, čl. 205. i 206. Pitanje je za Borisa Tadića i ministra Jeremića. Danas je u prištinskom listu "Koha Ditore" objavljena skandalozna izjava teroriste Hašima Tačija. "Koha Ditore" prenosi pisanje bečkog "Standarda" i citiraću tu izjavu: "Hašim Tači je ocenio da bi Srbija trebalo da se izvini građanima Kosova zbog počinjenog genocida i da je trenutak da Beograd razmisli šta je učinio Kosovu. Nema mesta za Srbiju na Kosovu, jer je Srbija ovde bila silom. Okupirali su ovu zemlju i izvršili genocid. Lice Srbije je lice genocida, a Kosovo nikada nije bilo srpsko". Dakle, evo do čega je dovela politika DS i aktuelnog režima. Terorista Hašim Tači ne bi mogao da iznese ovaj skandalozni stav bez podrške Brisela i Vašingtona. Tači je izgovorio ono što EU misli. Dakle, ovo je indikator odnosa EU prema Srbiji, a predstavnici režima, uobičajeno, nastavljaju jurnjavu u organizaciju čiji je cilj da srpski narod proglasi za genocidan. Tražimo da se pod hitno izjasne Boris Tadić i ministar Jeremić, šta će preduzeti kada je u pitanju ovaj skandalozni stav koji je izneo terorista Hašim Tači, pogotovo zato što Boris Tadić ima običaj da se svima redom izvinjava, pa bi tako nešto i ovoga puta moglo da mu padne na pamet. Hvala. [[Aplauz.]]
Stenograma radi, verovatno je mislila na čl. 225. i 226. narodna poslanica Elena Božić-Talijan, zato što su članovi 205. i 206. članovi koji regulišu nepoverenje Vladi. Uvidom u stenogram ćete videti da ste rekli 205. i 206. Zato što je lapsus, zato kažem da u stenogram uđe 225. i 226, jer je u izlaganju očito da mislite na ta dva člana. Ima reč narodni poslanik Miloš Aligrudić, predsednik Poslaničke grupe DSS.
Na današnjem dnevnom redu je izbor delegacije u međunarodnim parlamentarnim organizacijama. Ipak, treba nešto na samom početku reći o važnosti učešća u međunarodnim parlamentarnim organizacijama. Svaka država ima aktivnu vladinu diplomatiju, jer su u pravnom sistemu većine država spoljni poslovi vezani za izvršni organ vlasti, za vladu i vlada obavlja tu vrstu posla u svojim svakodnevnim aktivnostima. Zato postoji Ministarstvo za inostrane poslove i na taj način država štiti svoj interes u međunarodnim odnosima. Postoji još jedan način kako treba i mora da se štiti interes države u međunarodnim odnosima, a to je tzv. parlamentarna diplomatija. Ona je nešto složenija, kompleksnija pojava nego kada je u pitanju obična vladina diplomatija koja je često jednosmerna i u političkom smislu i, praktično, predstavlja isključivo rezultantnu odnosa u vladajućoj koaliciji ili predstavlja vladajuću političku grupaciju i zastupa te interese i onih građana koji su te stranke birali, a parlamentarna diplomatija je složenija u tom smislu što se u većini međunarodnih parlamentarnih organizacija podrazumeva da je učešće u tim organizacijama proporcionalno strukturi parlamenata domicilnih zemalja. To znači da će Parlament Srbije, odnosno u svim parlamentarnim organizacijama u kojima mi učestvujemo, biti predstavljen proporcionalno političkom učešću stranaka u samoj Skupštini. Zašto je to značajno? Nije značajno samo za nas, značajno je i zbog onih sa kojima sarađujemo i sa kojima stupamo u kontakt prilikom učešća na takvim skupovima, jer ćemo biti u prilici, na primer, da na nekom međunarodnom forumu u nekoj međunarodnoj organizacija koja ima svoju parlamentarnu skupštinu, da razgovaramo i sa predstavnicima ne samo poslanika vladajuće strukture u tim zemljama, nego i sa opozicionim poslanicima. Često je to veoma značajno, jer će možda mnogi od tih opozicionih poslanika sutradan na izborima u tim konkretnim zemljama biti deo vladajuće garniture. Tako je moguće razgovarati vrlo otvoreno i normalno o svim stvarima sa britanskim konzervativcima, koji nisu na vlasti u Velikoj Britaniji, jednako kao i sa laburistima, otvoriti različita pitanja koja se tiču interesa naše države, pre svega, jer mi predstavljamo našu državu kroz naš parlament. Na taj način se odvija ta fina parlamentarna diplomatija. Da bi ljudi mogli to bolje da shvate, naročito oni koji gledaju ovu skupštinu, mora da se kaže da ta parlamentarna diplomatija nije jalova. Da je to jalov i zaludan posao, ne bi se u sekretarijatima i po poslaničkim grupama tih parlamentarnih skupština tražili ljudi koji podnose različite izveštaje, usvajaju se rezolucije i odluke, ako te rezolucije i odluke nemaju ama baš nikakvog uticaja na diplomatske odnose i međunarodni položaj zemalja o kojima je reč, pogotovo onih zemalja koje su članice određenih organizacija. S tim u vezi, kada da čak i nismo članica, u punom smislu reči, jedne organizacije, ali smo pridružena članica Parlamentarne skupštine neke od tih organizacija, kao što je slučaj sa NATO paktom, tamo se ne ide da bi naši poslanici uživali u okolnosti da se nalaze na jednom skupu koji je, zapravo, pod okriljem tog atlantskog saveza, nego upravo zbog toga što tamo imamo prilike da se sretnemo sa onim poslanicima koji reprezentuju zemlje koje su članice tog severnoatlantskog saveza, a sa kojima se mogu razmeniti mišljenja o različitim pitanjima, pa i o međunarodnopravnom položaju naše zemlje i drugih država. Najznačajnija od tih organizacija je Parlamentarna skupština Saveta Evrope, zato što je to najstariji evropski savez tog tipa, okuplja 46 zemalja članica, u ovom trenutku. Mi smo od 2003. godine punopravna članica Saveta Evrope, učestvujemo u radu komiteta ministara preko Ministarstva inostranih poslova, a na parlamentarnom nivou učestvujemo u Parlamentarnoj skupštini Saveta Evrope. Postoji još niz institucija Saveta Evrope koje deluju, kao što je Sud za ljudska prava, to je svima već poznato do sada, kao što je Komesar za ljudska prava, to je izuzetno značajna institucija, jedna institucija koja objedinjava značaj Komiteta ministara i Parlamentarne skupštine, čije je sedište u zgradi Parlamentarne skupštine, generalni sekretar Saveta Evrope. Trenutno je to Britanac Teri Dejvis, uskoro će to biti neko drugi. Zašto je za nas značajno da učestvujemo u tim organizacijama? Maločas sam rekao, tamo se donose nekakve odluke, tamo se vodi debata ne debate radi, nego radi izvođenja određenih zaključaka koji svaki po sebi može da vrši odgovarajući pritisak na države članice i na druge međunarodne subjekte i da na neki način modelira tekuću politiku. To je bio, zapravo, ključni razlog zbog čega su neki parlamentarci, rukovođeni interesima sopstvenih država, jer su bili deo vladajuće garniture, pokušavali u više navrata da raspravljaju u Parlamentarnoj skupštini Saveta Evrope o Kosovu i Metohiji. Ti pokušaji su uvek išli kao neka vrsta napada na integritet naše države i mi smo do sada uvek, nažalost, bili u prilici da se od tog napada branimo. Kada pogledate koliko zemalja, koje učestvuju u Savetu Evrope, zastupa stanovište nezavisnog Kosova ili krajnje indiferentno stanovište prema našoj potrebi da branimo svoj integritet, onda dolazite do zaključka da je vrlo moguće da na svakoj sednici Parlamentarne skupštine Saveta Evrope lako prođe bilo kakva rezolucija ili, ne daj bože, preporuka koja ima obavezujuću snagu prema Komitetu ministara, kojom bi se, praktično, naša zemlja obavezala, kao članica te organizacije, na postupanje suprotno našim interesima. Naša obaveza je da pokušamo da se suprotstavimo tako nečemu i u protekle dve-tri godine smo to, bez imalo lažne skromnosti, vodeći tu delegaciju, uspešno činili. Svaki takav nasrtaj smo, delujući amandmanima i pripremajući ga brižljivo, kroz rad na komitetima, kroz lobiranje, kroz poslaničke grupe i učestvovanje na sastancima predsedništva ili tzv. biroa tih grupa, uspeli da blokiramo i da izmenimo najteže delove teksta koji su pripremljeni za nas, kroz amandmane. Ono što do sada nismo uspeli da uradimo, jer je to bilo jako teško, nismo uspeli da plasiramo svoj tekst rezolucije koji bi nam potpuno odgovarao, jer je u tom delu bilo nemoguće naći toliko širok konsenzus da bi se ta stvar na taj način obavila, jer jedna diplomatija, i parlamentarna i ova vladina diplomatija, zavise jedni od drugih. Oni koji smatraju da nam parlamentarna diplomatije nije neophodna, to su isti oni koji tako misle, koji misle da je Parlament crna rupa, da je ovo nešto nepotrebno za građane, da treba uzeti motku i pomlatiti sve one koji ovde sede, iako je u pitanju najviši organ zakonodavne vlasti, često i mi sami neki put, svojim ponašanjem, što moramo da priznamo sebi, tome malo doprinosimo. Bez obzira na sve to jadna je ona država u kojoj je moguće i dopušteno da, oni koji vladaju medijskim prostorom, često potpomognuti s naše strane, stvaraju sliku o jednoj veoma značajnoj državnoj instituciji kakav je Parlament, kakva je sada Vlada, koja već godinama vlada u javnosti, kako tome doprinosimo? Na različite načine. Današnja sednica, način na koji smo danas počeli raspravu jeste svakako jedan negativan doprinos, ali kada uđete u jednu diskusiju, kad uđete u jednu polemiku oko nečega što nije dobro, imate samo dve mogućnosti: jedna je da ćutite i da pustite da oni koji krše pravila ili ne rade dobro to rade bez ometanja, da bi se stvorio utisak nekog jedinstva ili mira u Parlamentu, a druga je mogućnost da se reaguje, da se kaže šta nije bilo u redu i da probamo svi zajedno to da popravimo. Ova priča oko međunarodnih delegacija, upravo zbog proporcionalnog sastava, jeste značajna da bude završena konsenzusom poslaničke grupe u parlamentu. Zato smo pre tri-četiri meseca počeli da razgovaramo, ako se sećate, napravili smo neki predlog. U međuvremenu je došlo do određenih problema vezano za strukturu Parlamenta, ne bih to ponavljao, neki prethodnici su o tome govorili, i došli smo u situaciju da izgleda kao da za to nema rešenja. Ukazivali smo, kao opozicija, DSS naročito i druge poslaničke grupe, mislim da je LDP, takođe, ukazivala vrlo istrajno, da je zapravo odgovornost onih koji se legitimišu sa brojem od 126 poslanika najmanje, da to pitanje reše. Sad smo došli u jednu komplikovanu situaciju, ne samo kada je reč o Parlamentarnoj skupštini Saveta Evrope, nego i drugim parlamentarnim skupštinama, naročito kada je reč o Parlamentarnoj skupštini Saveta Evrope, da budemo blokirani u mogućnosti da tamo reagujemo i da radimo. Tamo se neke stvari dešavaju koje su u toku i tiču se interesa države. Na današnjem sastanku Političkog komiteta, koji se dešava u sklopu prve sesije januarske Parlamentarne skupštine Saveta Evrope, na dnevnom redu je KiM. Izvestilac je Bjorn fon Sidov, socijalista iz Švedske. Za to smo znali i ranije. Dobili smo za to pisano obaveštenje. Obaveza ovog parlamenta, bez obzira na unutrašnji sukob koji se ne da razrešiti u odnosu na Poslovnik, to pitanje je moralo biti prevaziđeno. Šta se dogodilo u međuvremenu? Da bi se problem rešio, predsednica Narodne skupštine je u dva navrata uputila pismo Parlamentarnoj skupštini Saveta Evrope, upozorila ih da mi nismo, u skladu sa svojim pravilima, još uvek utvrdili nov sastav delegacije, ali je zamolila u dva navrata Parlamentarnu skupštinu Saveta Evrope da uvaži kontinuitet dosadašnjih članova koji su još uvek u Parlamentu, kako ne bismo izgubili kontinuitet u poslu. Jedno pismo je bilo u oktobru, drugo pismo 16. januara ove godine. Zatim, verovatno samo iz političkih razloga koji su domaći marifetluk, dolazi do toga da naša parlamentarna delegacija, ovako kako je predsednica skupštine, predočena Parlamentarnoj skupštini, ne otputuje danas i verovatno neće ni moći da otputuje ovih dana i mi time propuštamo jednu sesiju, koja može po više osnova da bude važna za nas. Argument koji se ovde danas čuo, da na toj sesiji, plenarnoj sednici, nema nešto zanimljivo za nas, govori ili o neupućenosti onoga ko je tako nešto izgovorio, ili, sad mi i gospođa Nada Kolundžija kaže –nema na dnevnom redu, neupućenosti i nepoznavanju pravila i načina rada Parlamentarne skupštine. Dozvolite da objasnim o čemu se radi. Ako nešto nema na agendi Parlamentarne skupštine u sesiji od ponedeljka do petka na plenarnom zasedanju, to ne znači da nema na komitetima i da određene odluke nisu u progresu. Te odluke se pripremaju za Parlamentarnu skupštinu koja može biti u aprilu. Da bi se bilo šta izglasalo što mi želimo, to ponavljam još jednom, to ljudi moraju da shvate, da bi se bilo šta sprovelo od onoga što želimo tamo da sprovedemo, moramo učestvovati na komitetima, jer komiteti pripremaju odluke o kojima se 99,9% glasa na Parlamentarnoj skupštini, kako su izglasane na komitetima. Izuzetno je teško izglasati nešto drugo na parlamentarnoj skupštini u odnosu na ono što je prošlo na komitetu. To morate da shvatite. To je nama uspelo u par navrata i zato smo bili označeni u Parlamentarnoj skupštine Saveta Evrope, maltene kao čudo, u prethodnom sazivu. To je ono što smo imali ispred nas. Šta se htelo u petak? U petak ste hteli da ova delegacije ne otputuje sa obrazloženjem da je nema, da ne postoji, zbog toga da bi se rešio jedan sukob u Parlamentu koji tinja već mesecima i smatrali ste, dame i gospodo iz vladajuće koalicije, pre svega iz DS, da je to dobar metod jer ima uporište i u Poslovniku Narodne skupštine Republike Srbije gde se kaže da delegacije bira Skupština. To nije sporno, ali se kao sporno javlja – šta učiniti u praktičnom smislu u odnosu na veliki gubitak koji ćemo imati danas? Moram da vam saopštim sada saznanje do kojeg sam došao pre nego što sam se javio za reč i ono potiče iz Sekretarijata Parlamentarne skupštine Savete Evrope koji će baciti drugačije svetlo na našu diskusiju i razgovore narednih sati, a to je da je Parlamentarna skupština danas u 12.00 časova odreagovala na pismo Slavice Đukić-Dejanović od 16. januara ove godine i verifikovala mandate dosadašnjoj delegaciji u sastavu: Miloš Aligrudić, predsednik, šef delegacije, gospodin Dragoljub Mićunović DS – član, gospodin Miloš Jevtić DS –član, gospodin Tomislav Nikolić SNS – član, gospodin Dragan Todorović SRS – član, gospodin Željko Ivanji G17 plus, sedmo mesto upražnjeno, dva upražnjena mesta na zameničkim mestima, gospođa Donka Banović DSS, Nataša Jovanović SRS, Vjerica Radeta SRS, Nataša Vučković DS i gospođa Elvira Kovač iz SVM. Odmah ću reći da ovaj sastav ne odgovara stanju poslaničkih grupa i legitimitetu u Skupštini Srbije. To je istina. Ovaj sastav ne može da reprezentuje za ovaj saziv Narodne skupštine Parlament Srbije u Parlamentarnoj skupštine Saveta Evrope prema našim unutrašnjim pravilima i prema logici, ali u sukobu između te činjenice i činjenice da vladajuća koalicija, opet sa te iste strane, nije bila u stanju da obezbedi tri meseca glasanje za normalnu delegaciju Parlamentarne skupštine Saveta Evrope, ovo je bio jedini korak koji smo mogli da učinimo da bismo tamo zaštitili interese države, jer tamo niko ne pita kakva je naša procedura glasanja. Tamo niko ne pita da li je naša procedura glasanja takva da glasamo javno, tajno, da li nam treba više od pola prisutnih, manje od pola, da li predsednica Parlamenta samovlasno to radi, kao što je nekad radio Dragoljub Mićunović u Saveznom parlamentu. Njima je važno da dobiju obaveštenje. Državi je važno da ima kontinuitet posla tamo, a nama narodnim poslanicima je važno, za šta ima vladajuća koalicija obavezu, da što pre, juče, a ne danas, izglasamo novu delegaciju Parlamentarne skupštine SE. A, gospođo Kolundžija, vi možete ovde, ako to ne učinite smatraću vas krajnje malicioznom, potvrditi sledeću stvar – šef Poslaničke grupe DSS Miloš Aligrudić, tj. moja malenkost, u poslednja tri meseca je u više navrata kod vas i Slavice Đukić-Dejanović insistirao da se ovo nađe na dnevnom redu. U više navrata sam vam saopštio da smo spremni, bez obzira na razloge kojih se drži SRS, koji mogu biti principijelni, zakoniti itd, samo da ne bismo ispustili kontinuitet, da glasamo za predložene liste koje je predložila Slavica Đukić-Dejanović, pa makar i preglasavali SRS. To je nešto što sam otvoreno rekao. Sada za govornicom vam to javno kažem. Pitam vas, šta vam je trebalo tri ili četiri meseca da se ovo nađe na dnevnom redu? Došli smo u situaciju da zahvaljujući ponašanju, pre svega, gospodina Mićunovića i Slavice Đukić-Dejanović, raspravljamo o njihovoj odgovornosti ili neodgovornosti u postupcima, do loših ili teskobnih rezultata za državu Srbiju, do kojih dolazimo u ovom trenutku, zbog našeg neučešća na Parlamentarnoj Skupštini Saveta Evrope i dolazimo do toga da u ovom trenutku DSS ne može da se složi ni sa sastavom. Kako posle svega što se desilo, kako posle toga što sam bio obavešten pre neki dan kako je gospodin Mićunović glasao u januarskom zasedanju, kada je bilo reči o lordu Džonstonu, kako sada posle toga možemo tako lako preći preko činjenice da ta osoba treba da bude šef delegacije. Da se razumemo, DSS to mesto ne pripada. Mi ga ne tražimo. Smatramo da to mesto pripada najvećoj političkoj stranci vladajuće koalicije. Ako želite to će biti bilo ko koga vi odredite, pa makar i gospodin Mićunović. Druga je stvar da li ćemo mi pod ovim okolnostima za to glasati ili ćete vi većinom glasova doneti tu odluku. To nije problem. Nikada neće ni biti. [[Aplauz.]] Postavlja se pitanje krajnje moralne prirode. Ako neko za preporuke koje su obavezujuće u Savetu Evrope, koje je predložio lord Rasel Džonston, glasa uzdržano, a britanski poslanici glasaju protiv, očemu postoji listing Saveta Evrope, ako poslanici DS ne učestvuju na delovima tog glasanja tako što uopšte nisu stavili kartice u svoje poslaničke jedinice u Parlamentarnoj Skupštini Saveta Evrope, onda se postavlja pitanje – da li to možemo da vežemo za tzv. državnu politiku, kontinuitet državne politike koju ima DS. Naravno da ne možemo. [[Aplauz.]] Da li to ima veze sa ponašanjem Borisa Tadića i Vuka Jeremića danas? Da li to ima veze sa prihvatanjem Euleksa na teritoriji Republike Srbije, jer jedan od tih amandmana, protiv koga smo svi bili čak i članovi G17 plus, a Mićunović je bio – za, jeste bio da se misija EU implementira na teritoriju Srbije. Dogovorili smo se da svi budemo protiv tog amandmana. Gospodin Mićunović je bio za. Nisam to video, tek mi je kasnije skrenuta pažnja na to i juče, prekjuče, sam skinuo listing. Video sam kako je glasanje izgledalo. Dame i gospodo, na ovaj način ne možemo rešiti probleme države Srbije. Svakako, gospodin Mićunović će biti šef delegacije. Većina će to izglasati, ali vi morate da se zamislite nad tim, kako ste i na koji način radili, koliko je čije prisustvo bilo na tim sednicama? Koliko su pojedini članovi delegacije, uprkos njihovom verbalnom zalaganju za jedinstvo, realno radili? Kako izgleda i to ćemo, takođe, skinuti, te listinge, prisustvo na Parlamentarnoj Skupštini Saveta Evrope? Kako izgleda angažovanje pojedinih poslanika? Gde se oni nalaze pet dana sesije u Strazburu, od ponedeljka do petka? Da li se nalaze u zgradi Parlamentarne Skupštine Saveta Evrope ili su na nekom drugom mestu? Za pojedine se da lako utvrditi da nisu prijavljivani pre i popodne i da nisu učestvovali u sesijama i ubacivali kartice. Ako mislimo da je parlamentarna diplomatija nešto što je znak jednakosti sa crnom rupom, kako se govori u medijima, i ako mislite da je to ništa, onda možemo da se ponašamo kako god želimo. Mislim da je to značajno. Ne bih se opredelio da budem parlamentarac ni u prošlom sazivu, a mogao sam u dogovoru sa svojom političkom strankom da budem na nekom drugom mestu, da sam verovao da je ovo crna rupa. Niko ne bi nikada želeo da sedi u nekoj u crnoj rupi, nego sam ovo radio iz sopstvenih uverenja. Sve što smo radili u Parlamentarnoj Skupštini Saveta Evrope, bar neki, radili smo iz svojih dubokih uverenja i zato smo imali opipljive rezultate. Svaki akt koji smo preuzeli tamo i svaku akciju koju smo preduzeli sa tim u vezi imala je samo jedan jedini cilj – da se rezultati ostvare. Do njih je i došlo. Pozivam vas da kada budete glasali za ove delegacije, kakav god sastav izglasate, a voleo bih da se izglasaju što pre, ako mogu i danas, iako to može da bude moj apel svima u ovoj našoj skupštini, da učinimo napor da to završimo, bilo bi jako dobro da to uradimo, ali onda moramo da vodimo računa o tome da se taj posao obavlja prilježno u jednom našem relativnom dogovoru između svih nas, da se identifikuju državni interesi i da znamo šta tamo radimo, a ne da situacija bude kao što je sada ili kao što se pokazala u petak prošle nedelje.Hvala vam. [[Aplauz.]]
Reč ima narodna poslanica Nataša Jovanović. Želi da govori o povredi Poslovnika i dobija reč na osnovu člana 100. stav 1.
Gospođo Čomić, dame i gospodo narodni poslanici, tačno je ovo što vam je rekao gospodin Aligrudić, s tim što je napravio jednu grešku koja je suštinska. Gospodine Aligrudiću, molim vas, vratite se, pročitali ste dopis koji je Savetu Evrope, predsedniku Parlamentarne Skupštine i generalnom sekretaru poslala gospođa Slavica Đukić-Dejanović. Međutim, istina je drugačija. Istina je, gospođo Kolundžija, samo jedna. Nama je, našoj delegaciji zabranjeno da idemo samo u hotel "Sofitel" zbog toga što je gospodin Mićunović naplatio milionsku odštetu, jer se jednom okliznuo u kadi. Druga stvar je, zašto smo mi danas sprečeni da učestvujemo tamo? Zbog činjenice da ste vi obmanuli srpsku javnost, gospođo Kolundžija, ne poznajući Poslovnik Saveta Evrope, da je Dragoljub Mićunović obmanuo Slavicu Đukić-Dejanović i nas dezavuisao u našem odgovornom državnom poslu, a gospodin Aligrudić pogrešio, zato što je danas, i ovo je zvanično sada pre deset minuta skinuto sa sajta Saveta Evrope, izvršena akreditacija poslanika iz stare delegacije, koja je legitimna po dopisu, ali tu nema nikakve SNS, jer lepo na engleskom jeziku piše ko su ti predstavnici. Moram zbog javnosti da pročitam, jer Savet Evrope ne poznaje neke fantomske stranke, nego poznaje stranke koje su učestvovale na izborima i koje daju svoje legitimne predstavnike. O tome ćemo da govorimo po drugoj tački dnevnog reda. Kod njih to nije greška kao na sajtu Narodne skupštine, kao što neki malopre, koji ne zna ništa, dobacuje – to je greška. Ovde nije greška! Oni poznaju samo stranke koje su izašle na izbore i koje imaju svoje predstavnike. Pa, tako lepo piše: ''Miloš Aligrudić, DSS – šef delegacije, članovi: Donka Banović, zamenik člana, DSS, član Željko Ivanji G17 plus, Miloš Jeftić DS, Nataša Jovanović SRS, Elvira Kovač SVM, Dragoljub Mićunović DS, Tomislav Nikolić SRS, Vjerica Radeta SRS, Dragan Todorović SRS, Nataša Vučković DS'' i onda članovi našeg tima, odnosno sekretar delegacije i gospođica Ana Milanović, koja je, takođe u sekretarijatu prevodilac. Neće da se desi, gospođo Kolundžija, ono što vi radite u Skupštini Srbije. To ne može da se desi u Savetu Evrope. Može doduše na prvom programu RTS i to je nepravda. Ta stranka se pojavljuje svake nedelje u osam sati, van svih termina. Hajde malo da budemo ravnopravno zastupljeni, nego ta fantomska stranka od sinoć, svako veče u osam sati, u repriznom terminu, bilo bi u redu da imamo svi termine, a ne da se neki ekskluzivno pojavljuju nedeljom u osam i da to gledaju ljudi, a mi, eto, samo sa skupštinske govornice. Prema tome, istina je jedna i mi ćemo sada na Odboru za inostrane poslove da zatražimo da Dragoljub Mićunović kao moralni čin podnese ostavku. Čudi me, završavam, gospođo Čomić, otkud to da gospodin Mićunović ima takvu energiju i da se tako povratio. Prošle godine, 21. januara, kada sam sa njim i gospodinom Dačićem, a gospodin Aligrudić je tada bio predsednik naše delegacije, putovala u Strazbur, rekao je – ma, ne mogu ja više, star sam čovek! U ovoj novoj konstelaciji snaga on hoće da bude kalif umesto kalifa i za godinu dana on je stariji, a sve veću energiju ima. Hoće da bude šef delegacije. Meni to nije jasno. Hvala. [[Aplauz.]]
Reč ima narodna poslanica Nada Kolundžija. Želi da govori o povredi Poslovnika i dobija reč na osnovu člana 100.
Gospođo predsedavajuća, pozivam se na član 101. i tražim da se u danu za glasanje Narodna skupština izjasni o tome da je gospođica Nataša Jovanović najgrublje povredila Poslovnik, zbog načina na koji se izražavala o prof. Dragoljubu Mićunoviću. Hvala. [[Aplauz.]]
Narodna skupština će se izjasniti u danu za glasanje. Molim i narodnu poslanicu Natašu Jovanović i narodne poslanike koji dobacuju da ne ometate tok sednice. Narodni poslanik Dragan Stevanović želi da govori o povredi Poslovnika. Izvolite.
Dame i gospodo narodni poslanici, gospođo predsedavajuća, javio sam se da reklamiram povredu Poslovnika i smatram da je povredu Poslovnika učinila upravo gospođa Nada Kolundžija u svojim prethodnim izlaganjima, a evo i sada. Ne želim vas da oslobađam odgovornosti, međutim, čini mi se da Poslovnik predviđa sledeću proceduru – onaj ko reklamira Poslovnik, kaže, navede ili citira Poslovnik, ukaže obrazloženjem na to šta je povređeno i kako. Vi ste, u skladu sa Poslovnikom, dužni da date svoje obrazloženje, pa ukoliko poslanik nije zadovoljan, onda traži da se u danu za glasanje Skupština o toj povredi izjasni. Čini mi se da to tako ide. Mislim da je nedozvoljeno i neopravdano da prećutno gledate na insistiranje Nade Kolundžije, da pre nego što vi date obrazloženje na to da li je bilo ili nije bilo povrede Poslovnika, da se traži izjašnjavanje u danu za glasanje. Da li je to dogovorno ili ne, ali vas objektivno, prećutno, sa vaše strane, gospođa Kolundžija, amnestira obaveze da date odgovor da li je neko povredio Poslovnik ili nije povredio Poslovnik. U ovom slučaju, gospođica Nataša Jovanović. A za vas, gospođo Kolundžija, izvinjavam se što vas deranžiram u tom vašem surfovanju po internetu, možda ne bi bilo loše da posle onoga što ste čuli, pre svega od gospodina Martinovića, kasnije od gospodina Aligrudića, pa sada od gospođice Nataše Jovanović, izađete i kažete "nešto u svoju odbranu". Ovde su iznesene neke činjenice koje na jedan najozbiljniji način diskvalifikuju sve ono što ste rekli i što ste sa ove govornice malopre prosipali i promovisali. Pre svega, pričali ste o potrebi da se postigne politička saglasnost, pa kako SRS nije spremna na poštovanje osnovnih pravila, delili ste nam lekcije kako se gube mandati i šta je to što zbog čega poslanici gube mandate. Niste nam rekli ni jednu jedinu reč kako mandate poslanici dobijaju ili stiču pravo na iste. Ovo što je izneo gospodin Aligrudić, na najozbiljniji način smatram da je trebalo da vas natera da izađete za ovu govornicu i da kažete bar jednu jedinu rečenicu. Ovde ste najveći zagovornik i insistirate najviše na poštovanju dostojanstva Skupštine. Mislim da ste vi svojim stavom od malopre obmanuli javnost i urušili dostojanstvo Skupštine zato što velika većina stvari koju ste rekli ne odgovara istini, a to su potvrdili i poslanik Martinović i poslanik Aligrudić i gospođica Nataša Jovanović. Zahvaljujem. [[Aplauz.]]
Nema povrede Poslovnika. Izrečen je jasan zahtev da se izjasni o načinu kojim se narodna poslanica Nataša Jovanović obratila Narodnoj skupštini i kvalifikovala drugog narodnog poslanika. Ako bih u svakom slučaju kada narodni poslanici prelaze granicu, nije primer, pošto bih vam izrekla upozorenje da je primer, dakle, u svom izlaganju, kada se mešaju u ponašanje narodnog poslanika kome se obraćaju ad persona, umesto argumentu, onda verovatno niko ne bi stigao da govori duže od 30 sekundi, zato što je za govornicom mera slobode govora ono što treba vrlo pažljivo slušati i vrlo pažljivo negovati. Striktno primenjujući član 104. nemate prava ni vi, ni bilo ko od nas 250, da govorite šta neki drugi narodni poslanik treba ili ne treba da uradi, niti ga diskvalifikovati moralno, niti na bilo koji način propisivati kada sme i da li sme i o čemu sme i na koji način da govori. Dakle, to je striktno, rekla sam na početku da se ne odnosi na vas, jer da sam mislila da ste načinili bilo kakav prekršaj, intervenisala bih za vreme govora. Govorim uopšte, jer ste pokrenuli svojim izlaganjem jednu ozbiljnu temu za sve nas. Imam dužnost da vam kažem da slobodu govora smatram vrhunskom stvari koju treba braniti u Parlamentu i da bi striktna primena člana 104. mnoge od nas za govornicom ostavila bez ijedne sekunde govora. Određujem pauzu i rad nastavljamo u 15.00 časova, raspravom po prvoj tački dnevnog reda. Hvala vam. [[Posle pauze –15.10]] Nastavljamo rad u popodnevnom delu. Narodni poslanik Petar Jojić želi da govori o povredi Poslovnika i dobija reč na osnovu člana 100. stav 1.
Gospođo potpredsedniče, javljam se povodom čl. 225. i 226. i tražim jedno obaveštenje. S obzirom na veoma veliki značaj za opštinu Kovin, a ujedno i za budžet Republike Srbije, a odnosi se na ostvarivanje sredstava u budžet Republike Srbije, davanje u zakup državnog poljoprivrednog zemljišta. Opština Kovin ima naseljena mesta Bavanište, Pločica, Skorenovac, Beli Breg, Mramorak, Deliblato, Dubovac, Gaj i ima velike probleme u odnosu na ispunjavanje ugovorenih obaveza što se tiče naplate od strane zakupaca. Velika sredstva se odlivaju ali se nedovoljno vrši kontrola, pa ovim putem postavljam pitanje ministru za poljoprivredu i molim da zatraži detaljan izveštaj i objašnjenje. Pitam, kako je moguće i da li je tačno da je data u zakup velika površina poljoprivrednog zemljišta, a da je korisnik tog zemljišta, pod rednim brojem jedan, posedujem Izveštaj o realizaciji sredstava o zakupu poljoprivrednog zemljišta u državnoj svojini za period od 1. 01. do 31. 10. 2008. godine, D.O.O "NIC-KO Agrar", iz Banatskog Brestovca, koji je izlicitirao zemljište po ceni od 37 hiljada dinara, ali je odbio da zaključi ugovor o zakupu za 2008. godinu, uz obrazloženje da je cena visoka?! U vezi navedenog, Komisija za izdavanje zemljišta u zakup je na sednici 9. 09. 2008. godine donela zaključak da se prihvata mogućnost zaključivanja vansudskih poravnanja ''po bilo kojoj nižoj ceni''. Ko je sada ovlastio Komisiju za izdavanje u zakup poljoprivrednog zemljišta, da zaključuje vansudska poravnanja? To ne može ni ministarstvo da radi. Onaj ko je uzeo poljoprivredno zemljište na teritoriji opštine Kovin, bilo da se radi o Gaju, bilo u Skorenovcu, bilo u Pločici, bilo da se radi o Mramorku, u Dubovcu, Belom Bregu, Deliblatu, Šumarku i da ne nabrajam dalje, mora da plati po ceni koja je ugovorena. Ne bude li na vreme uplatio po ceni, zna se, raskida se ugovor, podnosi se tužba za naknadu štete, za korišćenje tog zemljišta za dotičnu godinu. Međutim, za korisnike nekih, gde su zaključena vansudska poravnanja, ima mesta za podnošenje krivičnih prijava i za pokretanje krivičnog postupka. Zato ovom prilikom apelujem i obaveštavam javnog tužioca u Opštinskom tužilaštvu u Kovinu da preuzme odgovarajuće mere, da zatraži obaveštenja i da se prikupe podaci o tome – ko je zaključio ugovor, pod kojim okolnostima, koja površina? (Predsedavajuća: Govorite tri minuta i 30 sekundi.) Zahvaljujem, moraću malo kasnije ponovo uzeti reč. Javiću se ponovo po Poslovniku.
Narodni poslanik Dragan Šormaz želi da govori o povredi Poslovnika, i dobija reč na osnovu člana 100. stav 1.
Dame i gospodo narodni poslanici, kamera verovatno može da snimi levu stranu koliko je prisutno poslanika vladajuće većine, koji su i te kako zainteresovani za promenu ovih delegacija, da se uskladi sa sastavom Narodne skupštine. Javljam se ponovo po članu 104, i insistiram sada još jednom, jer želim da se vidi jasno na kom principu funkcioniše parlamentarna većina, da li radi na principu brojke ili radi ono što građani od njih očekuju, tj. da rade na osnovu zakona, Ustava, Poslovnika i istine. Istinu je pokazala i Parlamentarna skupština Saveta Evrope. Znači, naša delegacija je tamo danas mogla da bude prisutna i mogla je da radi, i kao što govorimo, morala, ali to govore oni koji smatraju da je potrebno da se brani interes države. A oni koji misle da to nije bitno kažu da nije morala ni da ide, poput predsednice Poslaničkog kluba ZES, da li je opravdano ili ne opravdano odsutna, ali nije tu. Danas posle novonastale situacije u 12.00 sati, verifikovanjem mandata više je nego jasno da je Slavica Đukić-Dejanović, predsednik Narodne skupštine, prekršila Poslovnik, nanela štetu državi Srbiji zato što je poslušala jednog čoveka koga je ugušila sujeta i naterala da se ovako ponaša kako se ponašao, jer je to drugačije nemoguće objasniti, dakle, poslušala je njegovo tumačenje, njegovo tumačenje se pokazalo kao neispravno... pa gospodin Mićunović... na osnovu toga je više nego jasno,da čak i on apsolutno nema šta da traži više u toj delegaciji, jer je pogrešno tumačio i sve one dokumente na osnovu kojih radi Parlamentarna skupština Saveta Evrope. Šta će on tamo ako ne zna na koji način funkcioniše Parlamentarna skupština Saveta Evrope, a kamo li da bude predsednik delegacije?! Znači, insistiram na tome da se u danu za glasanje izjasni Skupština da li je Slavica Đukić-Dejanović prekršila Poslovnik. Jasno je da jeste, jer nije poslala delegaciju, nije potpisala rešenje, dakle, nije poslala delegaciju tamo da zastupa interese države Srbije, a samo zbog toga što je poslušala jednog čoveka. Insistiram još jednom da se u tom danu glasa, pa da vidimo kako će se prema tome šta je istina ponašati poslanička većina, da li će izglasati to ili će reći da je noć – dan.
Narodna skupština će se u danu za glasanje izjasniti o ovom vašem zahtevu. Ni predsednica Narodne skupštine, gospođa Slavica Đukić-Dejanović, ni narodni poslanik Dragoljub Mićunović nisu prekršili poslovničku proceduru ni u jednom od koraka pri formiranju delegacije. Narodni poslanik dobacuje – pri slanju, a ne formiranju. Narodni poslaniče, morali biste znati da je u delegaciji, za koju se vi zalažete da je legitimna, i ministar Unutrašnjih poslova Ivica Dačić. Ministar ni po kojem osnovu ne može da bude član parlamentarne delegacije. Molim vas da koristite svoje pravo da ističite povrede Poslovnika, ali da ne obmanjujete ni Narodnu skupštinu, ni javnost, zato što članovi delegacije za koju insistirate da je danas trebalo da bude u Strazburu jednostavno nema ni mandat, ni legitimitet. Da je samo jedan ministar u njoj, ne bi moglo, a ne što ne odslikava proporcionalni sastav Narodne skupštine. Narodni poslaniče, Dragane Šormaz, već sam rekla da će se Narodna skupština izjasniti u danu za glasanje. Reč ima narodni poslanik Momir Marković.
Dame i gospodo narodni poslanici, voluntarizam i arogantan odnos vladajuće koalicije, a pre svega DS, prema ovom parlamentu, prema ovoj zemlji i prema obavezama ove zemlje se nastavlja. Naime, u skladu sa Poslovnikom potpredsednik Odbora za inostrane poslove, gospodin Aligrudić je zakazao sednicu Odbora za 13.45 časova. U 13.50 časova bilo je šest poslanika, nijedan od predstavnika vladajuće koalicije nije našao za shodno da prisustvuje tom Odboru. Naravno, kvoruma nije bilo i onda je gospodin Aligrudić samo obrazložio narodnim poslanicima razloge za pokretanje inicijative koju je trebalo dalje da razradimo. Naravno da u skladu sa dogovorom, koalicionim dogovorima i dogovorima šefova poslaničkih grupa to mesto pripada DS i naravno da će gospodin Mićunović biti, bez obzira na sve što je uradio, a nije trebalo, ili nije uradio, a trebalo je, i dalje predsednik tog odbora. To može samo da bude jedan veliki minus našem parlamentu. Zbog takvog odnosa mi danas nemamo predstavnike Srbije u Parlamentu Saveta Evrope, iako se raspravlja o Kosovu, iako se raspravljaju pitanja koja su od vitalnog interesa za ovu državu. Naravno, gospodin Mićunović koji je usput obmanuo predsednika Skupštine da mi nemamo delegaciju, pa je shodno tome ona i donela odluku kakvu je donela, a jutros smo imali prilike da vidimo da je gospodin Aligrudić proverio i utvrdio da su verifikovani mandati ovih članova delegacije ovog parlamenta i su imali pravo da budu danas na sednici, da učestvuju i u plenarnom zasedanju i u odborima, komitetima, dakle, zahvaljujući bahatom odnosu jednog čoveka, Srbija je danas uskraćena za mogućnost da brani svoje interese u Parlamentu Saveta Evrope. Kad može gospodin Mićunović, zašto ne bi mogla i gospođa Nada Kolundžija koja je izjavila da će se ona založiti svim silama da nijedan poslanik SRS ne bude u sastavu te delegacije, da ... (Predsedavajuća: Narodni poslaniče, koji član Poslovnika smatrate povređenim?) Prema tome, dame i gospodo, tražim da se u danu za glasanje... (Predsedavajuća: Narodni poslaniče, koji član Poslovnika smatrate povređenim?) Član 225. i član 226. Tražim da se u danu za glasanje Skupština izjasni o tome da li je ... (Predsedavajuća: Narodni poslaniče, od koga zahtevate obaveštenje na osnovu čl. 225. i 226?) Tražim obaveštenje i objašnjenje zbog čega se jedan deo Parlamenta odnosi ovako bahato? (Predsedavajuća: Kome upućujete zahtev za objašnjenje?) Tražim da se u danu za glasanje Skupština izjasni o tome.
Narodni poslaniče, upozoravam vas da zloupotrebljavate Poslovnik Narodne skupštine i da se sa omalovažavanjem odnosite prema Narodnoj skupštini i predsedavajućem. Molim vas da pozivanjem na pravo da se dobije reč, a na osnovu člana 100. Poslovnika Narodne skupštine, s pažnjom pratimo sopstvene obaveze pri korišćenju prava na reč. U ime svih narodnih poslanika molim službu, s obzirom na informacije koje je izneo narodni poslanik Momir Marković, bez obzira što nije uputio od kog organa i organizacije traži obaveštenje, da iz stenograma izdvoji sledeće: ''U ime Narodne skupštine tražim obaveštenje od generalnog sekretara Parlamentarne skupštine Saveta Evrope,'' službi generalnog sekretara i predsednika Parlamentarne skupštine Saveta Evrope, kao i biroa, ''ko je u ime Narodne skupštine i sa kojim ovlašćenjima i na koji način komunicirao sa Parlamentarnom skupštinom Saveta Evrope u poslednjih 96 sati?''I da to bude poslato zvanično Savetu Evrope. Narodni poslanik Nikola Savić želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, gospođo predsedavajuća, javljam se po članu 225. i 226. Postavljam pitanje vama, a ako nađete za shodno da to pitanje nije u vašoj nadležnosti, onda procenite kome da ga prosledite dalje i kome da ga uputite. Naime, postavljam pitanje – ko je odgovoran za ovo što se dešava vezano za našu parlamentarnu delegaciju u Savetu Evrope? Videli smo da delegacija nije otišla, a zasedanje je počelo. Ovde smo dobili predlog u kome se nalaze i neki poslanici koji nisu učestvovali na izborima. Želim da podsetim vladajuću većinu i ovu vlast da ta Evropska unija, kojoj toliko težite, ionako dovoljno ponižava Republiku Srbiju i srpski narod, kao i sve ovo u vezi naše delegacije, tako da nam nije potrebno učešće delegacija, jer smo ionako na određenoj crnoj listi kod njih. Možda je vama za utehu i to da nismo jedini koje EU potcenjuje. Ako ste pratili, možda ste primetili ovih dana da je baš u holu zgrade gde se održavaju sednice Saveta Evrope upriličena jedna izložba gde su sve zemlje predstavljene na odgovarajući način. Jedna od zemalja članica Evropske unije, tačnije Bugarska, predstavljena je jednom skulpturom u obliku, baš tako piše, "klozeta čučavca". Naravno, zvanična Sofija i Bugarska uložila je protest organizatorima izložbe. Oni su se po onom starom principu izvinili, ali ništa nisu učinili da to spreče, nego čak tu skulpturu nisu ni pomerili iz tog hola, već su je prikrili određenom crnom zavesom. Eto, jedna Bugarska, naš sused, koja je i članica EU, i simbolično je, a i suštinski, ostala iza crne zavese, jer znamo da mnogi zvaničnici EU govore o tome da je Bugarska crna rupa na mapi Evrope. To govorim zato da, ako i Srbija nekada uđe u EU, mi ćemo sigurno biti još crnja rupa na toj mapi Evrope i na nekoj eventualnoj izložbi koja bude bila upriličena Srbija bi možda bila na gori način predstavljena – možda nekim osakaćenim lešom ili nečim drugim. Zato vas zaista molim da ne doprinosite tome da Srbija, koja ima ionako negativan tretman i negativan položaj kod EU, da ne doprinosite i sami tome. Hvala.
Meni ste uputili pitanje o tome ko je odgovoran – odgovorna je Narodna skupština, što nije u roku od šest meseci potvrdila odluku o prethodnom sastavu delegacije ili donela odluku o novom izboru delegacije, u ovom slučaju parlamentarne delegacije za Parlamentarnu skupštinu Saveta Evrope, a kako za Parlamentarnu skupštinu, tako i za sve druge parlamentarne organizacije i institucije, u kojima naša Skupština učestvuje. Odgovornost je zajednička, a razlog za nedonošenje odluke do danas je nemogućnost da se postigne politički dogovor o sastavu nove delegacije, nakon izbora 11. maja i konstituisanja Narodne skupštine Republike Srbije. Ima reč narodni poslanik Petar Jojić i želi da govori o povredi Poslovnika i dobija reč na osnovu člana 100. stav 1.
Gospođo potpredsedniče, ja ću nastaviti pošto nisam imao vremena da prethodno obrazložim i da postavim pitanje na koje tražim odgovor. Naime, u opštini Kovin je dato mnogo zemlje iz državnog fonda u zakup individualnim poljoprivrednim proizvođačima i nekim firmama. Međutim jedna od tih firmi jeste korisnik zemljišta "NIC-KO Agrar" iz Banatskog Brestovca. On je izlicitirao zemljište po ceni od 37 hiljada dinara, ali je odbio, dakle, ova firma je odbila da zaključi ugovor o zakupu za 2008. godinu, uz obrazloženje da je cena visoka. U vezi sa tim, međutim, Komisija za izdavanje zemljišta u zakup odbila je, što je dobro uradila, da po svakoj ceni daje, po nižim cenama, a ne tržišnim, u zakup državno poljoprivredno zemljište. Tražim obaveštenje od strane ministra za poljoprivredu – da li je pokrenuo postupak raskida tog zaključenog sporazuma? Drugo, da li je pokrenut postupak za naplatu duga, jer se nalazi u posedu, a ne plaća, prema ovom izveštaju opštine, dakle,ne plaća zakup? Naseljeno mesto Skorenova ima 12 zakupaca koji su uzeli zemljište u zakup, ali ne plaćaju zakupninu. Takođe tražim odgovor, jer građani koji imaju nameru i žele da i oni koriste zemljište u poljoprivredne svrhe i to po tržišnim cenama traže da im se omogući, da se izvrši preparcelizacija tog zemljišta, kako bi mogli da uzmu 10, 20, 30 ili 50 hektara u zakup i da na taj način i oni obrađuju zemlju, da zemlja nije u parlogu, a s druge strane, da pare idu u budžet. Što se tiče ovih licitacija i što se tiče zaključenja vansudskih poravnanja, ne može Ministarstvo za poljoprivredu za krši Zakon o državnom poljoprivrednom zemljištu, a to čini od momenta donošenja Zakona, pa do današnjeg dana. Ne može se zaključivati vansudsko poravnanje, a da prethodno nije izvršeno veštačenje i procena tržišne vrednosti – da li se to zemljište može dati u zakup ili ne? To je slučaj u naseljenom mestu Pločica. Pločica je jedno divno mesto u opštini Kovin, u kojoj je postojalo jedno jako i dobro profitabilno preduzeće koje se bavilo, pored ratarstva, i stočarstvom. To stočarska farma, bila je za primer i ugled u celoj bivšoj SFRJ. Građani tog mesta nisu bili u mogućnosti da i oni učestvuju u zakupu poljoprivrednog zemljište tu u njihovom mestu. Zbog toga molim i tražim odgovor od Ministarstva za poljoprivredu – šta se to dogodilo, koji je status poljoprivrednog dobra koje je bilo u ovom mestu i ove farme? (Predsedavajuća: Tri minuta i 30 sekundi.) Moram se ponovo javiti. Nećete mi zameriti, ali moram vas zamoliti da mi to omogućite. Hvala lepa. [[Aplauz.]]
Ima reč narodni poslanik Dragan Šormaz, želi da govori o povredi Poslovnika i dobija reč na osnovu člana 100. stav 1.
Gospođo predsedavajuća, javljam se po članu 104. Meni uopšte nije jasno zašto ste obrazlagali. Tražio sam lepo da se izjasni Skupština, mogli ste da pređete preko toga. Onda ste tumačili na takav način nešto što ja uopšte nisam izgovorio. Znači, ja sam se pozvao na pismo koje je Savetu Evrope poslala predsednica Skupštine. Kakav crni Ivica Dačić?! U pismu lepo stoji ko je najavljen, kao članovi te delegacije, poslanici koji su bili članovi prethodne delegacije u prošlom mandatu, a da i sada imaju mandat poslanika. Kakav crni Ivica Dačić, ko ga je spomenuo?! Niko ga nije spomenuo. Ja sam se pozvao na pismo predsednice Parlamenta, a ne na prethodni saziv te delegacije. Zašto ste me na takav način tumačili? To je čista obmana javnosti. Neka se Parlament o tome izjasni. Priznajte jednom grešku. Ugledajte se na Borisa Tadića, kako je on priznao grešku. Čovek je rekao – jesmo, krali smo kad je bilo glasanje za izbor guvernera Narodne banke, Neda Arnerić nije bila tu, bila je u Bodrumu. Čovek je priznao! Jeste da je najodgovorniji Bojan Pajtić, koji nije odgovarao, nego je sada njegov potpredsednik i predsednik Pokrajinske vlade, ali je priznao. Priznajte na tom glasanju da ste i sada pogrešili. Pogrešili ste! Nije poslata delegacija, a danas je Politički komitet – tema KiM. Niste poslali delegaciju, a Savet Evrope je rekao da je mogla delegacija da dođe i verifikovao je delegaciju, to je činjenica. To što vi sada želite istragu, da vidite ko je, na koji način, došao do tih podataka i kako je to taj Savet Evrope mogao svakome da podatke da – pa to se zove demokratija, pa to se zove javnost u radu. To što vi krijete šta radite, ne znači da će Savet Evrope da krije šta radi. To što odlučuje jeste javno, zna se. Odlučili su ljudi, za njih je ta delegacija bila delegacija Srbije. Danas u 12.00 sati su to verifikovali, svidelo se to vama ili ne. Slavica Đukić-Dejanović je pogrešila što nije potpisala rešenje i nije poslala poslanike tamo da rade posao za koji su izabrani i to mora da se zna.
Narodni poslaniče, nije bilo prekršaja člana 104. Iz vašeg izlaganja je bilo jasno da hoćete sve informacije i moja je obaveza da vam sve informacije obezbedim. To je jedini razlog zašto sam tražila da deo stenograma bude u javnosti, ne može javnije, poslat i odgovarajućim institucijama, a članovi Poslovnika koji opisuju i propisuju rad i predsednika Odbora za inostrane poslove i predsednice Skupštine nisu prekršeni. Narodni poslanik Dragan Todorović želi da govori o povredi Poslovnika, pa dobija reč na osnovu člana 100. stav 1.
Dame i gospodo narodni poslanici, pozivam se na član 27. i član 104. Gospođo Čomić, ja sam siguran da vi niste imali apsolutno nikakvog udela u svemu ovome što se dešava vezano za delegaciju Parlamentarne skupštine Saveta Evrope, ali nemojte da vi, u ovom slučaju, ne samo da prihvatate krivicu, nego da dodatno na neki način dezavuišete ili dezinformišete i Skupštinu Srbije i javnost. O kakvom vi Ivici Dačiću govorite, o kakvom ministru, o Albijaniću i ostalom, ja stvarno ne razumem gospođo Čomić? Ko uopšte pominje Ivicu Dačića i Albijanića? Oni nisu bili u predlogu predsednika Skupštine Slavice Đukić-Dejanović, da budu članovi naše delegacije za Skupštinu Saveta Evrope. Vi dodatno govorite da zbog toga delegacija nije mogla da ide. Nije tačno! Nije otišla zbog toga što je Demokratska stranka želela da naša delegacija ne ode u Strazbur – to je osnovni razlog. Već su vam čitali sastav te delegacije koju je Savet Evrope potvrdio na osnovu dopisa predsednika Skupštine. Gospođo Čomić, koliko puta da vam objasnimo da Savet Evrope traži nešto od svakog parlamenta koji šalje svoju delegaciju. Vi dopisom iz Parlamenta obaveštavate ko je u toj delegaciji i oni pretpostavljaju da smo mi izabrali delegaciju, u skladu sa preporukama koje daje Savet Evrope. Mi nikada nismo imali isti broj muških i ženskih članova. Zbog toga nas Savet Evrope nije vraćao, kao što je prihvatao i dopise Dragoljuba Mićunovića, iako nikada Parlament nije glasao za tu delegaciju, kao što je prihvatio i delegaciju Predraga Markovića. On jednostavno nije ulazio u proceduru. Da je neko postavio pitanje prilikom verifikacije njihovih mandata u Savetu Evrope, onda mi moglo da dođe do problema i da se na neki način možda ta delegacija ne prihvati ili neki pojedini članovi te delegacije, ali suštinski ovde se radi o vrlo jednostavnoj stvari, da je DS obmanula pre svega javnost i da je DS sprečila odlazak delegacije u Savet Evrope. Postavlja se pitanje koji je motiv, zbog čega je to uradila? To je sada druga stvar, ali je činjenica da je to uradila DS. Ja ne znam kako više da vam dokažemo. Imate dopis predsednika Skupštine, imate potvrdu iz Saveta Evrope da je prihvaćena delegacija. Jedino je DS preuzela na sebe odgovornost, zbog čega mi danas nemamo u Strazburu članove naše delegacije. [[Aplauz.]]
Narodni poslaniče, sastav delegacije za multilateralne parlamentarne institucije, delegacija u Parlamentarnoj skupštini Saveta Evrope je tema tačke ovog dnevnog reda i delegacija koju menjamo je u sledećem sastavu: Članovi: Miloš Aligrudić, Tomislav Nikolić, Dragan Todorović, Dragoljub Mićunović, Miloš Jevtić, Željko Ivanji i Ivica Dačić. Zamenici članova delegacija u Parlamentarnoj skupštini Saveta Evrope su: Nataša Jovanović, Vjerica Radeta, Nataša Vučković, Donka Banović, Miloljub Albijanić i Andrea Galgo-Ferenci. Sekretar delegacije je Ratomir Milikić. To je tema tačke dnevnog reda. Mi ovu delegaciju menjamo, s tim što je deo radnog dana iskorišćen sa punim poslovničkim pravom na objašnjavanjeprethodnih pitanja, a sada smo u tački dnevnog reda – Odluka o delegaciji. Bez ikakve namere, jer ne mogu na bilo koji način da dezavuišem ili dezinformišem, čitam vam sastav delegacije. Narodni poslanici žele da imaju sve informacije i to je bio razlog zašto sam tražila da se dostavi Narodnoj skupštini ko je sa kojim ovlašćenjima i kada u poslednjih 96 sati komunicirao sa generalnim sekretarom, službama generalnog sekretara i predsednikom Parlamentarne skupštine Saveta Evrope, a u ime Narodne skupštine Republike Srbije. Dakle, vrlo precizno sam se izrazila sa ciljem da se nabave sve informacije potrebne za rad poslanicima u Narodnoj skupštini, a ime tada narodnog poslanika, a sada ministra unutrašnjih poslova, prvog zamenika i prvog potpredsednika Vlade Republike Srbije je u sastavu delegacije, koju menjamo. Narodni poslanik Dragan Todorović kaže da njega nisu prihvatili. Eto nama novih informacija. Da ne bi bilo manipulacija informacijama neovlašćenog pristupa informacija, to je razlog zašto sam smatrala da je najjavnije moguće da se cela Skupština obavesti o čemu se radi. Narodni poslanik Elvira Kovač želi da govori o povredi Poslovnika i dobija reč na osnovu člana 100. stav 1.
Poštovana potpredsednice, uvaženo predsedništvo, dame i gospodo narodni poslanici, ja sam jedna, tačnije prva na listi govornika o ovoj prvoj tački dnevnog reda i govoriću kada konačno počnemo raspravu. Sada sam se javila za povredu Poslovnika, član 104. Povređeno je dostojanstvo Narodne skupštine. Savez vojvođanskih Mađara ranije, a sada Mađarska koalicija, u prethodnom sazivu Narodne skupštine je imala tri poslanika, a sada četiri. Andrea Galgo-Ferenci od 18. jula 2007. godine nije poslanik i negde u septembru iste te godine 2007, promenjen je sastav ove delegacije, pa smatram da ja kao zamenik člana u toj delegaciji, u kojoj sam zaista radila, nadam da ću i u budućnosti imati prilike da radim i u ovoj delegaciji, pošto se nalazim u predlozima, ne mogu da kažem da zahtevam izvinjenje, ali vam predlažem da pre nego što pročitate ko su članovi delegacija da proverite da li se možda u međuvremenu sastav te delegacije nije još menjao. Povodom overasprave, ne želim da stojim ni na čijoj strani, smešno je što se i u medijima a i ovde, stekao utisak da postoji narodnjačka strana i vladajuća većina, da postoje dva bloka koja diskutuju. Kasno je, prekasno je da tek sada diskutujemo o ovoj temi. Kasnije, kada budem pričala baš o tački dnevnog reda, detaljnije ću obrazlagati zašto je kasno. Samo želim da objasnim da je besmisleno što pričamo o tome zašto je sada ova stara delegacija, da li je legalna, legitimna, jeste, nije. Zaista je gospodin Ivica Dačić bio član delegacije, ali u pravu su oni koji kažu, svi građani, a i svi mi, a ja sam malopre proverila na sajtu Parlamentarne skupštine Saveta Evrope, čiji su potencijali, odnosno akreditacije danas odobrene, na tom spisku baš zbog toga što oni nisu više poslanici se ne nalazi ime Ivice Dačića, kao što se ne nalazi ni gospodina Albijanića, koji je u međuvremenu postao direktor javnog preduzeća, ali ostali interesenti, dakle, a sve su akreditacije odobrene, sada su narodni poslanici, i svi, većina njih, sem Donke Banović, nalaze se u predlogu za novu delegaciju. Zato smatramo da je rešenje da niko nije otputovao juče, odnosno danas da niko ne prisustvuje zasedanju, zaista ne bih želela da koristim reč "skandalozno", ali nikako nije korisno za ovu zemlju i SVM nikako ne podržava to što mi danas nemamo predstavnika u Strazburu.
Još jedanput, nema prekršaja člana 104. Ja sam pročitala sastav delegacije o kojoj je ova Skupština odlučivala poslednji put i to je sastav koji u okviru ove tačke menjamo. Dakle, da ne bi bilo zabune, mogu da pročitam imena još jedanput. Narodni poslanik Dragan Todorović kaže – molio bih. Članovi važeće delegacije: Miloš Aligrudić, Tomislav Nikolić, Dragan Todorović, Dragoljub Mićunović, Miloš Jevtić, Željko Ivanji i Ivica Dačić. Zamenici članova: Nataša Jovanović, Vjerica Radeta, Nataša Vučković, Donka Banović, Miloljub Albijanić i Andrea Galgo-Ferenci. Sekretar delegacije je Ratomir Milikić. Ovo što je trenutno u toku je sednica Narodne skupštine na kojoj donosimo odluku o sastavu delegacije za Parlamentarnu skupštinu Saveta Evrope. Naš predlog, i to je jedini razlog zašto sam tražila i dodatnu informaciju o tome ko je, kako i sa kojim ovlašćenjima komunicirao sa generalnim sekretarom Parlamentarne skupštine, sa njegovim službama, sa predsednikom Parlamentarne skupštine i Parlamentarnom skupštinom u celini, a u ime i sa ovlašćenjima Narodne skupštine Republike Srbije. Odluku o delegaciji donosimo mi. Nadležnost Narodne skupštine je da promeni ovih sedam, plus šest imena, a sedam plus šest imena koje sam pročitala je naša poslednja volja glasanjem. Danas, odnosno kada završimo sve tačke tri dnevnog reda, glasaćemo o novom sastavu delegacije. Ovo je delegacija o kojoj je Skupština donela odluku. To je informacija koju ja imam kao zvaničnu informaciju o sekretara. Narodna poslanica Vjerica Radeta ustupa mesto za povredu Poslovnika narodnoj poslanici Nataši Jovanović, koji želi da govori o povredi Poslovnika, a na osnovu člana 100. stav 1.
Gospođo Čomić, dame i gospodo narodni poslanici, reklamiram član 104. zato što je prekršeno dostojanstvo Skupštine, ne zato što ste vi svojevoljno izrekli nešto što nije tačno, nego se javljam zbog koleginice Elvire Kovač. Naime, ona je, zamenom poslanika gospođe Ferenci-Galgo, u Narodnoj skupštini Republike Srbije, postala par meseci kasnije, ispraviće me ona ako grešim, poslanik svoje nacionalne partije – SVM. Mi smo imali izmenu i dopunu Odluke. Narodna skupština Republike Srbije se izjašnjavala o tome da je Elvira Kovač zamenik člana delegacije, umesto gospođe Ferenci-Galgo, tako da to što vam je dao gospodin Maksić, sekretar Odbora za inostrane poslove, jednostavno, nije tačno. Odluka je promenjena izmenom i dopunom Odluke – umesto gospođe Ferenci-Galgo, bira se Elvira Kovač. To je prva izmena. Od te delegacije je tačno to da je gospođa Slavica Đukić-Dejanović, uzimajući u obzir da je gospodin Ivica Dačić, prvi zamenik predsednika Vlade, potpredsednik Vlade, ministar unutrašnjih poslova, predsednik SPS, rođen 1. januara, to već znate, kao i gospodin Miloljub Albijanić, koji je napustio, i nama je čak i u Strazburu rekao da on jedva čeka da napusti funkciju narodnog poslanika, jer mu se žuri na to mesto gde ga je uputila njegova partija, oni ne mogu, po Poslovniku Saveta Evrope, jer pripadaju izvršnoj vlasti i više nisu poslanici, da budu članovi naše delegacije. Znači, ta odluka koju čitate, odnosno to što vi imate ispred sebe, nije tačno i nije poslednje, jer je posle toga bila izmena i dopuna za Elviru Kovač. Danas je u 11.00 časova Parlamentarna skupština Saveta Evrope, na osnovu dopisa Slavice Đukić-Dejanović, nama dodelila akreditacije. Opet se vraćam na početak priče od jutros. Celokupna obmana i javnosti i predsednika Skupštine je potekla od Dragoljuba Mićunovića. Lepo sam ga pitala u petak, pre nego što smo završili rad o tački dnevnog reda i kada je on trebalo dopisom nama da se obrati: da li je on siguran i da li on stoji iza tog tumačenja? Videli ste da je on stavio alternativno: moglo bi da bude da nam se uskrati akreditacija. Dakle, on je na sebe, kao predsednik Odbora i kao "otac demokratije" preuzeo odgovornost da mi danas ne budemo u Savetu Evrope. Ko je jedan čovek i odakle njemu ovlašćenja? Posle toga sam razgovarala i sa Boškom Ristićem i rekla sam "ti si pravnik, advokat, odakle Mićunoviću ovlašćenja da on tumači Poslovnik Saveta Evrope"? Tvrdila sam u petak da to nije tačno. Gospođo Čomić, sve i da se desilo da je u petak završena ova sednica koja je sada na dnevnom redu i da je u petak Skupština glasala o ovom sastavu delegacije, o kojem ćemo mi da govorimo, mi se protivimo tome da stranka koja se pojavljuje u novoj seriji sinoć od 20.00 časova, bude u delegaciji Saveta Evrope i u međunarodnim organizacijama. Znate, tamo nema Roske i nema "kugle", nema ko tamo da gleda šta će da se dešava. (Predsedavajuća: Tri minuta i 30 sekundi.) Zato i stoji da je sada već bivši član SRS član delegacije ispred SRS. Vidite, sada ću da vam dostavim ovo, gospođo Čomić, gde su bili Ivica Dačić i Albijanić, tu su sada crtice. Dakle, tu će biti popunjena mesta. Kasnije ću da nastavim, a gospodin Todorović kaže da je stvarno iscrpljen, jer toliko su ga ovi naši argumenti ubedili, da čovek ne može stoti put da sluša jedno isto.
Molim vas da se setite da postoji član 104. Poslovnika, koji nas obavezuje na ophođenje jednih sa drugima. Niko ne može da menja delegaciju u Parlamentarnoj skupštini Saveta Evrope, osim Narodne skupštine. Vaše isticanje da postoje crtice umesto nekih imena lako bi se moglo podvesti pod omalovažavanje Narodne skupštine. Dakle, samo Narodna skupština ima ovlašćenja da menja sastave delegacije u parlamentarnim institucijama i organizacijama. Narodna poslanica Vjerica Radeta želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, javljam se na osnovu člana 104. Poslovnika Narodne skupštine, i to u odnosu na vas, gospođo Čomić, a pre toga u odnosu na gospođu Nadu Kolundžiju. Naime, u svom prepodnevnom javljanju Nada Kolundžija je pokušala da objasni kako je SRS odgovorna zato što mi danas nemamo delegaciju u Parlamentarnoj skupštini Saveta Evrope, što nije tačno, i što su poslanici SRS na jedan vrlo slikovit način pre podne objašnjavali i, verujem, objasnili i ubedili građane da je pravi problem u tome što DS nije želela i nije imala interes da mi danas imamo svoju delegaciju u Parlamentarnoj skupštini Saveta Evrope. Čuli ste i koji su sve razlozi zbog čega je to tako, ali gospođa Nada Kolundžija u jednom momentu reče kako su svi, koji danas sede u ovom parlamentu, narodni poslanici – zato što su im svima jednog dana verifikovani mandati. Da, to je tačno, ali podsećam gospođu Nadu Kolundžiju da je bio verifikovan mandat, recimo, Dragiši Đokoviću, kao poslaniku DSS i u to vreme, kada su ga preoteli oni iz DS, nisu imali politički interes, jer je tada skoro stopostotno ovaj parlament bio protiv uvođenja tih fantomskih grupa. Setite se Bogoljuba Karića i kupovine nekih narodnih poslanika i formiranja poslaničke grupe stranke koja nije izlazila na izbore. Tada je DS htela da se pokaže da je demokratska, pa je u tom momentu uzela Dragišu Đokovića, obećala mu mandat narodnog poslanika, pa se onda ipak predomislila, pa su ga ostavili jedno vreme bez mandata, da se "demokrate" ne bi obrukale. Takođe, sećamo se i čuvene pravne zablude nekih profesora pravnog fakulteta. Odlukom Vrhovnog suda, dokazani plagijator Stevan Lilić i još neki pravnici kojima je bio verifikovan mandat, pa kada ste oteli mandate DSS, sud vratio te mandate, pa onda oni podnosili ostavke, nakon podnetih ostavki ponovo se, zamislite, vratili u Parlament i tada su veliki pravnici rekli da su u pravnoj zabludi. Dakle, to samo govorim nekim najplastičnijim primerima – šta vi iz DS zapravo smatrate demokratijom. Samo ono što je u vašem trenutnom interesu. Gospođo Čomić, izvinjavam se, vidim da su prošla tri minuta, ali je neverovatno koliko vam vremena treba da izađete sa nekim argumentom i da nas ubedite da ste u pravu vi a ne mi, a očigledno je da ne možete da nas ubedite... (Predsedavajuća: Tri minuta i 30 sekundi.) Završavam, hvala. Mi od 10.00 časova raspravljamo o tome, a vi ste tek pre petnaest minuta izašli sa argumentom da delegacija danas nije otišla u Strazbur zato što je član delegacije Ivica Dačić, koji je u međuvremenu postao ministar, a videli ste da to nije argument, odnosno da to ne stoji na sajtu Saveta Evrope. [[Aplauz.]]
Nema povrede člana 104. Obmanuli ste javnost citiranjem da sam rekla da je razlog Ivica Dačić. Molim vas da pažljivo upotrebljavamo reči za govornicom ako citiramo druge i da pažljivo slušamo. Uvidom u stenogram možete da vidite da je ime bilo spomenuto samo kao jedno od mnogih, kao razlog, vrlo opravdan, da delegaciju treba menjati zbog toga što se nalazimo u tački dnevnog reda – Donošenje odluke o sastavu delegacije za Parlamentarnu skupštinu Saveta Evrope. Dakle, ne radi se ni o kakvoj argumentaciji druge vrste, no očigledne potrebe da se delegacija današnjom odlukom formira, da se Generalni sekretarijat Parlamentarne skupštine Saveta Evrope o tome obavesti i da naša delegacija može da radi u korist Srbije. Reč ima narodni poslanik Dobrislav Prelić, želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, reklamiram povredu člana 104 – dostojanstvo Narodne skupštine. Naime, gospođa Nada Kolundžija i gospodin Dragoljub Mićunović su danas na najgori mogući način prekršili Poslovnik Narodne skupštine, obmanjujući i narodne poslanike i javnost Srbije i građane Srbije zbog čega nemamo delegaciju u Parlamentarnoj skupštini Saveta Evrope. Na svu sreću, građani Srbije su mogli da čuju pravu istinu, da čuju činjenice, argumente, pre svega od poslanika SRS, jer mi iznosimo isključivo i samo činjenice. Pokušaj prebacivanja odgovornosti i svaljivanja krivice na SRS više je nego nekorektan, ali građani Srbije su tu da ocene rad svake poslaničke grupe i svake političke partije. Zbog čega ovo kažem? Zbog toga što sam rekao da su izbori jedino merodavni za to koliko će koja politička partija imati predstavnika ovde u Parlamentu. To su građani Srbije nesumnjivo pokazali 11. maja. SRS samo traži da se ispoštuje volja građana i da ovde sedi 78 poslanika SRS, jer je to bila želja građana Srbije. Naime, gospodin Nikolić znao par puta meni da kaže da će biti raspisani izbori u mojoj opštini i došlo je vreme da su raspisani, doduše izbori za savete mesnih zajednica, ali i to su izbori koji su merodavni i gde učestvuju sve političke partije. Imate, gospodine Nikoliću, pozdrav od predsednika opštine Milana Ćuka, srpskog radikala, sa B92, ne sa ove vaše izdajničke televizije, već iz Bačkog Brestovca gde su juče održani izbori i gde je SRS ponovo, od 11 mandata, osvojila devet. Vaša lista, gospodine Nikoliću, učestvovala je na izborima, kao i lista DS, koja je osvojila dva mandata. Što bi rekla Seka Sabljić: "Vaša lista je osvojila konkludentna radnja". Građani opštine Odžaci umeju da prepoznaju izdajnike i znaju da stanu iza ljudi koji to zaslužuju, a ova skupštinska većina je uspela da obmane građane Srbije 11. maja, ali sam siguran da im na sledećim izborima to neće poći za rukom. Hvala vam. [[Aplauz.]]
Narodni poslaniče nema povrede člana 104, ali vas upozoravam da svoje izlaganje samerite rečima sa članom 104, jer ovakva vrsta upotrebe reči i ophođenja jednih sa drugima je s one strane ivice tolerancije, kada je primena Poslovnika u pitanju, tako da vas upozoravam za sledeći put. Narodni poslanik Tomislav Nikolić želi da govori o povredi Poslovnika. Odustao je. Narodni poslanik Srđan Milivojević želi da govori o povredi Poslovnika i dobija reč na osnovu člana 100. stav 1.
Poštovana gospođo predsedavajuća, dame i gospodo narodni poslanici, građani Srbije, pozivam sve poslanike u ovoj sali da pristupimo raspravi po dnevnom redu, jer mi na dnevnom redu imamo sastav ovih parlamentarnih delegacija i ne vidim nikakvu potrebu da o sastavu tih delegacija govorimo raspravljajući kroz povredu Poslovnika. Istovremeno moram da reklamiram povredu Poslovnika čl. 103. i 104, jer ovde se grubo vređa DS, prof. Mićunović i gospođa Nada Kolundžija. Postoji u psihologiji ljudi jedna interesantna činjenica, da čovek može da razume drugog čoveka samo do nivoa svoje inteligencije. To isto važi i za prirodne fenomene i prirodne procese. Razumem da je nekima teško da razumeju prof. Mićunovića i gospođu Nadu Kolundžiju i da pokušavaju na takav način da optuže DS, da DS vrši opstrukciju parlamentarnog rada. Ali ako nas ne razumete, mislim da razumete gospođicu Marinu Raguš. Ona je jutros jasno i nedvosmisleno kazala da smo mi svedoci opstrukcije parlamentarnog rada, jer vi ne želite da predstavnici SNS budu u ovim delegacijama. Ne želim da čitam šta vam je kazala gospođa Marina Raguš. Mogu to da uradim, ali mislim da ne treba trošiti vremena. (Gordana Pop-Lazić, sa mesta: Hajde.) Nema potrebe, gospođo Pop-Lazić. Kome oči nisu pomogle, neće ni trepavice. Mislim da je vreme da se pristupi raspravi po dnevnom redu i da zaista sednemo ovde i raspravimo ko će činiti parlamentarne delegacije, uvažavajući činjenicu da su svim poslanicima u ovoj sali mandati verifikovani. Hvala. [[Aplauz.]]
Nema povrede članova koje ste citirali, a za izlaganje narodnih poslanika koje ste pomenuli da su počinili povredu, ja bih izrekla upozorenje, pa onda i mere na koje me obavezuje član 106. Poslovnika Narodne skupštine. Reč ima narodni poslanik Paja Momčilov, želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, poštovana predsedavajuća, reklamiram član 104. Sigurno se nećemo složiti da li je on povređen ili nije, ali i pored toga hoću da kažem dve-tri stvari. Biću vrlo kratak. Prvo, nesumnjiva je velika politička šteta koja je naneta državi Srbiji i ovom parlamentu neodlaskom naše parlamentarne delegacije na sastanak koji je u toku. Da obrazlažem ne treba, to je više nego jasno. Ono što je notorna činjenica koju hoću vama da prikažem jeste da je centralnoevropska inicijativa jedna od evropskih institucija gde ima 18 zemalja članica i Parlamentarna skupština te centralne evropske inicijative je održana 18. novembra prošle godine. Budući da sam član naše delegacije, a bio sam i u prošlom sazivu, u ovom zasedanju 18. novembra učestvovala su dva predstavnika ovog parlamenta, našim predstavnicima nije bio uskraćen odlazak na Parlamentarnu skupštinu evropskih zemalja, i mi smo tamo našu zemlju predstavljali, nas dvojica. Vođa delegacije je bio gospodin Ivan Jovanović, to je mlad čovek, poslanik DS, koji je predstavljao i vodio našu delegaciju na jedan način na koji može da nam imponuje. Na tom zasedanju naša delegacija je imala i te kako šta da kaže i bila je jako zapažena. Učestvovali smo i u Odboru za ekonomske odnose i u Odboru za političke odnose. Nametnuli smo narednu temu, koja će biti raspravljana na narednoj seansi ove asocijacije, a bilo je veoma zapaženo i izlaganje našeg šefa delegacije koji je imao i susrete sa drugim delegacijama, recimo, sa italijanskom, koja je glavna u ovoj inicijativi. Prema tome, ona vaša objašnjenja ne stoje, one zamene teza koje vi činite da bi opravdali nešto što se opravdati ne može, nisu nam potrebne. Gospođo predsedavajuća, znam da vašom krivicom nije došlo do tog nesporazuma, poslanici SRS neće vam dozvoliti da ovde neko izađe, pa da paušalno kaže da su srpski radikali zbog toga krivi. Oni su se uvek odazvali svom zadatku i učestvovali u svim delegacijama i na jedan primeren način zastupali interese i naše države i ovog parlamenta. Samo da vam kažem jednu stvar. Kad neke stvari koje su trošne i koje su neodržive hoćete silom da zadržite, možete još veću štetu samo da nanesete. Kome? Neću da obrazlažem. Vi sami razmislite o tome. Prema tome, mislim da je dovoljno elemenata, da je sasvim jasno da ne stoje ovi razlozi koje ste navodili, dva postojeća člana iz prošlog saziva predstavljali su krajem prošle godine našu zemlju, a centralna evropska inicijativa, da li znate ili ne znate, jeste zabavište ili predvorje EU i glavni cilj svih zemalja je da se sve zemlje što pre priključe EU. Hvala vam. [[Aplauz.]]
Narodni poslaniče, način i procedura formiranja parlamentarnih delegacija je različita za svaku od parlamentarnih institucija i organizacija i trenutno se u tački dnevnog reda radi o parlamentarnoj organizaciji za Parlamentarnu skupštinu Saveta Evrope. Rekla sam da su različite za različite parlamentarne institucije i organizacije. Parlamentarna skupština Organizacije za evropsku bezbednost i saradnju – jedna pravila, Parlamentarna skupština Crnomorska inicijativa, Parlamentarna skupština NATO, Skupština pravoslavnih zemalja, Skupština Mediterana, Srbija učestvuje u priličnom broju, srećom, i sve određuje Skupština, ali su procedure različite, tih organizacija i nas, u odnosu na proceduru koju ima Parlamentarna skupština Saveta Evrope. Samo to naglašavam. Zahvaljujem na pomoći narodnom poslaniku Draganu Todoroviću. To nema nikakve veze sa izborom, ali narodni poslanik Paja Momčilov je to izgovarao kao povredu Poslovnika. Nema povrede člana 104., materijal za ovu sednicu i postupci Narodne skupštine, i predsednika Odbora su bili u skladu sa Poslovnikom i članom 239. i njihovim ovlašćenjima. Narodni poslanik Dušan Marić želi da govori o povredi Poslovnika i dobija reč na osnovu člana 100. stav 1.
Dame i gospodo, javljam se na osnovu člana 226, tražim obaveštenje od ministra pravde – ko je, kada, zbog čega i na osnovu kojih ovlašćenja povukao međunarodne poternice za šiptarskim teroristima, Hašimom Tačijem i Agimom Čekuom?! Podsećam, poternice protiv ove dvojice terorista su podignute zbog teških zločina koje su pripadnici tzv. OVK potčinili nad srpskim i nesrpskim stanovništvom pre i nakon okupacije KiM. Telegrafski podsećam na te zločine, 250 hiljada proteranih Srba, 400 porušenih i oskrnavljenih pravoslavnih grobalja, 150 porušenih crkava i pravoslavnih manastira, više od četiri hiljade ubijenih i nestalih, među njima i 500 kidnapovanih za koje se pretpostavlja da su bili žrtve trgovine organima. Podsećam da su šiptarski teroristi ubili više od 100 pripadnika albanskog narodna koji su bili lojalni građani Republike Srbije. Međunarodnu poternicu protiv Agima Čekua i Hašima Tačija raspisao je Okružni sud u Prištini. Po našem domaćem pravu jedino je taj sud bio vlastan da tu poternicu i povuče. Pročitaću vam izjavu Danice Marinković, koja je kao istražni sudija Okružnog suda u Prištini i donela odluku o podizanju ovih poternica. Poternice može da povuče samo sud koji ih je i izdao. Okružni sud u Prištini je izdao poternice 2000. godine, ali ih nije povukao, što znači da prilikom povlačenja nije ispoštovana procedura. "Saslušala sam po celoj Srbiji 150, 200 svedoka i prikupila puno dokaza. U jednom trenutku je došao tadašnji ministar pravde Vladan Batić i tražio mi predmete, jer su Ministarstvu bili potrebni zbog Haškog tribunala. Od tada mi predmeti nisu vraćeni. Ne znam ni kako je povučena crvena poternica, znam samo da je ja nisam povukla". Podsećam da je poternica povučena u vreme kada je premijer Vlade Srbije bio član DS, Zoran Živković, a ministar unutrašnjih poslova Dušan Mihajlović. Članovi Udruženja porodica poginulih i nestalih sa Kosova i Metohije sumnjaju da je povlačenje poternica prethodilo uzimanje novca od strane Zorana Živkovića i Dušana Mihajlovića. Citiram njihovu izjavu: "Sumnjamo da su poternice povučene za veliki novac i da su se bivši premijer i ministar bogatili nad srpskim žrtvama. Pet godina nismo imali pojma da su skinute, dok nismo pročitali u novinama." Da ne bih dužio, pošto mi ističe vreme, podsećam na jednu situaciju u kojoj se trenutno Srbija nalazi. Srbiji danas otimaju deo njene teritorije. U isto vreme Srbija amnestira kolovođe pobune šiptarskih terorista, koji joj otimaju teritoriju. U istom trenutku Srbija raspisuje nagradu za glavu Ratka Mladića i Gorana Hadžića, ljude koji su se u proteklih 15 godina borili za odbranu teritorije Srbije, teritoriju Republike Srpske i Republike Srpske Krajine. [[Aplauz.]]
Narodni poslanik Petar Jojić želi da govori o povredi Poslovnika i dobija reč na osnovu člana 100. stav 1.
Gospođo potpredsedniče, javljam se u smislu odredaba čl. 225. i 226., obraćam se vama, s tim što tražim obaveštenje – po kom je pravnom osnovu društveno poljoprivredno preduzeće "Dolovo" u posedu zemljišta površine od 764 hektara u katastarskoj opštini Mramorak, takođe, i AD "Zlatar Mramorak" koje je u posedu zemljišta površine 492 hektara, a ne plaćaju zakupninu, prema podacima koje sam dobio od opštine Kovin? Opština Kovin spada u najveće opštine po površini, koju poseduje, uključujući tu i Delibatsku peščaru, a pre svega to su naselja Bavanište, Pločica, Skorenovac, zatim Gaj, Deliblato, Dubovac itd. Međutim, u ovoj opštini se, moram da ponovim, jer nisam sve obuhvatio, koristi poljoprivredno zemljište, a zakupci ne plaćaju zakupninu. U naseljenom mestu Skorenovac ima zaključenih 11 ugovora, pri čemu zakupci duguju velike pare u evrima, a u posedu ovih nelegalnih posednika je 1.224 hektara. Što se tiče Pločice, moram reći da je to područje u kome je uništena poljoprivreda, uništeno je poljoprivredno preduzeće, koje je, kao što sam malopre rekao, izuzetno dobro gazdovalo, a tako je i sa ostalim selima i naseljenim mestima u opštini Kovin. Dalje, u Gaju, takođe, obrađuju poljoprivredno zemljište, a državi ne plaćaju zakupninu. Ovo može samo da se dogodi u državi Srbiji, da neko uđe nasilno u posed, da neće da zaključi ugovore, da neće da plati cenu, da neće da učestvuje na licitaciji, a da ga Ministarstvo za poljoprivredu i opština Kovin amnestiraju i da mu dozvole da na taj način može da koristi i da se bogati. Zbog toga, ukazujem na to da je opština Kovin jedna od opština u Vojvodini, uključujući i Deliblatsku peščaru dužine 40 kilometara, jedna od važnih i strateških opština, ali poljoprivreda je u ovoj opštini uništena, zahvaljujući nerazumnoj i nekorektnoj Vladi Republike Srbije prema individualnim poljoprivrednim proizvođačima, koji žive od toga. A industrija i preduzeća, i šećerana u Kovinu ne rade, osim individualnih poljoprivrednih proizvođača koji pošteno rade. Sve ostalo vam je pošteno –pod znakom pitanja. Hvala vam. [[Aplauz.]]
Reč ima narodna poslanica Elena Božić-Talijan. Želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, čl. 225. i 226., pitanje za Borisa Tadića: Srpska radikalna stranka ima informaciju da američki ambasador, Kameron Manter, zahteva od Borisa Tadića da se Tomislavu Nikoliću i njegovoj grupi građana koja nelegalno sedi u Parlamentu obezbede prava koja im prema Ustavu i zakonu ne pripadaju? Američki ambasador, zaštitnik tzv. Napredne stranke traži kršenje Ustava, kršenje zakona, prekrajanje izborne volje građana, kako bi na otetim mandatima SRS Tomislav Nikolić, koji nelegalno sedu u Parlamentu...
Narodna poslanice, me možete u toku izlaganja bilo koga optužiti za nelegalno sedenje u Parlamentu, jer to nije slučaj. Tako da vas molim da povedete računa kada se obraćate drugim narodnim poslanicima. Svih 250 narodnih poslanika imaju potvrđen mandat i sva prava i obaveze koja iz tog mandata proizilaze, te se ne može upotrebljavati izraz – nelegalno sedite u Parlamentu, jer to nije istina i time ugrožavate dostojanstvo Narodne skupštine, obmanjujete javnost i Narodnu skupštinu.
Gospođo Čomić, do sada ste uvek lepo citirali francuskog prirodnjaka i pisca Bifona, ''stil to je sam čovek'' i dopuštali ste i time izuzimali svoju odgovornost od načina na koji poslanik prezentuje i obrazlaže ono što ima da kaže, te i u ovom slučaju ne snosite nikakvu odgovornost za ono što ja izgovaram.
Snosim odgovornost, zbog toga što ugrožavate dostojanstvo Narodne skupštine. Poslanici su prekidani samo u slučaju kada su stanje u Skupštini nazivali nelegalnim, kada su narodne poslanike koji imaju potvrđen mandat i sva prava i obaveze nazivali građanima, grupama građana, nelegalnim, nelegitimnim. Dakle, upotrebljavali uvredljive izraze, vređali dostojanstvo Narodne skupštine, obmanjivali javnost i prelazili granicu koju toleriše član Poslovnika, koji propisuje na koji način se ophodimo jedni prema drugima. To nije stil, to je uvreda i to je za sankciju. Zbog toga su narodni poslanici prekidani, jer ova Skupština ima 250 narodnih poslanika sa potvrđenim mandatima i sa svim pravima i obavezama koje mu iz mandata proizilaze.
Nastaviću i slobodno me prekinite ako mi slučajno izleti opet ''da nelegalno sede''. SRS stalno ukazuje i upozorava na direktni politički uticaj ambasadora SAD i Velike Britanije i njihovo mešanje u unutrašnje stvari naše zemlje, a to aktuelni režim ne samo da dozvoljava, nego je postao običan instrument za sprovođenje volje i interesa ovih ambasadora i poznatih tajkuna. Potezi Borisa Tadića i DS nas posebno zanimaju i zbog sve većeg političkog približavanja DS i tzv. Napredne stranke. Vučić i Nikolić redovno dobijaju pohvale od predstavnika vlasti da se stranka Tomislava Nikolića približila u svojim stavovima Borisu Tadiću. Jedan ministar u Republičkoj vladi otvoreno govori o ovoj bliskosti između DS i tzv. Napredne stranke u intervjuu koji je objavljen ovih dana. Citiram dotičnog ministra: "Vučić i Nikolić ne mogu da napadnu Tadića pošto sa njim piju kafu redovno. Vučić sedi i pravi planove sa Đilasom. Pogledajte, Skupština Grada Beograda finansira ''Pravdu''. Kada govorimo o rekonstrukciji Vlade, mislim da je približavanje Tomislava Nikolića Borisu Tadiću jedina pozitivna stvar". Ovo kaže ministar u Republičkoj Vladi, a on valjda najbolje zna šta rade vladajuće stranke. Ne moraju više Vučić i Nikolić da se muče da dokazuju da su opozicija, sada više nema nikakve sumnje da je tzv. Napredna stranka deo fronta vladajućih stranaka. Videli smo da se Tomislav Nikolić iz sve snage trudi da učvrsti veze sa DS, pa je nedavno objašnjavao kako je bio u posebnoj vrsti prijateljstva sa Zoranom Đinđićem. Prema ponašanju vladajuće većine, jasno nam je da će na sve moguće načine pokušati da ispune zahteve američkog ambasadora, ali tražimo, bez obzira na to, da Boris Tadić odgovori da li će i ovoga puta da dozvoli mešanje američkog ambasadora u politički život u Srbiji. Da li namerava da ispuni ove zahteve ambasadora Mantera koji se tiču svete krave, odnosno Tomislava Nikolića i Napredne stranke i da li je Boris Tadić spreman da prekrši Ustav i zakon kako bi učinio ustupke Nikolićui obezbedio mu u Parlamentu prava koja mu ne pripadaju? Hvala. [[Aplauz.]]
Reč ima narodni poslanik Petar Jojić. Želi da govori o povredi Poslovnika i dobija reč na osnovu člana 100. stav 1.
Gospođo potpredsedničke Narodne skupštine, shvatite me, molim vas, zbog velikog značaja želim da govorim i zatražiti jedno obaveštenje o onome što interesuje građane opštine Kovin. U smislu odredaba čl. 225. i 226. postavljampitanje i tražim obaveštenje i molim da mi Ministarstvo za poljoprivredu odgovori na sledeće – koji je statut pašnjaka na teritoriji opštine Kovin, a pre svega u naseljenom mestu Pločica, Skorenovac, Bavanište, Mramorak, Deliblato, Šumarak, Gaj, Dubovac, s tim što molim da se, u smislu odredbe člana 9. Zakona o vraćanju utrina i pašnjaka selima na korišćenje, utvrdi ko je u posedu, je li selo ili nije selo, je li to uživaju i koriste seljaci, jer je ovim zakonom, a članom 9. Zakona o vraćanju utrina i pašnjaka normirano i predviđeno da se i pašnjaci i utrine vraćaju selima. Po kom pravnom osnovu i ko se nalazi danas, na današnji dan, u posedu, jer su građani u mnogim naseljenim mestima oštećeni, oni ne mogu i nemaju gde da isteraju svoju stoku na pašnjak, a poznato je da su još od Marije Terezije i od Rimljana, do današnjeg dana, takoreći, pašnjaci bili u Srbiji jedna velika prednost, gde su građani mogli da napasaju svoja stada. Dakle, poljoprivrednici naseljenih mesta u opštini Kovin, čitave Srbije, u stvari, moraju dobiti svoja prava, kako je to regulisano Zakonom iz 1992. godine. Nema promene namene, a imam saznanja da su mnogi mafijaši promenili namenu pašnjaka, da su preorali pašnjake i zasejali i koriste kao ilegalci neosnovano i bez ikakvog pravnog osnova. Tako se nedavno dogodilo i u naseljenom mestu Omoljica, došla su nepoznata lica i sa pet traktora preorala pašnjak građana naseljenog mesta Omoljica. To je prijavljeno policiji i Ministarstvu za poljoprivredu, ali osim toga što je Ministarstvo za poljoprivredu izašlo na lice mesta, drugih mera nema. Ovde se radi o krivičnom delu i tu moraju da preuzmu odgovarajuće mere državni organi, pre svega tužilaštvo i policija, da bi građani napokon mogli da ostvare prava koja su im zagarantovana Ustavom o vraćanju utrina i pašnjaka. Ne smemo dozvoliti da selima mafijaši oduzmu pašnjake. Hvala vam. [[Aplauz.]]
Da li još neko od predsednika ili ovlašćenih predstavnika poslaničkih grupa želi reč? (Ne.) Ako ne, prelazimo na redosled narodnih poslanika prema prijavama za reč u jedinstvenom pretresu o Predlogu odluke o utvrđivanju sastava stalnih delegacija Narodne skupštine Republike Srbije u međunarodnim parlamentarnim institucijama. Prva od prijavljenih za reč, narodna poslanica Elvira Kovač, a posle nje narodni poslanik Slobodan Samardžić.
Poštovana predsednice, uvaženo predsedništvo, dame i gospodo narodni poslanici, dugo sam razmišljala, imala sam vremena od 10.00 sati jutros pa do 16.15 koliko je sada, kako obrazložiti zašto mi danas nemamo predstavnike Skupštine Srbije u parlamentarnoj skupštini Saveta Evrope. Šta reći sa tog stanovišta da Savez vojvođanskih Mađara i skoro ceo Poslanički klub manjina podržava ovu vladu, ne uvrediti nikog, a ipak objasniti građanima Srbije zašto je do ovoga došlo. Poštovani građani, bez obzira što smo danas takoreći radili mimo dnevnog reda, odnosno uglavnom su se poslanici javljali po povredama Poslovnika, čuli smo jako puno argumenata i sa jedne i sa druge strane zašto je do svega toga došlo. Kao neko ko je bio i u prethodnom sazivu Parlamentarne skupštine Saveta Evrope, odnosno u Delegaciji Skupštine Srbije, nadam se i u uskoro novoizabranoj, najpre želim da apelujem na sve vas da ne tražimo krivce jedni u drugima zašto je do svega ovoga došlo. Tužna je činjenica da je do toga došlo, da sada kada traje zimsko zasedanje Parlamentarne skupštine Saveta Evrope, mi nismo tamo i očigledno nećemo ni otići. Želela bih samo da objasnim nekoliko poluistina, možda je jaka reč čak i poluistina, ali nekoliko nesporazuma oko toga šta se sve dešavalo sa našom delegacijom, odnosno šta se dešava sa našim delegacijama. Kao što svi znamo, izbori na svim nivoima, između ostalog i parlamentarni izbori, bili su održani 11. maja 2008. godine, 16. juna su verifikovani mandati i novi saziv Narodne skupštine je počeo svoj rad. Činjenica da je početkom septembra došlo do raspada jedne od najvećih opozicionih stranaka na našoj sceni i ne želim da me iko pogrešno protumači, ali nažalost tu su nastali problemi. Želim da se ogradim od toga da ovo nije problem. Jednostavno, Skupština Srbije je ranije uspevala da i odbore i delegacije koje bira dogovora na tzv. konsultacijama šefova poslaničkih grupa sa predsednicom iliti predsednikom Skupštine i jednostavno smo do tih radnih tela odbora – delegacija dolazili tzv. konsenzusom, kompromisom, uglavnom su za to svi glasali, bez obzira da li pripadaju opozicionim partijama ili vladajućoj većini. Sećam se kada je došlo do spomenute izmene delegacija u kojoj sam ja izabrana, pošto je došlo do promene narodnih poslanika, ja sam naknadno u prethodnom sazivu postala poslanik, 212 poslanika je glasalo za to, zato što je tada postojao dogovor. Sada je predsednica Skupštine, gospođa Slavica Đukić-Dejanović, probala da sa šefovima dođe do kompromisnog rešenja izbora delegacija i članova RIK, koja je druga tačka ovog vanrednog zasedanja, to odlaganje je trajalo sve do tada dok smo se nadali, dok se smatralo da je moguće doći do kompromisnog rešenja. Nažalost, do ovoga nije došlo. Još jednom naglašavam, ne želim da prebacujem krivicu ni na koga, ali smatram da smo i ranije znali da do tog kompromisa neće ni doći. Sada smo u situaciji i nadamo se da ćemo konačno izabrati te delegacije, da će najverovatnije za te nove delegacije glasati isključivo vladajuća većina ili još određene opozicione stranke, sigurno neće glasati svi poslanici. Ova tačka dnevnog reda je mogla da bude stavljena na dnevni red mnogo ranije. Meni je ovo trebalo da bude šesti put da idem u Strazbur, ne želim da bude ovo lična promocija, ali Poslanički klub manjina je nastao prvi put u prethodnom sazivu Skupštine. SVM jedno vreme nije imao svoje poslanike i nikada nije bio u prilici da dobije mesto u ovako bitnoj delegaciji. Sada smo ga dobili i lično sam svoj posao shvatala veoma ozbiljno, jer sam svaki put kada su bila ta zasedanja, zimsko, prolećno, letnje i jesenje, od prvog dana do poslednjeg prisustvovala svim sednicama, odnosno sednicama odbora kojima pripadam. Nažalost, već tokom letnjeg zasedanja te pomenute Parlamentarne skupštine Saveta Evrope u junu je došlo do problema za koji svi znamo, i javnost i novinari su to ispratili – da smo otputovali u Strazbur, bili smo u Strazburu svega jedan dan i onda smo morali da se vratimo. Znači, opet je došlo do loše koordinacije, delegacija je poslata u Strazbur, pa je jednostavno morala da se vrati. Znači, već tokom letnjeg zasedanja nismo mogli da radimo ozbiljno. Jesenje zasedanje je prošlo, bez obzira što je tada već bio konstituisan novi saziv bili smo u Strazburu, ali stara delegacija. Tada je trebalo ozbiljnije da razmislimo i da vidimo da smo u vremenskom škripcu, da je trebalo do januara definitivno izglasati nove delegacije, makar za njih glasala samo ova vladajuća većina, međutim, to nismo uspeli. Prošle nedeljeje bio jedan zakasneli pokušaj da izaberemo novu delegaciju, ali proverila sam, po Poslovniku, ta nova delegacija je trebalo da se prijavi nedelju dana ranije. Znači, svakako bismo zakasnili sa njom. Pomenula sam da nije problem u osobama, jer se nova i stara delegacija možda u više od 80% imena tih poslanika poklapaju, radi se o skoro istim ljudima. Sada je mogao bar neko da otputuje. Zaista sam bila tužna jer smatram da je to za Srbiju i za građane Srbije, koji su 11. maja pokazali da su se zaista opredelili za evropske integracije, nečuveno i poražavajuće da naša zemlja i da ovako bitna institucija kao što je Narodna skupština Republike Srbije jednostavno ne pokazuje da zaista želi da sarađuje sa poslanicima iz evropskih zemalja, da želi da učestvuje u radu tako bitnih institucija. Jednostavno, nismo pokazali dobru volju i nismo uspeli da pokažemo da smo ozbiljni. Sada se u novinama pojavljuju izjave da će se do marta rešiti problem, ne znam tačno, ali ostale delegacije imaju nekoliko zasedanja u toku godine, ne znam kada je sledeće. Što se tiče ove famozne, koju danas najviše spominjemo, sledeće zasedanje je u aprilu. Iskreno se nadam da ćemo do tada naći rešenje. Apelujem na sve vas, bez obzira na međustranačke probleme, da jednostavno smognemo snage da pokažemo dobru volju našim građanima, da nam je zaista stalo da našu politiku proširimo na inostrana polja, na Evropu, da želimo da sarađujemo sa svima, pokažemo dobru volju i izaberemo svoje delegacije. Proporcije uopšte nisu problem. Svaki poslanički klub je po tačno izračunatoj matematici dobio svoje poslanike. Pošto se nekoliko puta spomenula rodna ravnopravnost, naravno da ima manje žena u ovoj delegaciji i među članovima čak i nema žena, one su uglavnom zamenice članova, želim samo da objasnim da skoro nema nikakvih razlika između prava članova i zamenika članova odbora i da je još uvek, na šta sam delimično ponosna, naša delegacija jedna od boljih, ovako sa sedam plus sedam, od koga su samo četiri žene, jer mnoge zemlje što se tiče rodne ravnopravnosti čak i nemaju poslanice, imaju manji broj poslanica. U svakom slučaju, apelujem na sve vas da pokažemo dobru volju, SVM i Poslanički klub manjina se zalaže za to da se otklone sve prepreke u radu Narodne skupštine Republike Srbije i da konačno sva radna tela, odbori i strane delegacije budu konstituisane. Hvala na pažnji.
Reč ima narodni poslanik Slobodan Samardžić, posle njega reč ima narodna poslanica Elena Božić-Talijan.
Dame i gospodo narodni poslanici, poštovana predsedavajuća, danas treba da izaberemo naše predstavnike, delegate Skupštine Srbije u devet međunarodnih organizacija, od kojih su najveći broj evropske organizacije ili samo evropske organizacije. To sa jedne strane govori o tome da taj proces evropske saradnje i integracije nije sveden samo na EU, mada je ona najvažniji nosilac tog procesa. To istovremeno znači da država mora da se prema ovim organizacijama ponaša odgovorno, kao i prema svim drugim, kao prema svojim interesima, budući da se interesi države kroz te organizacije mogu promovisati, mogu se braniti i mnoge odluke, deklaracije i druge vrste odluka u okviru ovih organizacija imaju značaj za kompletan proces evropskih integracija. Neke među njima su za Srbiju važnije, neke su manje važne, ali svakako da su OEBS i Savet Evrope najvažniji među ovim gde danas treba da odaberemo naše predstavnike. OEBS, razume se, zbog toga što je to evropska organizacija za bezbednost i saradnju, dakle, sve je važniji aspekt opšte evropske integracije, a Savet Evrope zbog toga što je to organizacija za očuvanje, promociju ljudskih prava, demokratije, lokalne samouprave itd. Tim pre je neshvatljivo što se ovako odnosimo prema, u ovom slučaju, Savetu Evrope, jer se baš nekako htelo da se sednica Parlamentarne skupštine i odgovarajućih komiteta održava u vreme kada raspravljamo o toj stvari. Međusobno se raspravljamo, a nemamo tamo naše delegate. Kažem, time je neshvatljivije što je do toga došlo zato što je kompletna država i njeni organi, ova skupština, na kraju vrlo jasno opredeljena za saradnju u ovim evropskim organizacijama i postavlja se pitanje ko sada koči celu tu stvar, zašto je uopšte do ovoga došlo, ko je odgovoran itd. Na prvi pogled može izgledati još čudnije da je vladajuća većina koja je došla na vlast sa tim sloganom ili sa parolom evropskih integracija, rekli smo da je ovo važan aspekt, zapravo tu predstavljala najveću kočnicu u tome da danas imamo delegaciju tamo gde treba da imamo. Moguće je da možda nismo mogli doći do nekakvog konsenzusa oko sastava delegacije, s obzirom na specifičan problem koji postoji u Skupštini između dve grupacije, ali to nije trebalo da bude krajnje odlučujuća prepreka da danas nemamo delegaciju u Savetu Evrope, jer je od svega važnije da Srbija bude tamo državno predstavljena. A, kao što znamo, samo rukovodstvo, predsedništvo i komiteti Saveta Evrope ne ulaze toliko u detalje na koji način država ima svoju delegaciju, da li je to u nekom kontinuitetu ili je nova, da li se striktno sprovodi procedura oko šest meseci posle izbora nove Skupštine da bi se imala ta delegacija itd. U krajnjoj liniji, ako postavimo pitanje zašto za šest meseci od izbora, a prošlo je i više od šest meseci, nemamo tu delegaciju, zašto se o tome nije raspravljalo u Skupštini, opet po prirodi stvari odgovornost snosi vladajuća većina. Za sve što se kasni, za sve što nije na vreme dato kao predlog za raspravu u okviru odgovarajućih odbora i u okviru poslaničkih klubova, tu inicijativu daje predsedništvo skupštine ili predsednica Skupštine, koja predstavlja zapravo vladajuću većinu u ovoj skupštini. Ovo je jako važno pitanje, s toga što Savet Evrope predstavlja najugledniju političku organizaciju Evrope danas, i najstariju. On je osnovan pre prve Evropske zajednice 1949. godine i do danas je imao veliki uticaj, veliki ugled, autoritet. Savet Evrope je imao nekoliko važnih konvencija i povelja koje važe u unutrašnjim pravima država članica. Pre svega, uzimimo Evropsku konvenciju za zaštitu osnovnih prava i sloboda, Povelju o lokalnoj samoupravi. Savet Evrope ima sud koji je merodavan za odbranu ljudskih prava u poslednjoj istanci. Dakle, sud na koji mogu da se obrate u poslednjoj istanci građani svih država članica Saveta Evrope. Savet Evrope stalno raspravlja o aktuelnim političkim problemima u okviru razvoja demokratije itd. Prosto je neshvatljivo da Srbija u eri svoje evropske renesanse, ako mogu da budem malo šaljiv, jednostavno nema delegaciju. Imam utisak da tu nije osnovni razlog ovaj koji se podveo pod izgovor da je tu u pitanju spor unutar Skupštine, da razlog može biti nešto drugo. Ne mogu sasvim jasno da nagađam šta bi bio razlog, ali prosto ne mogu da verujem da je jedan ovakav spor, koji po prirodi stvari ne mora da utiče na ovo, sprečio, zaustavio Srbiju da danas ima svoju delegaciju u Strazburu i da razgovara o temama koje su na dnevnom redu. Danas je više puta pomenuto da postoji inicijativa, zapravo izveštaj o Kosovu koji će biti, prvi njegov predlog, iznesen pred politički komitet, da se odatle planira da se pravi nova rezolucija o Kosovu. Zaista nije dobro, krajnje je loše, rđavo za državu da ona od samog početka nema svoje predstavnike. Pitanje je ako budemo ovako nastavili da li će ih uopšte imati. Možemo da se odlučimo da donesemo odluku o novoj delegaciji ili da donesemo jednu pragmatsku odluku koja bi otprilike glasila – ako se ne složimo oko toga, onda jedini izlaz jeste da postojeća delegacija predstavlja Srbiju u Savetu Evrope sve dok se ne donese merodavna odluka Skupštine. To je manje zlo nego da Srbija nema svoje predstavnike i generalno kada je reč o drugim temama, a posebno kada je reč o tako važnoj temi kao što je Kosovo i Metohija. Dozvolite mi još nekoliko reči u vezi sa jednom organizacijom gde treba da odredimo naše predstavnike, to je Parlamentarna skupština NATO. Mi danas najveći problem imamo sa Savetom Evrope, zato što je Savet Evrope već krenuo sa svojim zasedanjem, i što nemamo naše predstavnike, ali može biti i generalni problem što mi nemamo nove delegacije za sve ostale, za svih devet ovih organizacija o kojima govorimo. Kada je reč o Parlamentarnoj Skupštini NATO, razume se da tu nema nekog velikog uticaja tih delegacija i same Parlamentarne skupštine na tu organizaciju, na njene odluke, strateške i operativne, itd. Tu je Savet NATO koji je glavni, gde su samo članice. Međutim, u ovom momentu može biti jako važno da mi imamo delegaciju tamo upravo zato što je NATO vojna organizacija koja neobično agresivno nastupa na ovom terenu prema našoj državi i ima jednu posebnu ulogu na KiM, do čega je nama posebno stalo. Dakle, ne bih išao u istorijat svega toga, samo bih pomenuo da je prema planu Martija Ahtisarija, i njegovom Aneksu 10 NATO merodavan za sve što se zbiva na KiM posle mogućeg proglašenja njegove nezavisnosti. To smo imali prilike da vidimo i pre par nedelja kada je osnovana vojska Kosova, kako bi to narod slikovito rekao ili u zvaničnom nazivu – kosovske bezbednosne snage, kada smo videli da je zapravo Natovsko krilo KFOR-a davalo logistiku za osnivanje ove vojske i, ako pažljivo gledamo plan Martija Ahtisarija videćemo da NATO ima posebnu ulogu u praćenju rada ove vojske, u njenom opremanju, plaćanju, u obučavanju pre svega itd. itd. Razume se, pojedine države će uzimati određene delove odgovornosti, ali će NATO biti kapa cele ove akcije. Mi, razume se, kao Skupština trebalo bi posebno da povedemo razgovor o tome, ali to je sad inicijativa koju smo dobili iz Mitrovice pre nekoliko dana i vidim danas da je ona uredno zavedena u pisarnici Skupštine i da ćemo imati priliku da razgovaramo i u Mitrovici o toj stvari. O tome ne bih otvarao veliko pitanje, ali bih posebnu pažnju skrenuo, s obzirom na ovu temu, na to da mi danas, ili za neki dan, treba da odredimo tu delegaciju, da je strašno važno da se tamo jasno istakne zvaničan stav države prema vojnim savezima. Podsetiću vas da je Rezolucija od kraja decembra 2007. godine ove Narodne skupštine imala jednu odredbu koja je utvrdila vojnu neutralnost Srbije i da bi, s obzirom na taj jedan stav, ta delegacija trebalo da istupa neprekidno ponavljajući taj stav države u pogledu vojnog statusa Srbije u međunarodnom okruženju. Ovo govorim zato što u ovoj državi postoji atlantska ideologija, postoji atlantska strategija, ona duva i vetrovima Vlade i postojali su takvi zagovornici za vreme prethodne Vlade itd. Kod nas se dogodilo da su se evropske integracije nekako volšebno pretvorile u evroatlantske integracije i to govori da država prema svim ovim akcijama koje NATO ima prema Kosovu nema jasan, odlučan i pravi stav. Zbog toga moraju merodavniji organi države, Skupština, Vlada itd. da se bore sa tim, javno mnjenje dakako, ali i skupštinska delegacija u okviru ove parlamentarne diplomatije na ovom nivou, dakle,i u okviru Parlamentarne skupštine NATO. Zahvaljujem na pažnji. [[Aplauz.]]
Reč ima narodni poslanik Milan Lapčević. Želi da govori o povredi Poslovnika i dobija reč na osnovu člana 100. stav 1.
Poštovana gospođo predsedavajuća, dame i gospodo narodni poslanici, želim da reklamiram član 104. i da postavim neka pitanja u skladu sa čl. 225. i 226. našeg Poslovnika. Smatram da je na neki način ugroženo dostojanstvo i Narodne skupštine i naših sugrađana bez obzira da li dolaze iz određenih društvenih grupa ili sa određene teritorije. Ukratko ću i objasniti o čemu se radi. Dakle, po našem Ustavu svi građani ove zemlje imaju ista prava, bez obzira koje su boje kože, koje veroispovesti, kog pola, koje starosne dobi ili u kom delu Srbije žive. Da li je baš tako i da li je nažalost odomaćena pojava da su određene društvene grupe ili određeni ljudi koji žive na određenim teritorijama na neki način diskriminisani? Naime, 2006. godine je donet Zakon o sprečavanju diskriminacije osoba sa invaliditetom. Šta je urađeno po tom pitanju? Bojim se, ne tako puno. Imali smo pre neki dan u Nišu jedan važan forum poslanika i organizacija gde su okupljene osobe sa invaliditetom i prosto imam obavezu da u skladu sa zaključcima tog foruma postavim pitanje Vladi Republike Srbije – šta je urađeno u skladu sa Zakonom o diskriminaciji osoba sa invaliditetom? Predlažem da Vlada Republike Srbije što pre donese obavezujući zaključak prema svim institucijama i vladinim institucijama, javnim preduzećima i državnim organima da u pristojnom roku, od šest meseci do godinu dana, prilagode sve ustanove i sve zgrade koje su javnog karaktera za pristup osobama sa invaliditetom. Druga vrsta diskriminacije koju hoću ovde da pomenem jeste po mestu življenja. Dakle, rezervisti Niškog okruga, ali i drugih okruga jugoistočne Srbije već godinu dana traže jednaka prava kao i svi drugi rezervisti. Pre neki dan je održana još jedna u nizu sesija protesta niških rezervista. Želim da postavim pitanje Vladi Republike Srbije – kada će Vlada doneti odluku da i tim rezervistima sa teritorije Nišavskog okruga isplati iste one ratne dnevnice koje je već isplatila rezervistima Topličkog okruga? Na taj način bi se isto odnosila kao i prema njima, dakle, ne bi postojala diskriminacija. Treća vrsta diskriminacije se odnosi, takođe, na malo šire područje Niša, a odnosi se na niški aerodrom. Molim vas, pošto je već istekao tareći minut, da se ne bih ponovo javljao, za jedan minut ću završiti, ako nije problem. Dakle, niški aerodrom je 2002. godine, posle bombardovanja, osposobljen za civilni saobraćaj. Od tada, do danas, već punih šest godina i sedma godina je, a niški aerodrom nije stavljen na noge, odnosno nije potpuno zadovoljio sviju funkciju, najviše iz razloga što ga država opstruira. JAT, beogradski aerodrom i lobiji u Direktoratu za civilni saobraćaj ne dozvoljavaju da postoje slobodni letovi sa niškog aerodroma. Na taj način su diskriminisani ne samo građani Niša, već i jednog šireg područja jugoistočne Srbije, pa i delova zapadne Srbije, odnosno svih onih ljudi kojima je mnogo bliže da dođu do Niša i da putuju slobodno od Niša do bilo koje regionalne i evropske destinacije, za razliku od onih koji žive u Beogradu i imaju svoj aerodrom, a uskoro će dobiti i drugi u Batajnici. Zbog toga vas molim, odnosno postavljam pitanje vama kao zamenici predsednika Parlamenta, da prenesete predsednici Parlamenta pitanje – kada ćete staviti na dnevni red zakon o potvrđivanju međunarodnog Sporazuma o zajedničkom evropskom vazduhoplovnom prostoru, kako bi na taj način otklonili diskriminaciju prema niškom aerodromu i stavili taj aerodrom u funkciju? Time bi naravno i građani tog dela Srbije bili u mogućnosti da lete sa tog aerodroma, ali čime bi omogućili da i taj aerodrom bude u funkciji razvoja privrede i čitavog regiona. Hvala.
Reč ima narodni poslanik Petar Jojić, želi da govori o povredi Poslovnika i dobija reč na osnovu člana 100. stav 1. Narodni poslanik Lapčević je pitao za Sporazum. On je u proceduri u Skupštini. Postoje dva načina – ili nas 86 ili Vlada da zakaže sednicu sa tim predlogom zakona, jer je ušao u skupštinsku proceduru.
Gospođo potpredsedniče, dame i gospodo narodni poslanici, postavljam pitanje i tražim odgovor u smislu odredaba čl. 225. i 226. Poslovnika o radu Narodne skupštine. Naime, radi se o zločinima koje su počinili šiptarski teroristi, a NATO pakt i ostali u Evropi i u svetu štite te ratne zločince. Ja ću se pozvati samo na izveštaj koji je objavljen 15. januara 2009. godine, kada italijanski general Vekio, o kome ću reći nekoliko reči, kaže: "Ćutali smo o zločinima Albanaca nad Srbima". Rim: "Albanci su počinili stravične zločine na Kosovu, a među odgovornima za ubistva Srba su i bivši komandant OVK i premijer Kosova Ramuš Haradinaj i Agim Čeku" – piše italijanska "Panorama" u dosad neobjavljenom tekstu ilustrovanom sa fotografskim materijalom o ubijanju Srba. O zločinima svedoči, dakle, italijanski general Maurio del Vekio, koji je juna 1999. godine komandovao kontingentom KFOR-a: "Svakog jutra sam dobijao izveštaj o leševima Srba, Roma, ostavljenim pokraj puta. Ko nije pobegao rizikovao je smrt i kidnapovanje. Napuštene srpske kuće su spaljivane i rušene do temelja". Kaže, da oni ove podatke nisu smeli da objavljuju. Međutim, taj general koji je bio komandant KFOR-a danas je ipak progovorio i njegova savest je došla do izražaja kada kaže: "Neke fotografije su toliko grozne, da je "Panorama" odlučila da ih ne objavi, kao ona na kojoj se vidi – da se Albanci cerekaju kada glave mrtvih Srba trpaju u vreću." Postavljam pitanje i tražim odgovor od Specijalnog tužioca za ratne zločine, zbog toga što je bilo pokušaja da se pokrene postupak za ratne zločine i za genocid protiv šiptarskih terorista Agima Čekua i Ramuša Haradinaja, međutim, gospoda iz Haga, oni više vole da sude onima za verbalni delikt, kao što je slučaj dr Vojislava Šešelja, predsednika SRS, ali za ove zločine i ubistva neće da optuže niti da povedu istragu protiv ratnih zločinaca i počinioca genocida nad civilnim stanovništvom, dakle, tražim odgovor na moje je usmeno pitanje – šta će povodom ovog genocida preduzeti Specijalno tužilaštvo za ratne zločine, jer genocid i ratni zločini, a pogotovo genocid ne zastareva, a ovde imamo prilike zbog toga što su obezbeđeni novi dokazi?! Novi dokazi jesu sada i ovo što je rekao komandant KFOR-a general italijanske vojske, kao i brojni istražitelji koji su bili tada na KiM. Zbog toga predlažem i molim da ovo pitanje prosledite Specijalnom tužiocu... (Predsedavajuća: Tri minuta i 30 sekundi.) ... da vidimo koje će mere Specijalno tužilaštvo preduzeti da se konačno pokrene odgovarajući krivični postupak zbog genocida i ratnih zločina protiv Šiptara terorista. Hvala vam. [[Aplauz.]]
Reč ima narodni poslanik Zoran Krasić, želi da govori o povredi Poslovnika i dobija reč na osnovu člana 100. stav 1.
Gospođo Čomić, ja ću da ukažem na nekoliko odredbi Poslovnika koje su povređene, pa bih vas zamolio, pošto ste sklonim lošim interpretacijama mojih misli i onoga što iznesem sa ove govornice, da vam kažem, počnite od člana 160, pa krenite sa članom 239. stav 2. poslednjih izmena i dopuna Poslovnika Narodne skupštine. Videćete, čitajući te odredbe, a ja ću da iskoristim priliku da jedan deo odredbi pročitam, koliko je pokvarena zamisao današnje sednice Narodne skupštine. Povodom ove prve tačke dnevnog reda mi imamo najočigledniji primer zloupotreba prava predlaganja neke odluke. Samo da pročitam, član 239. kaže: "Predlog odluke o sastavu stalnih delegacija iz stava 1. ovog člana podnosi predsednik Narodne skupštine, u konsultaciji sa predsednicima poslaničkih grupa, vodeći računa o proporcionalnoj zastupljenosti političkih stranaka i zastupljenosti polova." Molim vas, o čemu oni mogu da se konsultuju – da li je pravilno izražena proporcija koliko kojoj političkoj stranci pripada mesta u stalnoj delegaciji i koja će od tih političkih stranaka da eventualno napravi gest dobre volje, da ustupi svoje mesto, da bi se zadovoljio uslov zastupljenosti polova ili nešto što je bilo predmet rasprave pre nekoliko meseci, da LDP, kojoj možda prema proporciji i ne pripada neko mesto, ali ona traži u Savetu Evrope odgovarajuće mesto, zbog toga što tamo postoji posebna grupa liberala, pored socijalista, narodnjaka itd. Ako pogledate predloženu odluku videćete, da se pored imena predloženih kandidata, nalazi samo, navodno, pripadnost po poslaničkoj grupi. Molim vas, ovde mora da se izrazi pripadnost političkoj stranci. Kada bi se to izrazilo na način kako je to teklo, od podnošenja kandidatura, odnosno lista, rezultata izbora, konstatacije mandata i sajta Narodne skupštine, ja vas na ovo upozoravam već tri meseca, vi ćete lako primetiti da ovde nema neke političke stranke, a vi ste pripadnike te političke stranke ubacili u sastav delegacija. Građani, znajte zašto je ovo urađeno! Računa se da su neke poslaničke grupe dovoljno drčne da dobiju delegaciju, svog čoveka u delegaciju, pa da se ona na silu izglasa, kako bi se na taj način prejudiciralo neko pitanje koje će neminovno da dođe, a tiče se mandata. To je ista ona podvala, glasa se o budžetu, pa prošla neka sredstva tamo u nekom članu gde je predviđeno zaduživanje, a onda dolaze predlozi zakona o zaduživanju, pa se kaže – e, prošlo je u budžetu, znači da mora da se glasa za ovo. Ne, ovaj predlog je bio sastavljen u skladu sa članom 239. stav 2. Ovo morate da povučete po službenoj dužnosti! Ukoliko to ne budete uradili znajte da grubo kršite Poslovnik Narodne skupštine, jer ovo nije proporcionalno političkim strankama koje su zastupljene u Narodnoj skupštini. Kada se kaže proporcionalna zastupljenost političkih stranaka u Narodnoj skupštini misli se na one političke stranke koje su dobile mandate na izborima, a ne na fatamorgana stranke koje ste vi napravili da biste stvarali konfuziju u Srbiji. [[Aplauz.]]
Materijal za prvu tačku dnevnog reda sastavljen je u skladu sa Poslovnikom i u skladu sa članom 239, koji poznaje poslaničke grupe ravnopravno sa političkim strankama. Dakle, to je i proceduralno i politički dogovori koje je predsednica Narodne skupštine vodila urađeno u skladu sa Poslovnikom i ovlašćenjima predsednice Narodne skupštine. Reč ima narodni poslanik Velimir Ilić. Želi da govori o povredi Poslovnika i dobija reč na osnovu člana 100. stav 1.
Poštovana predsedavajuća, dame i gospodo narodni poslanici, evo, danas su konačno došle delegacije na dnevni red i jako je ružno što to nije urađeno znatno ranije. Morali smo ipak imati predstavnike i trebalo je to odraditi na vreme. Ne vidim razlog zašto to nije moglo da se dogovori, kao što je i danas, ništa se ne bi bitnije promenilo da je to bilo pre dva meseca. Drugo, ja bih zamolio sve poslaničke grupe i narodne poslanike koji odlaze kao delegati Republike Srbije, bez obzira u koju delegaciju, da ne zaborave interes Srbije, naš zajednički interes i da se ne ponašamo, kao što smo danas čuli da su neki članovi delegacije bili uzdržani kada je u pitanju Kosovo. To je nemoguće. Da li je moguće da jedan političar iz Srbije, koji predstavlja Srbiju, i ode, bez obzira gde, u Savet Evrope, u NATO, bilo gde da razgovara i da ne ispoštuje ono što je Srpski parlament donosio više puta, maltene jednoglasno, sa nekim malim izuzecima. Prema tome, moramo povesti računa o tome šta će govoriti ti ljudi koji nas budu predstavljali. Ovih dana se toliko ponižavamo i brukamo u svetu, jer ne smemo da podignemo svoj glas, a niko od naših funkcionera bitnije, značajnije, od naših sportista, kada su nas ponizili, potcenili u Hrvatskoj, kada nam kamenuje naše automobile, gađaju naše sportiste, lupaju naše autobuse, cepaju i pale javno našu zastavu, a mi tobože damo neki oštar protest. Dosta je više oštrih protesta?! Oni prave vojsku na Kosovu, a mi smo napisali oštro pismo?! Šta to znači – veoma oštro smo se obratili? Te naše oštrine nema! U momentu dok oni prave vojsku nezavisne države Kosovo, naši političari obilaze osnovne škole, kao Tito pionire, za vikend, da vide šta to deca rade, da malo ćaskamo sa decom i da razgovaramo, da se slikamo. To je veoma ružno. Neki naši političari su nezreli da shvate momenat, da oni vode jednu državu u najtežim danima za Srbiju. Ovo su teški dani za Srbiju. Nije ovo u Sandžaku bezazleno. Nije bezazleno ni ovou Vojvodini. Velika podeljenost, strah u narodu, veliki problemi širom Srbije. Veliki problemi u mnogim proizvodnjama, radnici ostaju bez posla, izlaze političari koji vode državu i kažu – borite se za radno mesto, čuvajte radno mesto! A oni jadni dođu na posao i nađu spisak i kažu im – od sutra ne možete da uđete u krug. Kako da se bore za radno mesto, na kakav način, kako da ga zaštite? Kaže – branite radno mesto. Kako da branimo?! Da li je to poziv na nešto drugo? (Predsedavajuća: Tri minuta i 30 sekundi.) Ja sam se javio kao šef Poslaničke grupe u vezi delegacije. (Predsedavajuća: Izvinjavam se, narodni poslaniče, nesporazum je.) Nisam rekao povreda Poslovnika, nego sam se javio kao šef Poslaničke grupe po dnevnom redu, koji je na današnjem zasedanju. Zamolio bih sve naše članove delegacije da budu jedinstveni, da se dogovore, da se ne svađamo i prepucavamo i negde kada odemo vani da i mi ne pokažemo te naše navike koje imamo ovde u Srbiji. Vidite i sami, veliki su problemi. Ovo u Hrvatskoj ne ide na dušu jednoj demokratskoj državi za kakvu se stalno prikazuje i pokazuje Hrvatska. Dokle više da se tolerišu takva ponašanja? Da li je jedna država poput Hrvatske zrela da organizuje bilo kakav skup, a mi mislimo da je nezrela, jer se uvek doživljavaju ovi problemi. Šta će naši košarkaši u toj jadranskoj ligi, ako svaki dan imaju kamenovanja, ako se skandira u salama "pobiti Srbe", Srbe na vrbe i sve što čujemo. Šta će oni više da igraju u tom Zadru? Hoćemo da napravimo našu ligu, srpsku ligu, koja će biti jaka i značajna u Evropi i da značimo nešto u svetu i Evropi? Mi ne možemo doživljavati više ta ponižavanja, potcenjivanja, a sve to naši političari mirno gledaju i ne obraćaju se na raznim skupovima mnogih evropskih i svetskih institucija da kažu o čemu se radi. Videli ste govor Tačija, niko ne reaguje, koliko napada Srbiju. Da smo mi tobože nasilno uzurpirali teritoriju Kosova, hteli nešto da uradimo i oni su se konačno odbranili od Srbije, koja je vekovima prisutna na Kosovu, koja ima na Kosovu svoje svetinje stare preko 600 godina. Moramo se boriti i ne kukati, ne plakati više za onima koji nas neće i koji nam prave probleme. Naši ključni ljudi iz Vlade stalno negde odlaze i potpisuju neke sporazume. Ministar odbrane umesto da sredi svoj Generalštab, da sredi vojsku, on samo trči okolo i nešto potpisuje, neke saveze, sporazume itd. Prihvatamo sve i svašta, a to je, razoružavamo našu vojsku, destabilizujemo, delimo, uništavamo, raspuštamo, dok drugi na našoj teritoriji prave svoju državu, jer to je neobjašnjivo da u jednoj nezavisnoj državi neko pravi državu, a sada pravi i vojsku. U ovom parlamentu je obećano da se nikada neće dozvoliti da uloga Euleksa izađe iz okvira, da uđe u ove vode, a to je pravljenje vojske, da NATO neće obučavati paravojne formacije koje se prave na teritoriji Srbiji, a još i naoružavati. Ovo su veoma ozbiljne teme i naši delegati i naše delegacije, koje krenu iz Srbije bilo gde, moraju o ovome stalno govoriti. Mi smo jedna demokratska država. Kada je neko u Srbiji kamenovao hrvatski tim, klub, kada je neko zapalio ovde šahovnicu? Mi smo zbog jednog razbijenog prozora, vi znate na kojoj ambasadi, imali toliko problema. Našu zastavu gaze, pale, naše ljude, naše sportiste kamenuju gde god se pojave i pričaju o demokratiji i oni ulaze u EU,zašto, je l' to neka nagrada za njih, za one koji su proterali Srbe sa svojih vekovnih ognjišta. Zašto se njima ne postavi uslov da se svi Srbi vrate na svoja ognjišta ili da im se adekvatno isplati imovina. Prema tome, mnogo se ponižavamo, jednostavno, gaze nas i otiru podove sa nama gde god se pojavimo, a to su dozvolili naši političari, koji su ponizni, koji su uzdržani kada se glasa protiv nezavisnog Kosova, koji u politici nisu jasni ni glasni ni nama, ni narodu šta hoće, a kamoli svetu. Nas niko ne razume. Mi sve hoćemo da provučemo, da se svima dodvoravamo i da ni mi sami ne znamo šta hoćemo. Pola Srbije ne zna šta hoće naša Vlada u pojedinim odlukama. Evo, što se tiče Euleksa, pričala se jedna priča – poštuje se Rezolucija 1244. Sada vidimo da se ne poštuje. Vidimo sada koja je uloga Euleksa, ono o čemu smo mi govorili. Zbog toga je pala ona vlada, zbog toga su bili izbori. Šta se dogodilo? Potpuno je prihvaćen Ahtisarijev plan. Hteli vi to, gospodo iz vladajuće koalicije, da kažete ili ne, Ahtisarijev plan se sprovodi u celosti. Pogledajte rezultate Ahtisarijevog plana. Sada je čovek dobio i Nobelovu nagradu, sada se poziva da u Hrvatskoj i Sloveniji razrešava te probleme. Dakle, nemojmo sami sebe varati, zanositi se nekim idejama. Srbija je bila dostojanstvena i kada joj je bilo najteže. Mislite vi da je nama bilo lako kada je Solana počeo da dolazi u Srbiju, da vodi razne delegacije, da pregovara sa našim političarima, a svi znamo da je on komandovao NATO snagama kada se bombardovala Srbija osiromašenim uranijumom. Sada širom Srbije umiru dečaci i devojčice od leukemije, od karcinoma, videli ste, deca u osnovnoj školi. Uzmimo primer Čačka, gde je bačeno 235 tona eksploziva na sam centar grada, zbog vojne industrije koju imamo. Koliko je mladih dečaka i devojčica iz osnovne škole ovih dana umrlo? Ovde se priča, gospodin Todorović je argumentovano izneo izjave pojedinaca, veoma uticajnih u svetu, da su se uzimali organi, da se trgovalo, da se ubijalo, da su se mnogi političari i vojni komandanti spolja zgražavali šta su videli na Kosovu. Ko je odgovarao zbog toga? Niko! Sada izlaze neki naši političari i pričaju – mi moramo da sredimo odnose Beograda i Prištine. Sa teroristima koji su takva dela pravili, a nisu kažnjeni, gospodo?! Moguće je da se nešto dogodi protiv volje naroda, da neki otpaci nešto urade, ali to se ovde se ne kažnjava. Haradinaj je visoki funkcioner vlade Kosova. Videli ste svi kakve su pozicije dobili i mi sada treba da ćutimo. Mi moramo, naše delegacije moraju ovo da prezentiraju gde god se pojave, da opominju, da govore, da iznose i da budemo uvek jasni i glasni, da branimo deo naše teritorije, jer nam je otet i mi to dobro znamo. Nemojte reagovati, vi gospodo iz vladajuće koalicije, nemojte stalno objašnjavati da ste u pravu, nemojte stalno napadati nas iz opozicije da sve što kažemo nije u redu. Mi ne napadamo nikoga. Gospodine Mićunoviću, nemojte se smejati. Dobio sam od šefa delegacije izjavu da ste vi bili uzdržani kada se glasalo o nezavisnom Kosovu. Tražićemo listing da vidimo da li ste bili uzdržani ili niste. Ako me slagao, onda je to njegov greh, onda se vama izvinjavam, ali ako je moguće da je bilo, to je neobjašnjivo u ovom parlamentu. Mi ćemo tražiti listing i da se to pitanje razjasni. Da li može predstavnik jedne velike partije, koja je stožer koalicije, da tako glasa ili ne može? Ako ste u pravu, gospodine Mićunoviću, duboko vam se izvinjavam. Ako niste, preduzeće se određene sankcije i mi ćemo tražiti da se to pitanje razreši. Mislim na političke sankcije. Ne želim sada da polemišem, samo sam rekao da ne može šef i član naše delegacije, neka ovo bude nauk za naredne delegacije koje budu odlazile, da imaju neke nesuglasice. Moramo da budemo jedinstveni i da predstavljamo ovu Srbiju onako kako ona zaslužuje. Ponavljam, imamo mnogo neprijatelja. Nemojte mnogo da se zanosiste sa EU. Vidite, sve što ste radili sa njima, ostali ste kratkih rukava, gospodo. Izašli ste sa teorijom "osvojimo Evropu zajedno", "juriš na Evropu". To su govorili ljudi sa ove govornice. Nešto vas Evropa neće, ne znam zašto, morate sa njom da razgovarate. Imate neki problem. Koji je taj problem? Mi hoćemo da sarađujemo sa Evropom, ali kao partneri, da nas poštuju, da nas uvažavaju, da poštuju suverenitet naše države, da poštuju dostojanstvo srpskog naroda, a ne da nas ponižavaju, potcenjuju. Neka oni te probleme reše. Videćemo da li će Hrvatska doživeti neke sankcije posle svega ovoga što se dogodilo u Hrvatskoj našim sportistima. Nije to prvi put. Tako je uvek kada se igra utakmica na teritoriji Hrvatske. Da li je Hrvatska zrela da igra međunarodne utakmice? Da li je bio incident u Srbiji i za vreme rata? Nikada, bez obzira na sve, nikada nismo bili ti koji smo lupali automobile, gađali navijače, kamenovali igrače. Srbija je bila uvek dostojanstvena. Kažem, ima nekada huligana, ali mali broj, ali narod je uvek štitio sportiste iz svake zemlje kada dođu u Srbiju i štitiće ih. Srbija je uvek bila dostojanstvena i biće i dalje dostojanstvena, ali ovaj teror mi više nećemo trpeti. Ne možemo pričati o Kosovu, ne možemo razgovarati o bilo čemu ako i jedan Srbin na Kosovu nema osnovno, tj. slobodu kretanja. Da li mi, gospodo, možemo da kao narodni poslanici odemo i da prošetamo Prištinom? Ne možemo. Da li možemo da se pojavimo na nekom skupu i da govorimo u Prištini, u Gnjilanu, Peći? Ne možemo, doživećemo neprijatnosti. To mora Evropa da zna i da preduzima određene mere. Zato vas molim da se uozbiljimo, da tražimo od naših političara da nas veoma ozbiljno zaštite, da traže od odgovarajućih institucija da se ovo stavlja na dnevni redi i da se o ovome raspravlja. Kako je moguće da Savet bezbednosti ne raspravlja o situaciji sada na Kosovu? Da li je formiranje neke vojske nezavisnog Kosova pod njihovim pokroviteljstvom ili nije? Kakve mi imamo razgovore sa NATO-om ako na delu srpske teritorije krši Rezoluciju 1244, formira snage i naoružava terorističku vojsku sa najvećim teroristima na teritoriji Kosova? Da li je zato prisustvo međunarodnih snaga dole, da obučavaju one koji su do juče ubijali Srbe gde god su stigli? Nije! To mora neko da objasni. Zato vas molim da o ovome ozbiljno raspravimo i da naš ministar odbrane shvati – gde god da ode, on mora o ovom pitanju da razgovara, koja je uloga NATO, a ne samo da trčkaramo, klimamo glavom, dolazimo ovde i potpisujemo neke sporazume. Kakve sporazume, ako oni nas kao narod, kao državu, ne poštuju? Naša Vlada je morala da održi sednicu i da uputi hrvatskoj Vladi, da traži jedan sastanak sa Hrvatima i da vidi da li će ovo još nekada da se ponovi. Od toga nema ništa. Sa nama se igra jedan gradonačelnik Zadra, koji je, tobože, sav srećan što se to dogodilo. Koliko sam pratio njegove izjave, on je srećan što se to dogodilo. To je njemu neki vid kampanje, da on dobro radi itd. Molim vas, mi smo poslali našu decu, našu reprezentaciju tamo da je kamenuju, da razbijaju. Šta ćemo mi sa njima na njihovim terenima, u njihovim halama, na njihovim igralištima? Prema tome, moramo veoma ozbiljno razgovarati o ovim temama. Zahvaljujem vam, ali još jednom opominjem da delegacije pokažu jednu ozbiljnost i da štite i brane gde god se nađu interes naše države Srbije i dostojanstvo ovog naroda, a ne da dozvolimo da nas svi ponižavaju. Ljudi iz vladajuće koalicije, posle svega ovoga na Kosovu, prekinite bar 15 dana, nemojte pričati – evropska Srbija, svi smo mi evropski, ali kako nas ponižava Evropa. Razgovarajte sa njima. Ponižava nas najniže, najpodlije, najpokvarenije. Kako ih nije sramota da prave to što rade na Kosovu?! Da li je neko od naših ljudi govorio o tome u Briselu? Nas Đelić ne može da predstavlja ni u dečijem vrtiću. Kako on ide u Brisel? Ko njega više šalje u Brisel? Kakva je njegova uloga u Briselu? Koji su rezultati njegovog osmogodišnjeg rada? Dinkić nam sad još šalje i neke svoje privrednike da pričaju o poslovima. Sad da pravimo paralelne ambasade po čitavom svetu, da idu eksperti i ekonomisti od strane najboljeg ministra finansija sveta? To je bruka za Srbiju. Sve to ovaj narod plaća. Moramo povesti računa kako i na koji način da se to obavi. Imamo ambasade, imamo ljude u ambasadama zadužene za ekonomske odnose sa određenim zemljama, šta oni rade? Kako sad pravimo paralelnu diplomatiju? Pravimo političku diplomatiju i ekonomsku diplomatiju potpuno odvojenu, kao da smo iz dve države. Molim vas da se o tome povede računa. Hvala. [[Aplauz.]]
Reč ima narodna poslanica Lidija Dimitrijević. Odustajete. Narodni poslanik Dragan Stevanović, Nikola Savić, Nataša Jovanović, nije tu. Zoran Krasić. Reč ima narodna poslanica Elena Božić-Talijan, po redosledu prijavljenih govornika, a posle nje narodni poslanik Zoran Šami.
Dame i gospodo narodni poslanici, očigledno je da predstavnici vladajuće većine, a pre svih mislim na DS i tzv. Napredna stranka vode kampanju protiv SRS. Vladajuća većina je, kršeći Ustav i zakon, prekrajajući izbornu volju građana, omogućila Tomislavu Nikoliću da formira poslaničku grupu na otetim mandatima SRS. Vladajuća većina, a pre svih DS, legalizovala je krađu mandata SRS. Sada na tom nepravu pokušava da gradi neko pravo koje navodno pripada ovoj grupi okupljenoj oko Tomislava Nikolića. SRS se protivi učešću ove grupe, okupljene oko Tomislava Nikolića, u Savetu Evrope i međunarodnim organizacijama. Vladajuća većina je pogazila sva prava SRS i sada naš pokušaj da na legalan i legitiman način zaštitimo prava građana, zaštitimo svoja prava, ono što nam prema Ustavu i zakonu pripada, proglašavate najgorom mogućom opstrukcijom. Kažete da naša legalna i legitimna borba za zaštitu izborne volje građana, za ono što nam pripada, za poštovanje Ustava i zakona predstavlja "urušavanje interesa građana i naše države." To su juče i danas izjavljivali funkcioneri DS. To što vi radite predstavlja urušavanje interesa građana, gaženje prava građana, prekrajanje izborne volje građana i u krajnjem ishodu ukidanje demokratije. Nije iznenađujuće to što DS radi SRS, jer je i DS učestvovala u pripremi i planiranju udara na SRS. Boris Tadić i Nikolić i Vučić su zajedno u ovom poslu otpočetka. Podsetiću vas da je na parlamentarnim izborima, održanim 11. maja 2008. godine, politika i ideologija SRS, izborna lista SRS-dr Vojislav Šešelj, osvojila 1.219.436 glasova i na osnovu toga joj je pripalo 78 mandata u Narodnoj skupštini Republike Srbije. Moram da ponovim da je nosilac liste bio dr Vojislav Šešelj i to možete da vidite, sve ove podatke, na zvaničnom sajtu Republičke izborne komisije Republičke izborne komisije. Ovo namerno ističem, jer je skandalozno čime se sve DS služi kako bi veštački obezbedila legitimitet i legalitet grupi okupljenoj oko Tomislava Nikolića. Nedavno je Boris Tadić izgovorio ovakvu izmišljotinu. Na konstataciju novinara da je stranka Tomislava Nikolića lišena izbornog legitimiteta, Boris Tadić je odgovorio: "imaju legitimitet, s obzirom da je Tomislav Nikolić bio nosilac liste SRS na prethodnim izborima i svojim imenom je nedvosmisleno definisao legitimitet stranke koja je u međuvremenu nastala." Vi ste u stanju da iznesete ovakvu laž za nešto što je veoma lako proverljivo. Šta ste onda tek u stanju da uradite sa podacima koji su teže dostupni javnosti? Tomislav Nikolić nije bio nosilac liste SRS, nego Vojislav Šešelj, a čak i da je bio nosilac liste, bio bi to u ime SRS, pa i u tom slučaju, istupanjem iz SRS izgubio bi legitimitet i legalitet. Podsetiću vas i na ovu činjenicu, svi poslanici sa izborne liste SRS-dr Vojislav Šešelj, u skladu sa članom 102. Ustava Republike Srbije, neopozivo su stavili svoj mandat na raspolaganje SRS. Početkom septembra Tomislav Nikolić i Aleksandar Vučić realizuju pripremani udar na SRS. U planiranju i pripremanju ovog neuspelog puča učestvovali su poznati tajkuni u Srbiji – Mišković i Beko, vrh DS, američki ambasador Kameron Manter i britanski ambasador Stiven Vodsvord. Nikolić je često u svojim intervjuima, a nedavno smo imali priliku da to ponovo čujemo, iznosio i ovakvu izmišljotinu, da Šešelj nikada nije želeo da dođe na vlast, a upravo je Nikolić uspešno odigrao ulogu trojanskog konja i onemogućio učešće SRS u vlasti. Svi znaju da je ovo odabrano društvo, koje sam navela, tajkuni i američki i britanski ambasador, formiralo ovu vladu. Potvrda za ovu tvrdnju je i sastanak Miškovića sa Oli Renom koji je predstavljao pohvalu Brisela za Miškovićevu ulogu u formiranju aktuelne vlasti. Mišković je, preko Nikolića, uspeo da onemogući pokušaj formiranja vladajuće koalicije SRS – DSS – SPS. To je bio jedan od Nikolićevih zadataka, a kasnije je usledio i otvoreni udar na SRS. Nikolić i Vučić su za taj prljavi posao, realizaciju udara na SRS i formiranje nove stranke, dobili ogromne količine novca. Nedavno sam navela iznos jedne u nizu novčanih nagrada koju su ova dvojica dobila. Tomislav Nikolić je od Miškovića dobio tri miliona evra, a Aleksandar Vučić 1,5 miliona evra. Kada sam ove činjenice iznela u javnost, Vučić je danima najavljivao da će da podnese krivičnu prijavu protiv samog sebe i da će da "skače sa vrha bilo koje zgrade i to na glavu." To je bio njegov nespretni pokušaj da demantuje da je od Miškovića dobio 1,5 miliona evra. Indikativno je da Vučić ni jednom jedinom rečenicom nije ni pokušao da demantuje da je Nikolić od Miškovića dobio tri miliona evra. Nikolić, nasuprot Vučiću, nije imao samoubilački nagon. On bez ikakvih moralnih dilema očevidno uživa u tom krajnje nečasno zarađenom novcu. Podsetiću vas i kako su oteti mandati SRS. Nikolić početkom septembra, uz podršku vladajuće većine, sa 18 otetih mandata SRS formira Poslaničku grupu pod nazivom ''Napred, Srbijo''. Nikolić tada izjavljuje da je navodno izgubio ostavke poslanika kojima su oni neopozivo stavili svoj mandat na raspolaganje SRS. Tomislav Nikolić je zapravo ukrao stranačku dokumentaciju. Vladajuća većina legalizuje ovu krađu Tomislava Nikolića i na ovakvom kršenju Ustava i zakona Nikolić uz podršku vladajuće većine, a pre svih DS, formira Poslaničku grupu ''Napred, Srbijo''. Odmah počinje javno da se sastaje sa američkim i britanskim ambasadorom. Na pitanje novinara, zašto se do sada nije javno sastajao sa ovom dvojicom ambasadora, Tomislav Nikolić je odgovorio –"do sada sam poštovao ideologiju SRS." Sve češće čujemo od pojedinih ministara u Vladi pohvale koje se upućuju Tomislavu Nikoliću zato što je promenio politiku i prihvatio politiku Borisa Tadića i DS. Sam Boris Tadić ističe zadovoljstvo tim političkim zaokretom Tomislava Nikolića. Dakle, Tomislav Nikolić ne može nikako da polaže pravo na mandate koji su osvojeni na politici i ideologiji SRS, a koje se on javno odrekao i ne samo da se odrekao politike i ideologije SRS već je preuzeo dijametralno suprotan politički program DS. Vladajuća većina, a pre svih DS spremna je da gaženjem prava legalnih predstavnika građana Poslaničke grupe SRS grupi okupljenoj oko Tomislava Nikolića obezbedi prava koja joj ne pripadaju. Srpska radikalna stranka to neće dozvoliti. Iskoristićemo sva legalna i legitimna sredstva da zaštitimo izbornu volju građana i da zaštitimo prava koja nam prema Ustavu, zakonu i prema Poslovniku pripadaju. Hvala. [[Aplauz.]]
Reč ima narodna poslanica Nataša Jovanović, želi da govori o povredi Poslovnika i dobija reč na osnovu člana 100. stav 1.
Gospođo Čomić, dame i gospodo narodni poslanici, povređen je član 239. stav 2., kao i član 1. Poslovnika koji govori o pravima o obavezama narodnih poslanika i član 104. kojeg je povredio gospodin Dragoljub Mićunović, kao predsednik Odbora za inostrane poslove. Upravo sam dobila dokument Parlamentarne Skupštine Saveta Evrope pod oznakom 11792 i moja je obaveza, zbog toga što je gospodin Mićunović obmanuo i vas i sve nas, i predsednika Skupštine proizvoljno tumačeći Poslovnik o radu Parlamentarne Skupštine Saveta Evrope, da danas u završnici ove rasprave opet poručimo celokupnoj srpskoj javnosti, a i Parlamentarnoj Skupštini Saveta Evrope, da smo mi danas ostali u Srbiji samo zbog samovolje Dragoljuba Mićunovića i DS koju on predstavlja. Naime, u dokumentu se kaže – razmatranje akreditacija članova i zamenika članova delegacija. Izveštaj, predsedniku Parlamenta – u skladu tačka 1 sa pravilom 6, paragraf 1 i 3 paragrafa o proceduri, predsednik Parlamentarne Skupštine Saveta Evrope je primio akreditacije članova i zamenika članova za prvo zasedanje u 2009. godini, koji su prosleđeni od kompetentnih osoba sa autoritetom članova parlamenata tih zemalja. Pod tačkom dva se kaže, o tome ćemo da govorimo sutra, oko nekih imena koja se navode u funkciji osporavanja, dok dobijem sve informacije, a onda se kaže da se u skladu sa objektivnim razmatranjem, dakle, primljenih dokumenata, što je uradila Slavica Đukić-Dejanović, tako što je 16. januara poslala dopis i rekla ko su predstavnici i kojih političkih stranaka u delegaciji za ovo zasedanje, predlaže se da se srpskoj delegaciji potvrdi za članove: Miloš Aligrudić – DSS, Željko Ivanji – G17 plus, Miloš Jeftić – DS, Dragoljub Mićunović – DS, Tomislav Nikolić – SRS, Dragan Todorović – SRS i nema više. Nedostaje ime za još jednog člana, koje nije dostavljeno, ali to je delegacija u krnjem, rekla bih sastavu, pošto gospodin Ivica Dačić nije mogao da bude predložen, jer je prvi zamenik predsednika Vlade, potpredsednik Vlade, ministar unutrašnjih poslova i predsednik SPS, i za zamenike gospođu Donku Banović – DSS, Natašu Jovanović – SRS, Elviru Kovač – SVM, Vjericu Radetu – SRS, Natašu Vučković – DS. Gospođo Kolundžija, gospodine Mićunoviću, ovo nije smešno. Ovo je danas potvrđeno u prvoj tački redovnog zasedanja na Parlamentarnoj Skupštini Saveta Evrope. Sada ćete vi lepo, kao moralan čovek, da podnesete, kao moralni čin, ostavku na mesto predsednika Odbora za inostrane poslove. (Predsedavajuća: Vreme.) To predlažem i to je moj predlog. To ću vam predložiti i sutra na sednici Odbora koju ste sazvali, a ne još da aplicirate da budete predsednik i šef naše delegacije. Uostalom, ponoviću vam prošle godine kada smo gospodin Dačić Ivica, moja malenkost i vi putovali u Strazbur, pošto niste znali da će doći do vanrednih parlamentarnih izbora, pa da vi treba da budete kalif umesto kalifa, umesto gospodina Miloša, rekli ste da ste vi star čovek i da ne znate šta vam više to treba da se bakćete i da presedate po Parizu i da putujete u Strazbur. Hvala. [[Aplauz.]]
Zamolila sam vas da sa pažnjom primenjujemo član 104., koji nas obavezuje na pravila međusobnog ophođenja. Što se tiče primedbe o kršenju Poslovnika i predsednice Narodne skupštine Slavice Đukić-Dejanović i predsednika Odbora za inostrane poslove, gospodina Dragoljuba Mićunovića, u skladu sa Poslovnikom, članom 239. sa svojim ovlašćenjima pripremili su materijal za ovu sednicu i postupali u svakom od postupaka na koji su bili obavezni i za koje su ovlašćeni, tako da nema povrede člana 104. Reč ima narodni poslanik Zoran Šami, sa liste prijavljenih za reč, posle njega narodna poslanica Vjerica Radeta. DSS ima na raspolaganju 14 minuta.
Zahvaljujem. Gospođo predsedavajuća, dame i gospodo narodni poslanici, ako se ne varam danas je 26. januar. Nadam se da će se gospođa Čomić sa mnom složi ovog puta, a ova skupština je konstituisana 11. juna, to će reći, tačno pre sedam i po meseci. Voleo bih da čujem jedan jedini razlog zašto za sedam i po meseci ova skupština nije mogla da odredi, kao što je to i red po pravilu konsenzusom, devet delegacija za razne evropske i svetske skupštine. Među njima ima i manje važnih, ima i onih koje su više važne, kao na primer delegacija u Savetu Evrope, ili delegacija u OEBS. Ima i onih koje su manje važne, ali u svakom slučaju bio je red da u vreme kada smo konstituisali odbore skupštine u to vreme definišemo i ove delegacije. Zašto to nije urađeno, nesumnjivu krivicu, izvinite, snosi vladajuća većina, odnosno njen oficijalni predstavnik u ovom parlamentu, a to je predsednik Skupštine. Ovo je inače peta delegacija koju biramo. Do sada smo birali četiri delegacije, dve u Saveznom parlamentu, dok je to još uvek bila nadležnost Saveznog parlamenta i dve u ovom parlamentu. Interesantno je da se malo prisetimo kako smo birali te delegacije. Dve delegacije su izabrane legitimno, odlukom Parlamenta. Druga delegacija, koja je izabrana 2004. godine u Saveznom parlamentu, tada sam bio predsednik parlamenta i šef te delegacije, izabrana je na prvom sastanku posle konstitutivne sednice, u isto vreme kada smo izabrali i odbore Skupštine i izabrana je bez diskusije. Cela tačka je trajala možda dva i po minuta. Ovde sedi više ljudi, koji su u to vreme su bili poslanici u Parlamentu i mogu da potvrde ovo što govorim. Takođe, poslednja delegacija u vreme predsednikovanja gospodina Dulića je regularno, ako me pamćenje ne vara, izabrana u ovom parlamentu na osnovu konsenzusa koji je napravljen među političkim strankama. Onda da vam kažem da taj konsenzus nije teško napraviti, jer su pravila ne naša nego Poslovnika Saveta Evrope, takva da vrlo jasno kažu da sastav delegacije mora odgovarati sastavu parlamenta. Dakle, ne može stranka koja ima 10% da dobije 30%, niti obrnuto i ima još nekih uzusa vezanih za rodnu ravnopravnost itd. Postoje pravila igre po kojima se to radi. Olakšavajuća je okolnost što se ne bira jedna delegacija, nego devet delegacija, pa kad dođe do nekih decimala to se odmah uz dobru volju i dobru metodologiju može prevazići. Ne postoji opravdanje za vladajuću većinu i za gospođu Slavicu Đukić-Dejanović, koja je prva isturena tu na tom polju, zašto to za ovih sedam i po meseci nije urađeno. Znam, kazaćete bio je problem, doduše, podsetiću vas, taj problem je nastao tek u septembru, ako me pamćenje ne vara, ali i taj problem koji je nastao i koji jeste bio problemdužna je da rešava vladajuća većina, a ne da gura problem pod tepih, a kada prljave stvari krenete da gurate pod tepih, onda se na kraju krajeva ipak kuća negde usmrdi. Bilo je proteklih dana, i to da kažem, nekoliko krajnje neumerenih i neumesnih različitih izjava vezanih za sastav delegacije. Prvo, da svima bude jasno, da svako onaj koji je izabran u delegaciju, bilo među onih prvih sedam ili među onih drugih sedam, a posle ću objasniti i zašto, ima pravo da, ako to želi, ide na sastanak na plenarnu sednicu Saveta Evrope i sastav te ekipe koja putuje na plenarnu sednicu nije stvar nijednog našeg skupštinskog odbora, ove dobre volje Skupštine, da nekoga šalje ili ne šalje. To je normalno. Pazite, nama su puna usta Evrope kada pričamo o EU koja obuhvata 27 zemalja, u Savetu Evrope, izvinite, sedi 46 zemalja, od kojih jedino Belorusija nije član Saveta Evrope, i to od onih najvećih, kao što su Rusija, Velika Britanija, Francuska, Nemačka, do onih najmanjih kao što su Andora, Monako, Luksemburg, itd. Nesumnjivo je da je naš interes da sudelujemo i na Savetu Evrope i na OEBS-u i ne samo na plenarnim sednicama Saveta Evrope, nego i na važnim odborima kao što je na primer Politički odbor ili Odbor za pravna pitanja, itd. To nije pitanje dobre volje, da li će neko da putuje ili neće da putuje, vladajuće većine, nego je to naprosto pravo poslanika da moraju da putuju. Drugo, ovde se govori o sedam članova i sedam rezervi, da bude svima jasno, nisam siguran da to svi znaju, pravo i članova i onih koji su rezerve je istovetno po pitanju diskusije. Znači, svako od tih 14 ljudi,koliko mi imamo tamo, može da se prijavi za diskusiju i naravno da diskutuje ako stigne na red. Možete proveriti kod gospodina Ružića, on je nekoliko puta diskutovao iako je u to vreme bio zamenik člana delegacije i nije bilo nikakvog problema da diskutuje, jedino što je ograničenje što naša država ima sedam glasova, pa vi kao kada određujete ekipu u rukometu, taj dan kažete – ova sedmorka treba da glasa. Možete da postavite bilo koju sedmorku od ovih 14 članova. Prema tome, mislim da je velika šteta što danas naši predstavnici nisu u Strazburu, šteta je nastala zbog sedam i po meseci potrošenih ni za šta, bukvalno ni za šta i nastala je, hajde da budem dobronameran, na osnovu pogrešne procene da mi tamo nismo neophodni ovoga puta. Da kažem, da budem dobronameran, jer se bojim da nije neki malo drugačiji razlog, da možda i nije bilo predviđeno da prisustvujemo prvom čitanju Rezolucije o Kosovu i Metohiji. Hvala. [[Aplauz.]]
Narodni poslanik Tomislav Nikolić se javlja za reč. Da li kao povreda Poslovnika? Kao predsednik poslaničke grupe. Onda, narodna poslanica Nataša Jovanović želi da govori o povredi Poslovnika i dobija reč na osnovu člana 100. stav 1.
Gospođo Čomić, ja se u vezi ovog pitanja oko Parlamentarne Skupštine Saveta Evrope više neću javljati, ali insistiram opet, molim vas, da stavite u danu za glasanje da je Dragoljub Mićunović prekršio Poslovnik i sada ću da vam to dodatno argumentujem, malopre nisam stigla zbog vremena. To nije ništa lično, gospodine Mićunoviću, nego zbog činjenice da ste vi na toj funkciji. Ne znam stvarno, da je bilo koji poslanik iz bilo koje političke stranke na funkciji predsednika Odbora za inostrane poslove, to je veliko breme, velika odgovornost, da vi donesete odluku, vidite da je celog dana rasprava o tome. Vidite, kada je počela rasprava o svim međunarodnim delegacijama, svaki poslanik koji se javio ovde samo govori o tome zašto mi danas nismo u Savetu Evrope. Niste ni vi krivi, gospođo Čomić.Gospođa Slavica Đukić-Dejanović je postupila onako kako je u ovom vakumu morala da postupi.Ali,ko je doneo odluku? Nismo mi, srpski radikali, nije nijedna većina, niko nije o tome odlučivao ni na jednom odboru da mi danas nismo tamo, jer vi vidite, gospođo Čomić, u ovom dokumentu koji sam malopre čitala, koji jedanas usvojen i kojim se izvršila akreditacija poimenično za članove i za zamenike, i u pravu je gospodin Šami, svi mi tamo imamo ista prava i iste obaveze, moramo da radimo i u komitetima i da učestvujemo u parlamentarnoj raspravi po tačkama, naročito onim koje se tiču naše zemlje ili naših prijatelja, kao što je prijateljska i bratska Ruska federacija. Čitavog dana će prekosutra da se raspravlja o dve rezolucije, o humanitarnim posledicama rusko-gruzijskog rata i o primeni Rezolucije kojom je Savet Evrope na oktobarskom zasedanju hteo da da packe Rusiji, zbog toga što štiti svoje nacionalne državne interese. Prema tome, neko meni mora da objasni i članovima SRS, vidim da to traže i članovi drugih stranaka koje su u delegaciji, zašto smo mi onemogućeni, kada ne samo da su ratifikovali naše akreditacije, na osnovu tog dopisa, nego su se čak pozvali u ovom dokumentu da oni uopšte ne ulaze u to šta se dešava u Skupštini i oni, kao što sam vam rekla, ne poznaju neke nove stranke, zato pored imena Tomislava Nikolića, koji je isključen, koji je izdao SRS, piše SRS, jer oni ne mogu da pišu tamo "forca Italija". Kako će da pišu? Mislim, da napišu nešto, jer njima je nepoznato to što se dešava tu, jer ako vam je poznato, oni ne mogu kao Savet Evrope, čija je uloga da štiti demokratiju, da štiti izbor, da dobije izveštaje. Molim vas, gospođo Čomić, oni su posle 11. maja dobili izveštaj o održanim izborima 11. maja u Srbiji, rezultate, dobili su Izveštaj RIK, Republičkog zavoda za statistiku. Pa, nije to međunarodno telo koje postoji toliko godina, sa toliko zemalja članica, da se igra sa izbornom voljom građana, ali se neko poigrao sa državom Srbijom danas. Izdato je saopštenje, i time ću završiti, koje su potpisali predsednik Komiteta za spoljne poslove, predsednik Parlamentarne Skupštine Saveta Evrope i generalni sekretar, sa čime se slažu poslanici SRS, gospodin Todorović, gospođa Radeta i moja malenkost, ali mi nismo danas mogli da budemo u Strazburu … (Predsedavajuća: Tri minuta i 30 sekundi.) … i da damo izjavu o tome, a tiče se o Danu sećanja na Holokaust koji se obeležava sutra. Zbog toga Srbija ima takav rejting i zbog toga nas ponižavate sve više i više, zato što je čitava vlast u rukama jedne stranke i jednog čoveka, DS i Borisa Tadića. Hvala. [[Aplauz.]]
Narodni poslanik Dragoljub Mićunović nije povredio ni jedan član Poslovnika po postupanju i proceduri i pri zakazivanju Odbora i svim obavezama koje ima kao predsednik Odbora, kao ni predsednica Narodne skupštine, gospođa Slavica Đukić-Dejanović. Narodni poslanik Momir Marković želi da govori o povredi Poslovnika i dobija reč na osnovu člana 100. stav 1. Dodatno pitanje je, zašto mi nismo tamo. Zato što nemamo delegaciju i zato sada imamo sednicu Narodne skupštine na kojoj donosimo odluku o Delegaciji Parlamentarne skupštine Saveta Evrope.
Dame i gospodo narodni poslanici, gospođo predsedavajuća, član 104, žestoko je povređeno dostojanstvo Narodne skupštine, države Srbije. Država Srbija je obrukana i osramoćena ovim postupkom jednog čoveka, na nesreću Srpskog parlamenta, predsednika Odbora za inostrane poslove. Zahvaljujući tome što se verovatno njemu nije išlo gospodin Mićunović je uskratio pravo delegaciji Parlamenta da prisustvuje Parlamentarnoj skupštini Saveta Evrope i to u trenutku kada se danas već raspravljalo o Kosovu i Metohiji, kada su interesi države Srbije žestoko ugroženi. Gospodin Mićunović, koliko smo mogli da primetimo, obmanuo je i predsednika Narodne skupštine, jer je rekao da nemamo delegaciju i gospođa je shodno tome poslala, odnosno otkazala putovanje ove delegacije. Danas vidimo da su akreditivi potvrđeni, da su uredni, vidimo da je ova delegacija koja postoji dok ne izaberemo novu mogla da obavi posao u Parlamentarnoj skupštini Saveta Evrope i danas vidimo da zahvaljujući volji jednog čoveka, ćefu jednog čoveka, Srbija nije zastupljena u Savetu Evrope. Danas smo imali sastanak Odbora za inostrane poslove, koji je zakazao potpredsednik, jer predsednik nije našao za shodno, našao je pre neki dan, pa je onda to otkazano jednom, pa drugi, pa treći put i, pošto danas u 11.00 časova nismo mogli da održimo sednicu Odbora za inostrane poslove, imamo sutra, na poziv predsednika, gospodina Mićunovića. Gospodine Mićunoviću, onaj dnevni red koji ste predvideli za tu sednicu moraće malo da popričeka, da porazgovaramo o ovome šta ste uradili, ne nama, ne delegaciji koja je trebalo da ide, šta ste uradili državi Srbiji i da nam objasnite lepo, prvo Odboru za inostrane poslove, pa ćemo zajedno vi i mi narodnim poslanicima da objasnimo zašto se to desilo, kako se to desilo, kolike su štete od tog vašeg ćefa, pa ćemo na kraju da raspravimo. Znam da imate 126 i ko ima 126 može da kaže i da je lopta četvrtasta, da je kocka okrugla, da je zemlja četvrtasta, ali to neće moći dugo. Moraćete pred sobom, pred građanima Republike Srbije i pred ogledalom, gospodine Mićunoviću, tu čovek najbolje raspravi. Znam da postoje neki ovde koji ne mogu sebe da pogledaju u ogledalo, a očekujem da vi možete. [[Aplauz.]]
Narodni poslaniče, narodni poslanik Dragoljub Mićunović kao predsednik Odbora za inostrane poslove nije prekršio nijednu od odredbi Poslovnika Narodne skupštine ni pri zakazivanju sednice Narodne skupštine, ni pri pripremi materijala za tačku dnevnog reda. Pri prethodnom javljanju za povredu Poslovnika rekla sam da vas upozoravam na način ophođenja i obavezu poštovanja člana 104. Poslovnika Narodne skupštine. Ponavljam to upozorenje da bi zadržali meru neophodnu o pristojnosti ophođenja jedni prema drugima. Narodni poslanik Tomislav Nikolić želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, dao sam reč na sednici šefova poslaničkih klubova da na ovoj sednici neću insistirati na tišini koju ćete morati da mi obezbedite na prvoj sednici na kojoj budemo radili zakonodavne aktivnosti...
Izvinite, narodni poslaniče. Narodni poslaniče Nikola Savić, izričem vam opomenu zbog ometanja govornika i kršenja člana 104! Tomislave Ljubenoviću, izričem vam opomenu zbog ometanja govornika i lupanja predmetima o inventar! Narodni poslanici od šestog do devetog reda, izričem vam upozorenje za omalovažavanje Narodne skupštine i molim vas da prestanete da lupate predmetima o inventar, ovo je Narodna skupština Republike Srbije! Načine političke borbe birajte drugačije, a ne omalovažavanjem institucije Narodne skupštine. Izvolite, poslaniče.
Danas sam više puta povređen, ne uvređen, kao čovek od mnogih ...
Izvinite, narodni poslaniče. Narodni poslaniče Srboljube Živanoviću, izričem vam opomenu zbog udaranja predmeta o inventar! Izvolite, narodni poslaniče.
Od onih od kojih to, u najmanju ruku, nisam zaslužio i ovo što izlazim sada to je zbog moje porodice, zbog ljudi koji me znaju, zbog ljudi koji me vole...
Narodni poslaniče, Dobrislave Preliću, izričem vam opomenu zbog udaranja predmeta o inventar! Izvinite, narodni poslaniče.
Smatram da bi građani Srbije ostali uskraćeni za ovaj moj današnji izlazak za govornicu, a ubeđen sam da ...
Narodni poslaniče, Dejane Miroviću, izričem vam opomenu zbog udaranja predmeta o inventar i ometanja narodnog poslanika i kršenja člana 104! Izvolite, narodni poslaniče.
Da sam znao da će ovako... ovo će da traje danas. Dakle, sve mogu da izdržim...
Izvinite, narodni poslaniče. Narodni poslaniče, Jadranko Vukoviću, izričem vam opomenu zbog udaranja predmeta o inventar i kršenja člana 104. Poslovnika Narodne skupštine!
Dakle, izdržaću mnogo toga zato što sam se pripremao za ovo, znao sam kad sam počeo da vodim svoj život i svoju politiku...
Izvinite, narodni poslaniče. Narodni poslaniče, Slađane Mijaljeviću, izričem vam opomenu zbog udaranja predmeta o inventar i kršenja člana 104. Poslovnika Narodne skupštine!
Ima onih i koji ne lupaju, predsedavajući, to je zanimljivo. Ne poštuju nalog. Znao sam da ću biti izložen najgrubljem vređanju...
Izvinite, narodni poslaniče. Narodni poslaniče, Milane Avramoviću, izričem vam opomenu zbog udaranja predmeta o inventar i kršenja člana 104. Poslovnika Narodne skupštine! Izvolite, narodni poslaniče.
Potpuno smo spremljeni mi koji smo to učinili, ne možete da nas izvedete iz takta, ne možete da nas izbacite, mi smo tamo ostavili devetnaestogodišnji rad.
Izvinite, narodni poslaniče. Narodni poslaniče, Sulejman Spaho, izričem vam opomenu zbog udaranja predmeta o inventar i kršenja člana 104. Poslovnika Narodne skupštine! Narodni poslaniče, molim vas da ne dobacujete, pokušavam da primenim član 27. Poslovnika Narodne skupštine i da obezbedim... Molim narodnu poslanicu Natašu Jovanović da ne ometa mene pri vođenju sednice i upozoravam je da je to osnov za izricanje opomene i primenu člana 106. Poslovnika Narodne skupštine. Pokušavam da primenim član 27. Poslovnika Narodne skupštine i zbog toga što je udaranje predmeta o inventar Narodne skupštine i ometanje govornika, bilo kog govornika, zabranjeno Poslovnikom Narodne skupštine. Više nedelja, takoreći tri meseca, traje volja Poslaničke grupe SRS da udaranjem predmeta o inventar izražava svoj politički stav. Dovoljno vremena da možemo, mi koji predsedavamo, i predsednica i kolega Nikola Novaković i ja, da uočimo ko krši Poslovnik Narodne skupštine udaranjem predmeta o inventar i to je osnov za izricanje opomena po članu 106, zbog ugleda Narodne skupštine. Lupanjem predmeta o inventar ne izražavate protest nijednog od drugih kolega narodnih poslanika, ne izražavate politički stav lupanjem o inventar, jednostavno, ponižavate instituciju u kojoj svi zajedno sedimo i u kojoj svi zajedno treba da radimo. Dakle, naučena da primetim ko od narodnih poslanika udara predmetom o inventar izricaću opomene na osnovu člana 106. zato što je to ugrožavanje ugleda Narodne skupštine, omalovažavanje Narodne skupštine i nešto što mi zajedno, nas 250 ne bismo smeli da tolerišemo i da podnosimo. Izvinite, narodni poslaniče za stajanje za govornicom, izvolite. Vreme će teći.
Čestitam vam na hrabrosti koju do sada niko nije iskazao vodeći sednice Narodne skupštine. Mislio sam da se ne javljam za reč zato što je veoma važno da ove delegacije budu izabrane i zato što još nikada u 18 godina višestranačkog sistema u Srbiji o ovome nije vođena rasprava. Već sedam godina biramo ove delegacije i nikada, kao ni na izborima skupštinskih odbora mi nismo raspravljali ni o čemu.
Narodnoj poslanici Nataši Jovanović izričem opomenu zbog ometanja govornika!
Zaista smo želeli da delegacija bude što pre izabrana, da otputuje u Strazbur.
Narodni poslaniče, Tomislave Ljubenoviću, izričem vam opomenu zbog udaranja predmeta u inventar i kršenja člana 104. Poslovnika Narodne skupštine, kao i narodnoj poslanici Lidiji Dimitrijević!
Dakle, mi nismo zadovoljni načinom na koji smo do sada od strane svih predsednika delegacija bili predstavljani u Strazburu. Govorim za Strazbur, za Parlamentarnu skupštinu Saveta Evrope, za ponašanje pojedinih poslanika DOS-a koji sada jedni druge optužuju da ponekad nisu učinili nešto u interesu Srbije. Dešavalo se to jako često i znali su za to i dok su bili zajedno u vlasti, dok su jedni vodili državu preko Vlade, drugi preko predsednika, ili dok su zajedno bili u Vladi Republike Srbije. Tako da mi je pomalo nemoralno da sada jedni druge optužujete za ono što ste radili i u to vreme, a niste ovde izveštavali Skupštinu da je, recimo, neki član delegacije postupao mimo odluka koje je donosila Skupština. S tim što upozoravam Skupštinu da smo ušli u organizaciju u kojoj je poslanik slobodan da glasa po svojoj volji zato što ima svoj mandat u Savetu Evrope, zato što ni država iz koje dolaze ne može da mu naredi kako će da diskutuju, kako će da glasa, ili u kojoj će poslaničkoj grupi da bude član. Ovo bi već trebalo da bude kraj diskusije, a da se mi okrenemo onome što je život. Najnovije informacije govore da je "Fijat" potpuno odustao od izgradnje fabrike u Kragujevcu. Ja sam vas upozorio pre mesec i po dana, rekao sam – podići ćemo vam spomenike ako ta fabrika počne da radi, ali bićete najveći prevaranti u istoriji države ako od te fabrike ne bude ništa. Besplatne akcije, prevaranti, dobijali ste izbore na nekoliko obećanja kojih je narod bio tako željan da se grčevito hvatao za njih. Danas je to tako daleko od nas. Na KiM formira se nekakva vojska. Vi svi ćutite, prepuštate Srbima na KiM da strahuju i da se polako iseljavaju. Hrvati nas ponižavaju kao narod, kao svoje komšije, kao ljude sa kojima tobož žele kao u antičko vreme da imaju sportska takmičenja, pa baš za vreme tih takmičenja da prestanu neprijateljstva, a vi se ovde ponašate kao mala deca, kao da svi imaju u Srbiji dobre plate, kao da svi u Srbiji imaju nove cipele da lupaju njima o klupu, kao da svi imaju dobra odela, kao da su svi u Srbiji zadovoljni, samo još vi da vratite SRS-u mandate koji joj ne pripadaju. Dakle, ja sam vama ostavio sve tamo, samo sam odneo svoj život, svoj mandat i svoju ideologiju koju vi niste zasluživali, jer ja sam tamo mogao da osvojim i tri miliona glasova. Javio bi se onaj ko je izdao stranku da neki nalog da, da izađe neko od vas za govornicu kad je najvažniji miting i da obori rejting, da obori broj glasova da SRS ne bude na vlasti. Mi smo mogli na izborima da osvojimo i dva miliona glasova, a Šešelj da proglasi Koštunicu za predsednika Vlade, Ivicu Dačića za potpredsednika Vlade, a nama da ostane da vodimo ovako Parlament. Dakle, dobro vi razmislite, draga moja braćo i prijatelji, u šta se upuštate i ko je izdao SRS.
Narodni poslaniče, iskorišćeno je vreme za izricanje povrede po Poslovniku. Reč ima narodna poslanica Gordana Pop-Lazić, želi da govori o povredi Poslovnika i dobija reč na osnovu člana 100. stav 1.
Poštovana predsedavajuća, dame i gospodo narodni poslanici, čitav dan slušajući raspravu pokušavam da dođem do zaključka kome je to u interesu bilo da naša delegacija ne ode danas u Strazbur na Skupštinu Saveta Evrope. Sigurno je da poslaničkoj većini iz nekog razloga to nije odgovaralo. Dragoljub Mićunović kao prvi eksponent, odnosno kao šef delegacije morao je da sprovede taj nalog, ali sada nakon diskusije gospodina Nikolića učinilo mi se da su tu stvarno malo prste umešali američki i engleski ambasador. Mora da su Manter i Vodsvord dali nalog vladajućoj većini i Tomislavu Nikoliću, preko malog Vučića, da se ne pojave tamo. Šta mi daje za pravo? Tvrdnja gospodina Nikolića, iako zna i sam i govorio je o tome da gospodin Mićunović nije svojevremeno glasao kada je bila na dnevnom redu Rezolucija o KiM, što znači da se nije slagao sa tom Rezolucijom, da je potrebno da delegacija ima takav sastav da bude još više Mićunovića, da bude više Mićunovića nego onih koji bi glasali u interesu države Srbije. Eto, to je jedini razlog zašto se nije otišlo danas u onom starom sastavu, već je potrebno da to bude novi sastav. A ko zna, videćemo kada se završi ova skupština šta je sve bilo pod tačkom razno, šta je bilo pod tačkama vezanim za Rusiju i Gruziju, da li je tu bila potrebna podrška srpske delegacije, kao što se nama uzvraća na pojedinim važnim državnim pitanjima podrška njihovih delegacija. Tu su verovatno malo i tajkuni našli neki svoj interes. Ova priča koju mali Vučić prezentuje svakog dana Tomislavu Nikoliću, da priča kako su navodno oni zabrinuti za težak život u Srbiji i priča o skupim odelima, ja ne znam da li i ko ima skuplje odelo od Tomislava Nikolića i da li ima više imovine od njega. Da se ovde skupimo svi zajedno, ne verujem da ima težeg čoveka od njega po tom pitanju. Prema tome, evo odgovora, gospođica Nataša je postavila to pitanje – zašto naša delegacije nije otišla? Zato što engleski i američki ambasadori to nisu želeli. Vreme će pokazati zašto. A, preko koga su to izdejstvovali? Preko DS i Tomislava Nikolića, koji naravno mora da izvršava sve naloge Borisa Tadića i ova dva ambasadora. [[Aplauz.]]
Reč ima narodna poslanica Nada Kolundžija, predsednika Poslaničke grupe Za evropsku Srbiju.
Poštovana predsedavajuća, javljam se po članu 101. Delegacija nije otišla zbog toga što novi saziv Skupštine nije izabrao delegaciju. Stari sastav delegacije nije legitiman. Mnogo je veća šteta i sramota za ovu državu da pokaže da Parlament ne mari za to da poštuje činjenicu da su ovde održani izbori, da su se nakon tih izbora desile neke promene u ovom parlamentu i da na osnovu stanja u Parlamentu nakon izbora bira zvanično svoje delegacije. Razlog zašto delegacije do sada nisu izabrane, jeste jer smo mi nakon završetka izbora i konstituisanja ovog parlamenta, kao što je uobičajeno bilo i do tada, imali konsultacije šefova poslaničkih klubova i utvrdili proporcije i srazmeru na osnovu zastupljenosti poslaničkih grupa u ovom parlamentu i koliko koja parlamentarna grupa ima članova, zamenika itd. u svim međunarodnim delegacijama. Nakon toga se desila podela unutar SRS i kao što iz predloga koji je i sama SRS dostavila predsednici Skupštine, ona je u sastav stalnih parlamentarnih delegacija predložila, na osnovu svoje zastupljenosti u Parlamentu u broju od 61 narodnog poslanika. I na osnovu toga što je bio njihov predlog i dogovor koji smo postigli predstavnici SRS imaju upravo onoliko članova i zamenika članova, koliko su oni predložili. Dakle, šta se tada desilo? SRS nije osporavala pravo, odnosno proporciju na osnovu koje ona ima 61 poslanika, ali SRS osporava činjenicu da ovde ima 250 poslanika, dakle, da postoji još 19 poslanika koji nisu SRS. To niste svojim predlogom osporili, ali ono što vi sada hoćete da osporite i zašto ova delegacija nije otišla, jeste da predstavnici te grupe narodnih poslanika, 19 poslanika, imaju svoje predstavnike u stalnim delegacijama u međunarodnim organizacijama i institucijama – to je prosto razlog. Dakle, na pitanje zašto nemamo delegaciju – nemamo delegacije zbog toga što one nisu izabrane. Delegacija nije otišla, zato što ne postoji delegacija koja ima legitimitet. Mi danas na dnevnom redu imamo upravo to. Kada izglasamo ove delegacije, onda ćemo imati delegacije sa punim legitimitetom. Hvala. [[Aplauz.]]
Za danas završavamo rad. Rad nastavljamo sutra u 10.00 časova raspravom, po redosledu narodnih poslanika prema prijavama za reč u jedinstvenom pretresu o Predlogu o utvrđivanju sastava stalnih delegacija Narodne skupštine Republike Srbije u međunarodnim parlamentarnim institucijama, sutra, 27. januara u 10.00 časova. Prva po tom redosledu je narodna poslanica Vjerica Radeta. Hvala vam. Poštovane dame i gospodo narodni poslanici, otvaram Treće vanredno zasedanje Narodne skupštine Republike Srbije u 2009. godini. Na osnovu službene evidencije o prisutnosti narodnih poslanika, konstatujem da sednici prisustvuje 120 narodnih poslanika. Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema. Primenom elektronskog sistema za glasanje, utvrđeno je da je u ovom momentu prisutno 87 narodnih poslanika, odnosno više od jedne trećine poslanika, i da postoje uslovi za rad Narodne skupštine. Obaveštavam vas da su sprečeni da sednici prisustvuju u prepodnevnom delu sledeći narodni poslanici: dr Nikola Krpić, Slavica Đukić-Dejanović, Riza Halimi i Laslo Varga. Prelazimo na 1. tačku dnevnog reda – PREDLOG ODLUKE O UTVRĐIVANjU SASTAVA STALNIH DELEGACIJA NARODNE SKUPŠTINE REPUBLIKE SRBIJE U MEĐUNARODNIM PARLAMENTARNIM INSTITUCIJAMA (nastavak) Nastavljamo po podsetniku za ovu prvu tačku dnevnog reda. U odnosu na jučerašnji dan, reč će imati narodna poslanica Vjerica Radeta. Neposredno pred početak prepodnevnog dela sednice Narodne skupštine, dobili smo obaveštenje od RTS-a, upućeno sekretaru Narodne skupštine, gospodinu Veljku Odaloviću, u kojem kažu: ''Obaveštavamo vas da u utorak, 27. januara 2009. godine, od 10 časova, nećemo biti u mogućnosti da pratimo zasedanje Skupštine Srbije u direktnom prenosu na Drugom programu RTS-a, zbog prenosa teniskog meča Dokić-Safina. Prenos će biti nastavljen po završetku meča. Istog dana, u terminu od 15.20 do 17 časova, imamo obavezu prenosa rukometne utakmice Srbija – Makedonija, a od 18 časova – prenos košarkaške utakmice Kupa Evrope, Crvena zvezda – Pamesa. Od 20 časova, prenosićemo svečanu Svetosavsku akademiju.'' Izvinjavam se narodnim poslanicima što čitam programsku šemu RTS-a, ali obaveštenje o ovome smo dobili neposredno pred početak sednice, tako da nisam bila u mogućnosti da sazovem sastanak predsednika i predsednica poslaničkih grupa, da napravimo dogovor u radu. Shodno tome i deleći čvrstu odluku da je rad sednica i rad Narodne skupštine javan, određujem pauzu do 12 časova, a u 10.30, u sali na prvom spratu, molim predsednike i predsednice poslaničkih grupa da dođu na sastanak, odnosno konsultacije, da se dogovorimo o toku današnjeg rada.